Khashoggi ge maraa eku Prince Muhammadhu ge amaluthah Rasgefaanu bahlavanee\nޚާޝުގްޖީގެ މަރާއެކު ޕްރިންްސް މުހައްމަދުގެ އަމަލުތައް ރަސްގެފާނު ބައްލަވަނީ\nސައުދީ އަރަބިއްޔާގެ ނޫސްވެރިޔާ ޖަމާލް ޚާޝުގްޖީ ގެއްލުމުން ނުކުތް ނަތީޖާގެ ނުބައިކަން ބޮޑުކަމުން އެގައުމުގެ ރަސްގެފާނު ސަލްމާން ބިން އަބުދުލް އަޒީޒު އަލް ސައުދު މިހާރު ވަނީ އެންމެ ލޯބިފުޅުވާ ދަރިކަލުން އަދި ވަލީ އަހުދު އަމީރު މުޙައްމަދު ބިން ސަލްމާން ކުރައްވަމުން ގެންދަވާ މަސަައްކަތްޕުޅު އަމިއްލަފުޅަށް ބައްލަވަން ފަށްޓަވާފައެވެ. ރޮއިޓާސް ބުނީ ރަސްގެފާނު އެގޮތަށް ކަންތައް ކުރައްވަން ޖެހިވަޑައިގަންނަވާކަން ރަސްގެފާނަށް އިހުސާސްވެވަޑައިގެން މަސައްކަތް ފަށްޓަވާފައިވާކަން ޝާހީއާއިލާއާ ގާތް ގުޅުމެއް އޮންނަ ފަސް މަސްދަރަކުން އެ އެޖެންސީއަށް މައުލޫމާތު ދީފައިވާ ކަމަށެވެ.\nމަޝްރަހު ފިނުކުރެވޭތޯ ބައްލަވަން ރަސްގެފާނު ސަލްމާން މިދިޔަ ބުރާސްފަތިދުވަހު ތުރުކީއަށް ފޮނުއްވީ އެންމެ އިތުބާރު ކުރައްވާ އެހީތެރިޔާ އަދި މާތްވެގެންވާ މައްކާގެ ގަވާނާ އަމީރު ޚާލިދު އަލް ފައިސަލް އެވެ. މައްސަލަ ހައްލުކުރައްވަން އަމީރު މުހައްމަދު މަސައްކަތްކުރައްވަމުން ގެންދެވި އިރު ދުނިޔޭގެ ލީޑަރުން ގެންދެވީ ހާދިސާ ހިނގި ގޮތް ކިޔައިދިނުމަށް އެދިވަޑައިގެން ސައުދީ ސަރުކާރަށް ފިއްތުންތައް ކުރިމަތިކުރައްވަމުންނެވެ. އަދި ޝާހީ އާއިލާގެ ތެރޭގައި ވެސް އެކަމުގެ ކަންބޮޑުވުން ދިޔައީ ބޮޑުވަމުންނެވެ.\nއަމީރު ޚާލިދުގެ ދަތުރުފުޅުގައި ތުރުކީ ސަރުކާރާ އެކު އެއްބަސްވެވަޑައިގެންނެވީ ދެގައުމުގެ އޮފިޝަލުން ހިމެނޭ ޓީމަކުން ޚާޝުގްޖީ ގެއްލުނު ހާދިސާ ތަހުގީގު ކުރުމަށެވެ. އެ ޓީމުން ހޯދި ހޯދުންތަކުގެ އަލީގައި ތަހުގީގެއް ފެށުމަށް ސައުދީ ޕަބްލިކް ޕްރޮސެކިއުޓާއަށް ރަސްގެފާނު ދެން އަމުރުކުރެއްވިއެވެ.\n" އަމީރުު ޚާލިދު އިޚުތިޔާރުކުރެއްވުމުން އެނގެނީ އެއީ އޭނާއަކީ ރަސްގެފާނުގެ ރަސްގެފާނުގެ އަމިއްލަ ފުޅު މުރުޝިދުކަން އަދި އެއީ ރަސްގެފާނުގެ އެންމެ އަރިސް ބޭފުޅާކަން އަދި އެއީ ތުރުކީގެ ރައީސް ރަޖަބް ތޮއްުޔިބު އުރުދުޣާންއާ ރަޙުމަތްތެރި ބޭފުޅެއްކަން،" ސައުދީ ސަރުކާރާ ގުޅުން އޮޮންނަ މަސްދަރަކުން ބުނިކަމަށް ރޮއިޓާސްގެ ރިޕޯޓުގައި ވެއެވެ.\n" ޚާލިދާއި އުރުދުޣާންގެ ބައްދަލުވުމަށް ފަހު ރަސްގެފާނު ވަނީ އެމައްސަލަ ހަމަޖެއްސެވުމުގައި އަމިއްލަފުޅު ބާރު ދައްކަވަން ފަށްޓަވާފައި،" ގައުމުން ބޭރުގައި ދިރިއުޅުނު ނަމަވެސް ޝާހީއާއިލާއާ ގާތް ގުޅުމެއް އޮންނަ ވިޔަފާރިވެރިޔަކާ ހަވާލާދީ ރިޕޯޓުގައި ބުނެފައި ވެއެވެ.\nނަމަވެސް ޚަޝޫގްޖީ މައްސަލަ ހަމަ ޖެއްސުމުގައި ރަސްގެފާނު ސަލްމާންގެ ބައިވެރިވެވަޑައިގެންނެވުން އޮތް މިންވަރާ މެދު ރޮއިޓާސް އިން ސައުދީ ސަރުކާރަށް ކުރިމަތިކުރި ސުވާލުތަކަށް އަދި ޖަވާބެއް ނުލިބޭ ކަމަށް ވެސް އެ އެޖެންސީން ބުންޏެވެ.\nރަސްގެފާނަށް ސިއްރުކުރަން މުޙައްމަދު މަސައްކަތްކުރެއްވި\nޚަޝޫގްޖީ ގެއްލުނު މައްސަލަ ހޫނުވަމުން ދިޔަ އިރުވެސް އަމީރު މުޙައްމަދު ބިން ސަލްމާން އެޅުއްވި ފިޔަވަޅުތަކުގެ ސަބަބުން އެކަމުގެ މާ ރަނގަޅު މައުލޫމާތެއް ރަސްގެފާން ސަލްމާނަށް ލިބިވަޑައެއް ނުގަންނަވައެވެ. އެއީ ރަސްކަމަށް ވަޑައިގެންނެވުމާއި އެކު ސައުދީ އަރަބިއްޔާގެ ސަރުކާރު ހިންގުމުގައި ދުވަހުން ދުވަހަށް ކުރަން ޖެހޭ ހުރިހާ މަސައްކަތްތަކެއް އަމީރު މުޙައްމަދަށް ދޫކޮށްލައްވައިގެން ހުންނެވީމައެވެ. އަމީރު މުޙައްމަދާއި އޭނާގެ އަރިސް ބޭފުޅުން ރަސްގެފާނަށް ދައްކަވަން މަސައްކަތްކުރައްވަމުން ގެންދެވީ އެބޭފުޅުން ކޮންޓްރޯލް ކުރައްވާ ސައުދީ އަރަބިއްޔާގެ ޓީވީ ޗެނަލްތަކުން ގެނެސްދޭ މަތި އޮމާންކޮށްފައިވާ ހަބަރުތަކެވެ. އެކަމަކު މައްސަލަ ބޮޑުވުމާއި އެކު އެކަންތައް މުޅިން ބަދަލުވެގެން ދިޔައެވެ.\n" މި ހަބަރު ރަސްގެފާނަށް ލިބިވަޑައިގަތަ ނުދިނުމަށް އެމްބީއެސްއާއި އޭނާގެ އަރިސް ބޭފުޅުން މަސައްކަތް ކުރެއްވި ނަމަވެސް އެކަމެއް ނުވި. އެހެނީ ޚަޝޫގްޖީ ގެއްލުނު ހަބަރު ރަސްގެފާނު ބައްލަވާ އަރަބި ހުރިހާ ޓީވީ ޗެނަލަކުން ދިޔައީ ގެނެސްދެމުން،" ރޮއިޓާސް އަށް މައުލޫމާތު ދިން މަސްދަރަކުން ބުންޏެވެ.\nއެ މަސްދަރުން ބުނެފައިވާ ގޮތުގައި ހަބަރުތައް އިވިވަޑައިގެންނެވުމާއި އެކު ރަސްގެފާނު ގެންދެވީ އަމީރު މުޙައްމަދާއި އޭނާގެ އަރިސް ބޭފުޅުންނާ އެކަމާ މެދު ސުވާލުކުރައްވަމުންނެވެ. އަދި އެންމެ ފަހުން މުހައްމަދަށް ޖެހިވަޑައިގެންނެވީ އެކަން ރަސްގެފާނަށް އަންގަވައި އެކަމުގެ ތެރެއަށް ވެދެވަޑައިގެންނެވުމަށް ދަންނަވާށެވެ.\nރޮއިޓާސްގެ ރިޕޯޓުގައި ބުނެފައިވާ ގޮތުގައި ޚަޝޫގްޖީ މައްސަލައިގައި އެމެރިކާއާއި އެނޫން ގައުމުތަކުން ސައުދީއަށް ފާޑުކިއުންތައް އަމާޒުކުރުމުން އެ ފާޑުކިއުންތަކަށް ފުރަތަމަ ދިން ހަރުކަށި ރައްދުތަކީ ރަސްގެފާނަށް އެނގިވަޑައި ނުގަންނަވަނީސް މުހައްމަދު އެޅުއްވި ފިޔަވަޅުތަކެވެ. ނަމަވެސް އެކަމުގައި ގޮތް ދޫކޮށް މައްސަލަ ތަހުގީގުކުރަން އެއްބަސްވީ ރަސްގެފާނުގެ އަމުރުފުޅު ހިންގަވަން ފެށްޓެވި ހިސާބުންނެވެ.\nއިސްތަންބޫލުގައި ހުންނަ ސައުދީ ކޮންސިއުލޭޓުގެ ތެރޭގައި ޚަޝޫގްޖީ މަރައިލިކަމަށް މިހާރު ސައުދީ ސަރުކާރުން ވަނީ އެއްބަސްވެފައެވެ.\nރަސްގެފާން ސަލްމާނަކީ އަމީރުންނަށް ވެސް އަދަބު ދެއްވި ބޭފުޅެއް\nއުމުރުފުޅުން މިހާރު 82 އަހަރުވެފައިވާ ރަސްގެފާން ސަލްމާނަކީ ރަސްކަމަށް ވަޑައިގެންނެވުމުގެ ކުރިން ވެސް ޝާހީ އާއިލާގެ އެންމެ ނުފޫޒު ގަދަ ބޭފުޅުންގެ ތެރޭގައި ހިމެނިވަޑައިގެންނެވި ބޭފުޅުކެވެ. ވެރިރަށް ރިޔާޒު ހިމެނޭ ޕްރޮވިންސްގެ ގަވާނާކަން އޭނާ 40 އަހަރު ވަންދެން ކުރެއްވިއެވެ. އޭރުގައި އޭނާ މަޝްހޫރުވެވަޑައިގެންފައި ވަނީ ޝާހީ އާއިލާގެ ބޭފުޅުންގެ ތެރެއިން ރޮނގުން ބޭރުވެވަޑައިގަންވާ އަމީރުންްނަށް އަދަބު ދެއްވާ ބޭފުޅެއްގެ ގޮތުގައެވެ.\nއެހެންވީމާ އަމީރުު މުހައްމަދަށް ކުރިން ދެއްވައިގެންް ހުންނެވި ބާރުތައް ނަންގަވައި އޭނާއާ މެެދުގައި ވެސް ފިޔަވަޅު އެޅުއްވުމަކީ ދުރުކަމެއް ނޫނެވެ.


SunOnline: Irumathee gudhusgai huri miskitheh thalhaalan Israel ge courtakun amurukoffi\nއިރުމަތީ ގުދުސްގައި ހުރި މިސްކިތެއް ތަޅާލަން އިސްރާއީލުގެ ކޯޓަކުން އަމުރުކޮށްފި\nއިސްރާއީލުން ވަނީ ގުދުސްގައި ހުރި ފަލަސްތީނުގެ ރައްޔިތުންގެ ގެތައް ތަޅާ މިންވަރު އިތުރުކޮށްފަ -- ފޮޓޯ: ރޮއިޓާސް\nގުދުސް (ސެޕްޓެމްބަރު 15): އިސްރާއީލުން ހިފާފައިވާ އިރުމަތީ ގުދުސްގެ މިސްކިތެއް ތަޅާލަން އެގައުމުގެ ކޯޓަކުން އަމުރުކޮށްފި ކަމަށް ފަލަސްތީނުގެ މީޑިއާތަކުން ރިޕޯޓުކޮށްފި އެވެ.\nފަލަސްތީނުގެ މީޑިއާތަކުގައިވާ ގޮތުން އިރުމަތީ ގުދުސްގެ ސިލްވާންގައި ހުރި މިސްކިތެއް ތަޅާލަން އިސްރާއީލުގެ ކޯޓަކުން އަމުރު ކުރީ އެއީ ހުއްދައަކާ ނުލައި އަޅާފައިވާ މިސްކިތެއް ކަމަށް ބުނެ އެވެ. އަދި އެ އަމުރާ ދެކޮޅަށް މައްސަލައެއް އޮތް ނަމަ އެކަން ހުށަހަޅަން 21 ދުވަހުގެ މުހުލަތެއް ދީފައިވާ ކަަމަށް ފަލަސްތީނުގެ ރައްޔިތުން ބުންޏެވެ.\nދެހާސް ބާރަވަނަ އަހަރު އަޅާފައިވާ ދެ ފަންގިފިލާގެ އެ މިސްކިތް ތަޅާލަން 2015 ވަނަ އަހަރުވެސް އިސްރާއީލުގެ ކޯޓަކުން އެންގި އެވެ. ނަމަވެސް އެ އަމުރު ތަންފީޒެއް ނުކުރެ އެވެ.\nފާއިތުވި އަހަރުތަކުގައި އިސްރާއީލުން ވަނީ ސިލްވާންގައި ފަލަސްތީނުގެ ރައްޔިތުން ދިރިއުޅޭ އެތައް ގެޔެއް އަތުލާ، އެގެތައް އިސްރާއީލުގެ ރައްޔިތުންނަށް ދީފަ އެވެ.\nގުދުސްގެ މައްސަލަ މޮނިޓާ ކުރާ އިސްރާއީލުގެ ގުރޫޕެއް ކަމަށްވާ އިރު އަމީމް އިން ބުނި ގޮތުގައި މިދިޔަ އަހަރު އެގައުމުން ވަނީ އިރުމަތީ ގުދުސްގައި ފަލަސްތީނުގެ ރައްޔިތުން ދިރިއުޅޭ ގެތައް ތަޅާ މިންވަރު އިތުރު ކޮށްފަ އެވެ. އެގޮތުން 2018 ވަނަ އަހަރު 72 ގެ ތަޅާލި ކަމަށާއި މިދިޔަ އަހަރު އެ އަދަދު 104އަށް އިތުރު ކޮށްފައިވާ ކަމަށް އެ ގުރޫޕުން ބުންޏެވެ.\nއިސްރާއީލުން ބުނާ ގޮތުގައި އެގައުމުން ތަޅާލަނީ ގަވާއިދާ ހިލާފަށް ރޭނުމުގެ ސަބަބުން ކޯޓުން ތަޅާލަން ހުއްދަދޭ ގެތަކެވެ. ނަމަވެސް ފަލަސްތީނުގެ ރައްޔިތުން ވަނީ އިސްރާއީލުން އެމީހުންގެ ގެތައް ތަޅާލުމަށް ފަހު އާ ގެތައް އެޅުމަށް ހުއްދަ ދޭން ދެކޮޅު ހަދާ ކަމަށް ބުނެފަ އެވެ.\nއިސްރާއީލުން މޮޑާނާގެ ކޮވިޑް ވެކްސިންއަށް ހުއްދަ ދީފި\nއިސްރާއީލުގައި ކޮވިޑް ވެކްސިން ޕްރޮގްރާމް ފަށައިފި\nޔޫއޭއީއެފްއޭ އާއި އިޒްރޭލުގެ އެފްއޭއިން އެއްބަސްވުމެއް


Ras Online - މާފުށީ ޖަލުގައި ކޮވިޑް ފެތުރި ޙާލަތު ގޯސްވެއްޖެ\nމާފުށީ ޖަލުގައި ކޮވިޑް ފެތުރި ޙާލަތު ގޯސްވެއްޖެ\nއަހުމަދު ޝާހް 14 ޖެނުއަރީ 2022 - 10:53\nމާފުށީގައި ހުންނަ ޖަލު\nމާފުށީ ޖަލުގައި ކޮވިޑް ފެތުރި ޙާލަތު ގޯސްވެއްޖެއެވެ.\nމާފުށީ ޖަލު ބަލަހައްޓާ މޯލްޑިވްސް ކަރެކްޝަނަލް ސާވިސް އިން މިއަދު ނެރުނު ނޫސް ބަޔާނެއްގައި ބުނެފައިވަނީ މާފުށި ޖަލުގައި ކޮވިޑް-19ގެ އަލާމާތް ހުރި އޮފިސަރުންނާއި ގައިދީންގެ ސާމްޕަލްތަކެއް ނެގުުމުން7އޮފިސަރުންނާއި4ގައިދީން ބައްޔަށް ޕޮޒިޓިވް ވެފައިވާ ކަމަށެވެ.\nޕޮޒިޓިވް ކޭސްތަކެއް ފެނުމާ ގުޅިގެން އެޗްޕީއޭގެ ގައިޑްލައިންތަކާ އެއްގޮތަށް އަދި ކަރެކްޝަންސްގެ އުސޫލުތަކުގެ ދަށުން ފިޔަވަޅުތައް އަޅައި، މިއަދު ހަވީރު 4:00 އިން ފެށިގެން މާފުށި ޖަލު ކުއްލި ހާލަތަށް ގެންނާނެ ކަމަށް ކަރެކްޝަންސް އިން ވަނީ ބުނެފައެވެ.\nނޫސް ބަޔާން NB-2022/01 (މާފުށީ ޖަލުގެ ބައެއް އޮފިސަރުންނާއި ޤައިދީން ކޯވިޑް-19 އަށް ފައްސިވުމާ ގުޅޭ) pic.twitter.com/rdQ2156Lnf\n— Maldives Correctional Service (@CorrectionsMv) January 14, 2022\nއޭގެ އިތުރުން މާފުށި ޖަލު އާންމު ހާލަތަށް ގެނެވެންދެން ރައްކާތެރިކަމުގެ ފިޔަވަޅެއްގެ ގޮތުން ގައިދީންނާއި ބަންދު މީހުންނަށް އާއިލީ ބައްދަލުވުމާއި ވަކީލް ބައްދަލުވުން އަދި ކޯޓުގެ އަޑުއެހުންތައް އޮންލައިންކޮށް ކުރިއަށް ގެންދިއުމަށް ނިންމާފައިވާ ކަމަށްވެސް ބަޔާނުގައި ބުނެފައިވެ އެވެ.\nމީގެ ކުރިންވެސް ޖަލުތަކުގައި ކޮވިޑް-19 ފެތުރިގެން ވަނީ ކުއްލި ހާލަތަށް ގެނެސްފައެވެ. އޭގެތެރޭގައި މާފުށީ ޖަލާއި މާލެ ޖަލާއި ހުޅުމާލެ ޖަލު ހިމެނެއެވެ. ކޮވިޑް ކޭސްތަކެއް ފެނިގެން މާފުށީ ޖަލު ކުއްލި ހާލަތަށް ގެނައުމަށް ނިންމާފައިވާއިރު، ހައިރިސްކު ކެޓަގަރީގައި ހިމެނޭ ބައެއް ކުށްވެރިން ވަނީ ގެއަށް ބަދަލުކޮށްފައެވެ.


އަޅުގަނޑުމެންނަކީ، މީހަކު ބުނާހާ ގޮތަކަށް ހެއްލޭ ބަޔަކަށް އަދި ބަޔަކު ދައްކާ ވާހަކައަކަށް އެނބުރޭ ބަޔަކަށް ވެގެނެއް ނުވާނެ – ރައީސުލްޖުމްހޫރިއްޔާ – Maldivian Democratic Party\nއަޅުގަނޑުމެންނަކީ، މީހަކު ބުނާހާ ގޮތަކަށް ހެއްލޭ ބަޔަކަށް އަދި ބަޔަކު ދައްކާ ވާހަކައަކަށް އެނބުރޭ ބަޔަކަށް ވެގެނެއް ނުވާނެ – ރައީސުލްޖުމްހޫރިއްޔާ\nއަޅުގަނޑުމެންނަކީ، މީހަކު ބުނާހާ ގޮތަކަށް ހެއްލޭ ބަޔަކަށް އަދި ބަޔަކު ދައްކާ ވާހަކައަކަށް އެނބުރޭ ބަޔަކަށް ވެގެނެއް ނުވާނެ ކަމުގައި ރައީސުލްޖުމްހޫރިއްޔާ މުޙަންމަދު ނަޝީދު ވިދާޅުވެއްޖެއެވެ. ރައީސުލްޖުމްހޫރިއްޔާ މިހެން ވިދާޅުވީ، ޖުމްހޫރީ ދުވަހުގެ މުނާސަބަތުގައި ރޭ ބޭއްވެވި ޤައުމީ އިނާމު ދެއްވުމުގެ ޖަލްސާގައި ވާހަކަފުޅު ދައްކަވަމުންނެވެ. ރައީސުލްޖުމްހޫރިއްޔާ ވިދާޅުވިގޮތުގައި، އަޅުގަނޑުމެންނަށް އިވޭ ވާހަކަތައް، އަޅުގަނޑުމެންނަށް ފެންނަ މަންޒަރުތައް އެއީ، އަޅުގަނޑުމެންނަށް ބަލައިގެނެވޭ ނުވަތަ ހަޖަމު ކުރެވޭ، އަޑު އެހުމުގެ ހިތްވަރު ހުރި ވާހަކަތަކަކަށް ވާންޖެހޭނެއެވެ.\nރައީސުލްޖުމްހޫރިއްޔާގެ ވާހަކަފުޅުގައި، މިރޭ ޤައުމީ އިނާމު ޙާޞިލު ކުރެއްވި ބޭފުޅުން ކުރައްވާފައިވާ މަސައްކަތްޕުޅުތަކަށް ތަޢުރީފު ކުރައްވަމުން، ޤައުމުގެ ދަރިން ކުރާ ޚިދްމަތްތައް ކުލަގަދަ ގޮތެއްގައި ފާހަގަވާންޖެހޭނެ ކަމަށް ވިދާޅުވިއެވެ. އަދި އެއީ، ބައެއްގެ ޤައުމިއްޔަތު ބިނާކުރުމުގައި ކޮންމެހެން ހިމަނަންޖެހޭ ރުކުނެއް ކަމަށާއި، ޤައުމީ އިނާމު ލިބިވަޑައިގެންނެވި ބޭފުޅުންގެ އެހީތެރިކަމާއި ބައިވެރިވުން، މިދަރަޖައަށް ލިބެމުންދާކަމީ، ލިބިވަޑައިގަންނަވާ ހިތްހަމަޖެހުމެއް ކަމުގައިވެސް ރައީސުލްޖުމްހޫރިއްޔާ ވިދާޅުވިއެވެ. މިރޮނގުން ރައީސުލްޖުމްހޫރިއްޔާގެ ވާހަކަފުޅު ކުރިއަށް ގެންދަވަމުން، އަޅުގަނޑުމެންނަށް ފާހަގަވެގެންދިޔަ ބޭފުޅުންނަކީ، އެބޭފުޅުންގެ ޢަޤީދާ ވަރުގަދަ ކަމުގެ ލާމަސީލު މިސާލެއް ކަމަށް ވިދާޅުވިއެވެ.\nރައީސުލްޖުމްހޫރިއްޔާގެ ވާހަކަފުޅުގައި، ޤައުމު ބިނާކުރެއްވުމުގެ މަސައްކަތް ސަރުކާރުން ހިންގަވަމުން ގެންދަވަނީ، ޚާއްޞަ ސަބަބުތަކެއް ހުރެގެން ކަމުގައި ވިދާޅުވިއެވެ. އަދި ވަކި ޚާއްޞަ ކަމެއް ވަކިގޮތަކަށް ކުރެވުނީމާ ނޫނީ ތަރައްޤީއެއް ނުލިބޭނެކަން ހާމަކުރައްވަމުން، ޤައުމެއް ތަރައްޤީވެގެން، ޤައުމުގެ ދަރިން ޤައުމާހުރެ ފަޚްރުވެރިވާ ކަންތައްތައް ފާހަގަވާންޖެހޭނެ ކަމަށް ވިދާޅުވިއެވެ. [އަޅުގަނޑުމެން އަބަދުވެސް ބޭނުންވަނީ ޤައުމުގެ ތަރައްޤީ. މިއަދު ލިބޭ އެއްޗަކަށްވުރެ ރަނގަޅު އެއްޗެއް މާދަމާ ލިބުން] ރައީސުލްޖުމްހޫރިއްޔާ ވިދާޅުވިއެވެ.


އަމިއްލައަށް މަރުވާން އުޅުނީ ޕްރިންސިޕަލް ގެ ޖިންސީ ގޯނާއަށް ކެތްނުކުރެވިގެން – Dhen.mv\nއަމިއްލައަށް މަރުވާން އުޅުނީ ޕްރިންސިޕަލް ގެ ޖިންސީ ގޯނާއަށް ކެތްނުކުރެވިގެން\nFebruary 17, 2020 - 12:32 am\nއިންޑިއާގެ ގުޖުރާތުގެ އަވަށެއްގައި ސުކޫލު ކުއްޖަކު ޕްރިންސިޕަލް ގެ ޖިންސީ އަނިޔާތަކަށް ކެތްނުކުރެވިގެން އަމިއްލައަށް މަރުވާން އުޅެފިއެވެ.\nއުމުރުން އެންމެ 16 އަހަރުގެ ކުއްޖާ އަށް ޕްރިންސިޕަލް ޖިންސީ ގޯނާ ކުރާތާ ވަރަށް ގިނަ ދުވަސް ވެފައިވާ ކަމަށާއި ދެ ފަހަރު މަތިން ރޭޕުކޮށް އިތުރު އެތަކެއް ޖިންސީ ފުރައްސާރަ ވެސް ކޮށްފައިވާ ކަމަށް އެކުއްޖާގެ މައިންބަފައިން ބުނެއެެވެ. އަދި މިއީ އެކުއްޖާ އަމިއްލަަ އަށް މަރުވާން މަސައްކަތް ކުރި ދެވަނަ ފަހަރު ކަމަށާއި އެންމެ ފުރަތަމަ ރޭޕުކުރި ދުވަހުވެސް އަމިއްލައަށް މަރުވާން މަސައްކަތް ކޮށްފައިވާ ކަމަށް އެ ކުއްޖާގެ މައިންބަފައިން އިތުރަށް ބުނެފައިވެއެވެ.\nޖިންސީ އަނިޔާގެ ޝިކާރައަކަށް ވެފައިވާ ކުއްޖާއަށް ޕްރިންސިޕަލް ވަނީ ބިރުވެސް ދައްކާފައެވެ. އެގޮތުން އެއްވެސް މީހެއް ގާތު އެ ވާހަކަ ބުނެފިނަމަ އެކުއްޖާގެ ފޮޓޯތައް ލީކު ކޮށްލައި މުޅީން ބަދުނާމުކޮށްލާނެކަމުގައި ބުނެފައިވެއެވެ.\nމިކަމާއި ގުޅިގެން އެ ކުއްޖާއަށް އެކި ވަރުގެ ނަފްސާނީ އަދި ޖިސްމާނީ ގެއްލުންތައް ލިބިފައިވާ ކަމަށް ޑޮކްޓަރުން ބުނެއެވެ.\nޖިންސީ އަނިޔާގެ ތުހުމަތު ކުރެވޭ ޕްރިންސިޕަލް މިހާރު ހައްޔަރުކޮށްފައިވާއިރު އެ ސްކޫލުގެ ބެލެނިވެރިން ދަނީ ދަރިވަރުން ސުކޫލަށް ފޮނުވުން ހުއްޓާލައި ސުކޫލު ދޮށުގައި މުޒާހަރާ ކުރަމުންނެވެ. މި މުޒާހަރާތަކުގައި އެ އަވަށުގެ އާންމު ރައްޔިތުން ވެސް ބައިވެރި ވަމުން އަންނައިރު ސްކޫލުގެ ބައެއް މުދަލަށް ވެސް ބޮޑެތި ގެއްލުންތަކެއް ދީފައިވެއެވެ.\nއަންހެނުންނަށް ކުރާ ޖިންސީ އަނިޔާގެ މައްސަލަ އިންޑިޔާގެ އެކި ހިސާބުތަކުގައި ބޮޑުވެފައިވާއިރު ގުޖުރާތުގައި މި ފަދަ މައްސަލަތައް އަންނަނީ އަހަރަކަށް ވުރެ އަހަރެއް އިތުރު ވަމުންނެވެ.\n"ހާރިޖީ ސިޔާސަތުގެ ބެލެންސް ގެއްލި ބާރުތައް އެއްކޮށް ގެއްލިއްޖެނަމަ އަޅުވެތިވެދާނެ"\nރާއްޖެއިން ގެއްލުނު ފަތުރުވެރިޔާ ބަނޑުބޮޑު، ހޯދައިދިން ފަރާތަކަށް އެއް ލައްކަ ޑޮލަރު\nބޮލީވުޑަކީ ދެފުށް ދެގޮތް މީހުން އުޅޭ ތަނެއް: އިމްރާން ހާޝްމީ


SunOnline: Mask naalhaa ulhey nama full lock down akah dhaan jehidhaane: Mayor\ndate_range ހޮނިހިރު 26 ސެޕްޓެމްބަރު 2020\nމާސްކު ނާޅާ ނަމަ ފުލް ލޮކްޑައުން އަކަށް ދާންޖެހިދާނެ: މޭޔަރު\nއައިޝަތު ފަރީޙާ 10 Aug 2020, 13:35\nމާލެ ސިޓީގެ މޭޔަރު ޝިފާ މުހައްމަދު -- ފޮޓޯ/ ރައީސް އޮފީސް\nމާސްކު އެޅުމުގައި ފަރުވާކުޑަ ކުރާނަމަ ފުލް ލޮކްޑައުން އަކަށް ދާންޖެހިދާނެކަމުގެ އިންޒާރު މާލޭ ސިޓީގެ މޭޔަރު ސިފާ މުހައްމަދު ދެއްވައިފި އެވެ.\nމާލެެ ސިޓީގައި ކޮވިޑް19 ފެތުރޭ މިންވަރު އިތުރުވުމުގެ ސަބަބުން ބޭރަށް ނިކުމެ އުޅޭއިރު މާސްކު އެޅުމަކީ މަޖުބޫރު ކަމެއްގެ ގޮތުގައި ވަނީ ކަނޑައަޅައިފަ އެވެ. މާސްކު ނާޅާ އުޅޭ މީހުންނަށް ފުރަތަމަ ފަހަރު ނަސޭހަތްދީ، ދެ ވަނަ ފަހަރު 1،000 ރުފިޔާ އިން ޖޫރިމަނާ ކުރެ އެވެ.\nމޭޔަރު ސިފާ ކުރެއްވި ޓްވީޓެއްގައި ވިދާޅުވީ މާސްކު ނާޅާ އުޅޭ ނަމަ ފުލް ލޮކްޑައުން އަކަށް ދާން ޖެހިދާނެ ކަމަށެވެ. އަދި ބައެއް ކޮފީ ޝޮޕްތަކާއި މަގުމަތީގައި ކަންމަތިތަކުގައި ބޮނޑިބޮނޑިއަށް އެއްވެގެން ނުތިބުމަށްވެސް މޭޔަރު ވަނީ އިލްތިމާސް ކުރައްވައިފަ އެވެ.\nމާލެ ސިޓީގައި ބޭރަށް ނިކުމެ އުޅުން މަދުކުރުމަށް ރޭގަނޑު 10 އިން ފެށިގެން ފަތިހު ފަހަކަށް ބޭރަށް ނިކުމެ އުޅުން ވަނީ މަނާކޮށްފަ އެވެ. ނިކުތުން މަނާ ވަގުތުގައި ނިކުންނަ ނަމަ ނަސޭހަތްދީ ޖޫރިމަނާ ކުރާއިރު، ފަސް މީހުންނަށް ވުރެ ގިނައިން އެއްވުމަކީވެސް މަނާކަމެކެވެ.\nކޮވިޑް19 ފެތުރޭ މިންވަރު އިތުރުވެފައިވާއިރު ރާއްޖޭގައި މިހާތަނަށް ބަލިޖެހުނު މީހުންގެ އަދަދު ވަނީ 5،000 އިން މަތިވެފަ އެވެ. މިހާރު ބައްޔަށް ފަރުވާ ހޯދާ މީހުންގެ އަދަދަކީ 2،218 އެވެ. ބަލީގައި 19 މީހަކު މަރުވެފައިވާއިރު 2،804 މީހުން ވަނީ ބަލިން ރަނގަޅުވެފަ އެވެ.\nމާލޭ ސިޓީ ކައުންސިލް\n"ޕާކް ހުޅުވާނީ ކޮވިޑް ކަންތައް ހަމައަކަށް އެޅުމުން"\nލޯކަލް، ދަތުރުވެރިންގެ މާރުކޭޓު ގޮޅިތަކުގެ ކުލި ކުޑަކޮށްފި\nފްލެޓްތަކުގެ ކުނި އަޅާ ގޮޅިތަކަށް ކުނި ނާޅަން އަންގައިފި


Jalah lee muhdhathuge inaayaiy Raees Yameen ah jamaa kohdheefi - vNews.mv\nފާތިމަތު ނަހުދާ ފާއިޒް Male' | 16 January 2022, 17:11\nކުރީގެ ރައީސް އަދި އިދިކޮޅު ލީޑަރ އަބްދުﷲ ޔާމީން ޖަލުގައި ހުންނެވި މުއްދަތަށް އެމަނިކުފާނަށް ލިބިވަޑައިގަންނަވަން ޖެހޭ އިނާޔަތް އެމަނިކުފާނަށް ޖަމާކޮށްދީފިއެވެ.\nއެމަނިކުފާނުގެ މައްޗަށް އިއްވި ޖަލު ހުކުމް ތަންފީޒްކުރުމަށް ޖަލުގައި ހުންނެވި މުއްދަތާއި ހަމައަށް ލިބެންޖެހޭ އިނާޔަތް ހޯދުމަށް އެމަނިކުފާނުގެ ފަރާތްޕުޅުން ވަނީ އެދިފައެވެ.\nރައީސް ޔާމީން ޖަލަށް ލާން ހުކުމްކުރި މުއްދަތުން ފެށިގެން، ސުޕްރީމްކޯޓުން ހުކުމް ބާތިލްކުރުމާއި ހަމައަށް ކަނޑައަޅާފައިވާ އިނާޔަތްތައް މިހާރު ޖަމާކޮށްދީފައިވާ ކަމަށް ފިނޭންސް މިނިސްޓްރީގެ ކޮމިއުނިކޭޝަންސް ޑިރެކްޓަރު ލަމާން ވަހީދު މީޑިއާތަކަށް މައުލޫމާތު ދެއްވާފައިވެއެވެ.\nމައުލޫމާތު ލިބިފައިވާ ގޮތުގައި އެމަނިކުފާނަށް ޖަމާކޮށްދީފައިވަނީ 2.4 މިލިއަން ރުފިޔާއެވެ.\nރައީސް ޔާމީން ބަންދުގައި ހުންނެވި މުއްދަތުގައި ލިބެންޖެހޭ ހުރިހާ އިނާޔަތްތަކެއް އެމަނިކުފާނަށް ފިނޭންސުން ޖަމާ ކޮށްދީފައި މިވަނީ އެ ފައިސާ ހޯދަން ފިނޭންސް މިނިސްޓްރީއަށް އެމަނިކުފާނުގެ ގާނޫނީ ވަކީލުންގެ ޓީމުން ފޮނުވި ސިޓީ ދިރާސާ ކުރުމަށްފަހުއެވެ.\nރާއްޖޭގެ ރައީސްކަން ކޮށްފައިވާ ބޭފުޅަކަށް ދޭންޖެހޭ ރައްކާތެރިކަމާ އިނާޔަތްތަކާ ބެހޭ ގާނޫނުގައި ބަޔާންކޮށްފައިވާގޮތުން ރައީސްކަން ކޮށްފައިވާ މީހުންނަށް މާލީ އިނާޔަތުގެ ގޮތުގައި ކޮންމެ މަހަކު 50،000ރ. ދޭން ޖެހޭނެއެވެ. ދިރިއުޅޭ ތަނުގެ ހަރަދުގެ ގޮތުގައި ކޮންމެ މަހަކު 50،000ރ. އަދި އިޖުތިމާއީ މަސައްކަތަކަށް އޮފީހެއް ހިންގާނަމަ އެ އޮފީހުގެ ހަރަދުތަކަށް މަހަކު ދައުލަތުގެ ބަޖެޓުން 175،000ރ. ދޭން ޖެހެއެވެ.\nގާނޫނުގައި ބަޔާންކޮށްފައިވާގޮތުން ނަމަ އެމަނިކުފާނު ޖަލުގައި ހުންނެވި މުއްދަތަށް ގާތްގަނޑަކަށް 6.6 މިލިއަން ރުފިޔާ ލިބިވަޑައިގަންނަވަން ޖެހެއެވެ.\nރައީސް ޔާމީނަށް ދައުލަތުން ދެމުން އައި އިނާޔަތްތައް ދިނުން މެދުކަނޑައިލީ އެމަނިކުފާނުގެ މައްޗަށް ފަސް އަހަރު ދުވަހުގެ ޖަލު ހުކުމް އިއްވުމާއި ގުޅިގެން 2019 ވަނަ އަހަރުއެވެ.


List ga nan othakas adhi kuhveri eh nuvaane, List ekulavaalee siyaasee baeh: Mahloof\nލިސްޓުގައި ނަން އޮތަކަސް އަދި ކުއްވެރިއެއް ނުވާނެ، ލިސްޓު އެކުލަވާލީ ސިޔާސީ ބައެއް: މަހްލޫފް\nޝާއިޢުކުރީ: ޙަންނާން މެއި 18, 2021, 13:34\nއެމްއެމްޕީއާރްސީގެ ބޮޑު ހިޔާނާތުގެ ފައިސާ ލިބުނު ކަމަށް ތުހުމަތު ކުރާ މީހުންގެ ލިސްޓުގައި އަދި ނަން އޮތުމަކުން ކުއްވެރި ނުވާނެ ކަމަށާއި އެއީ ސިޔާސީ ބަޔަކު އެކުލަވާލި ލިސްޓެއް ކަމަށް ޔޫތު މިނިސްޓަރު އަހުމަދު މަހްލޫފް ވިދާޅުވެއްޖެއެވެ.\nމަހުލޫފް މިހެން ވިދާޅުވެފައިވަނީ މިއަދު އާންމު ކުރީ ފޭސްބުކްގައި ލިޔުއްވި ޕޯސްޓެއްގައެވެ.\nމި ފޭސްބުކް ޕޯސްޓުގައި މަހުލޫފް ވިދާޅުވެފައިވަނީ އެމަނިކުފާނުގެ އެކައުންޓަށް ޖަމާވެފައިވާ އެސްއޯއެފް ގެ ޗެކުގެ މައްސަލައިގަ 2019 ވަނަ އަހަރު ރައީސް ސޯލިހް ވަނީ ސަސްޕެންޑް ކޮށް އަދި ތަހުގީގީ އިދާރާތަކުން މައްސަލައެއް ނެތްކަމަށް އޭރު ނިންމުމުން މަގާމުގެ މަސްއޫލިއްޔަތު އަލުން ހަވާލުކޮށްފައި ކަމަށެވެ.\nއަދި އެ ލިސްޓަކީ ސިޔާސީ ބަޔަކު އެކުލަވާލި ލިސްޓެއް ކަމަށާއި އެ މައްސަލަ އާއި ސީދާ ގުޅުންނެތް އެތައްބައެއްގެވެސް ހައްގުތައް ގެއްލިގެންދިޔަ ލިސްޓެއްގައި ނަންއޮތުމަކީ ކުށްވެރިވުމެއްނޫން ކަމަށެވެ. އަދި އެކަމުގައި ބައިވެރި ވުމެއްވެސް ނޫންކަމަށެވެ. އެހެން ނަމަވެސް އެމަނިކުފާނުގެ މައްޗަށް ދައުވާއެއް ކޮށްފިނަމަ މަގާމުގަ އެންމެދުވަހަކުވެސް ނުހުންނާނެ ކަމަށްވެސް ވަނީ ވިދާޅުވެފައެވެ.\n” އަޅުގަނޑުގެ އެކައުންޓަށް ޖަމާވެފައިވާ އެސްއޯއެފް ގެ ޗެކުގެ މައްސަލައިގަ 2019 ވަނަ އަހަރު ރައީސް ސޯލިހް ވަނީ އަޅުގަނޑު ސަސްޕެންޑް ކޮށް އަދި ތަހުގީގީ އިދާރާތަކުން މައްސަލައެއް ނެތްކަމަށް އޭރު ނިންމުމުން މަގާމުގެ މަސްއޫލިއްޔަތު އަލުން ހަވާލުކޮށްފަ. ސިޔާސީ ބަޔަކު އެކުލަވާލި، އަދި އެ މައްސަލަ އާއި ސީދާ ގުޅުންނެތް އެތައްބައެއްގެވެސް ހައްގުތައް ގެއްލިގެންދިޔަ ލިސްޓެއްގައި ނަންއޮތުމަކީ ކުށްވެރިވުމެއްނޫން އަދި އެކަމުގައި ބައިވެރި ވުމެއްވެސް ނޫން.” މަހުލޫފް ވިދާޅުވެފައިވެއެވެ.\nކުރީގެ ނައިބު ރައީސް އަހްމަދު އަދީބު އިސްވެ ހުރެ ހިންގި އެމްއެމްޕީއާރުސީގެ ބޮޑު ޚިޔާނާތުގެ ފައިސާ ލިބުނު މީހުންގެ ލިސްޓުގައި ހިމެނޭ އެންމެންވެސް ދަނީ އެ ކަމަށް ނުރުހުން ފާޅުކޮށް އިންކާރު ކުރަމުންނެވެ. އަދި ލިސްޓުގެ ސައްހަ ކަމާ މެދު ވެސް ގިނަ ބަޔަކު ދަނީ ސުވާލު އުފައްދަމުންނެވެ.\nމިލިޔުމަށް ޚިޔާލު ފޮނުވާ "ލިސްޓުގައި ނަން އޮތަކަސް އަދި ކުއްވެރިއެއް ނުވާނެ، ލިސްޓު އެކުލަވާލީ ސިޔާސީ ބައެއް: މަހްލޫފް"


އިންޑިއަން އޯޝަން އައިލެންޑް ގޭމްސްގެ ރާއްޖޭގެ ކިޓް ރައީސުލްޖުމްހޫރިއްޔާއަށް އެރުވުމާއި، ގޭމްސް ހުޅުވުމުގެ ރަސްމިއްޔާތުގެ ފްލޭގް ބެއަރަރ އިޢުލާނު ކުރުމުގެ ރަސްމިއްޔާތުގައި ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ދެއްކެވި ވާހަކަފުޅު - The President's Office\n14 ޖުލައި 2019، ރިފަރެންސް: SA/RIMS/2019/50\nސްޕޯޓްސް ކޮމިޝަނަރ އަޙްމަދު ސަލީމް، ދިވެހި ކޮންޓިންޖެންޓްގެ ހެޑް އޮފް ޑެލިގޭޝަން މައިޒާން ޢަލިމަނިކު، އިންޑިއަން އޯޝަން އައިލެންޑް ގޭމްސްގައި ދިވެހިރާއްޖެ ތަމްސީލުކުރާ ހުރިހާ ކުޅުންތެރިން، މިނިސްޓްރީ އޮފް ޔޫތު، ސްޕޯޓްސް އެންޑް ކޮމިއުނިޓީ އެމްޕަވަރމަންޓްގެ އިސްވެރިން، އެސޯސިއޭޝަންތަކުގެ އިސްބޭފުޅުން، މޯލްޑިވްސް އޮލިމްޕިކް ކޮމިޓީގެ އިސްވެރިން، ހާޒިރުވެވަޑައިގެން ތިއްބެވި އެންމެހައި ބޭފުޅުން؛\nމި އަހަރުގެ އިންޑިއަން އޯޝަން އައިލެންޑް ގޭމްސްގައި، ދިވެހިރާއްޖެ ތަމްސީލު ކުރުމުގެ ނަސީބު ލިބިފައިވާ ތިޔަ ކުޅުންތެރިންނަށް، ދިވެހި ސަރުކާރުގެ ނަމުގަޔާއި، އެންމެހައި ދިވެހި ރައްޔިތުންގެ ނަމުގައި މަރުޙަބާ ދަންނަވަން. އަދި ތިޔަ ކުޅުންތެރިން، ދިވެހި ދިދައިގެ ދަށުގައި، ރާއްޖެއަށް ރީތި ނަން ހޯދައިދިނުމަށް ތިޔަ ފަށާ ދަތުރުގައި ކާމިޔާބީއަށް އެދެން.\nއައި.އޯ.އައި.ޖީ. އަކީ ރާއްޖޭގެ ކުޅިވަރުގެ ތާރީޚާ ވަރަށް ބޮޑަށް ގުޅިފައިވާ މުބާރާތެއް. ދިވެހިރާއްޖެ އެންމެ ފުރަތަމަ ބައިނަލްއަޤްވާމީ ކުޅިވަރު މުބާރާތެއްގައި ބައިވެރިވީ، 1973 ވަނަ އަހަރު ބޭއްވި ތްރީ އޭ ގޭމްސްގެ ޓީ.ޓީ އިވެންޓެއްގައި އެކަނި. ނަމަވެސް، ބައިނަލްއަޤްވާމީ މުބާރާތަކުން ރާއްޖެއަށް އެންމެ ފުރަތަމަ މެޑެއްޔެއް ލިބުނީ، އެންމެ ފުރަތަމަ ބޭއްވި އިންޑިއަން އޯޝަން އައިލެންޑް ގޭމްސްގައި.\nއެއީ 1979 ވަނަ އަހަރު ރީޔޫނިއަންގައި ބޭއްވި މުބާރާތް. އާދެ، މީގެ 40 އަހަރު ކުރި. އޭރު ރާއްޖޭގެ ކުޅިވަރު އޮތް ޙާލަތު. ތީގެތެރެއިން ގިނަ ކުޅުންތެރިންނަށް ޚިޔާލަށްވެސް ނުގެނެވޭނެ. އެ އަހަރު ރާއްޖެ ބައިވެރިވީ ޖުމްލަ ފަސް ކުޅިވަރެއްގައި. އެއީ ފުޓްބޯޅަ، ޓީ.ޓީ، ބެޑްމިންޓަން، އަދި ބާސްކެޓް ބޯޅައާއި ވޮލީ. އެއީ ރާއްޖޭގެ ކުޅުންތެރިންނަށްވެސް މުޅިން އައު ތަޖުރިބާއެއް. ވަރަށްގިނަ އައު ކަންތައްތައް ދަސްކުރަން ޖެހުނު. މިހާރުގެ ޒުވާނުން ހިނި އަންނަ ޒާތުގެ އެތައް ކަމެއްވެސް ދަސްކުރަންޖެހުނު. އެ ކުޅުންތެރިން، އަލިބެ ވިދާޅުވިފަދައިން، އުލާއި ސަމުސަލުން ކާނެގޮތުގެ ތަމްރީނުތައްވެސް އޭރު ބާއްވަން ޖެހުނު.\nއެ ހުރިހާ ކަމެއްގައި އިސްކޮށް ހުންނެވީ، ރާއްޖޭގެ އޮލިމްޕިކް ކޮމިޓީގެ ކުރީގެ ރައީސް އަލްމަރްޙޫމް މުޙައްމަދު ޒާހިރު ނަޞީރު. އެމަނިކުފާނަކީ ދިވެހި ކުޅުންތެރިން އުފެއްދުމުގައި، ރާއްޖޭގެ ތާރީޚުގައި އެންމެ އަގުހުރި ޚިދުމަތްތަކެއް ކުރެއްވި، ގިނަ ބަޔަކު ސިފަކުރާ ގޮތުންނަމަ، ދިވެހި ކުޅިވަރުގެ ބައްޕަ. އެމަނިކުފާނުގެ ފުރާނަފުޅަށް ސުވަރުގޭގެ މަތިވެރި ނިޢުމަތް މިންވަރު ކުރެއްވުން އެދި ދުޢާކުރަން.\nރާއްޖޭގެ ކުޅިވަރުގެ ޙާލަތު އޭރު ކިތަންމެ ދަށުގައި އޮތަސް، އައި.އޯ.އައި.ޖީ.ގެ ފުރަތަމަ މުބާރާތަކީ، ރާއްޖެއަށް މުޅިން ބަދުނަސީބު ފެށުމެއް ކަމުގައި އަޅުގަނޑު ނުދެކެން. ބެޑްމިންޓަންގެ އޯޕަން ޑަބަލްސް ކެޓަގަރީން ރާއްޖެ ރިހި މެޑެލް ހޯދި. ޓީ.ޓީ.ގައިވެސް ޑަބަލްސް އިވެންޓުން ބްރޯންޒް މެޑެލް ހޯދި.\nފުޓްބޯޅައިގައި ކުޅުނު ދެ މެޗުން ބަލިވިޔަސް، ޤައުމީ ޓީމުގެ ފުރަތަމަ ބައިނަލްއަޤްވާމީ ގޯލުޖެހީ އެ މުބާރާތުގައި. އެއީ މިހާރު އަޅުގަނޑުމެންނާ ވަކިވެފައިވާ އޭރުގެ ފުޓްބޯޅަ ތަރި ޢަބްދުﷲ ރަޝީދު. ކުޅިވަރުގެ ދަނޑުގައިނަމަ ޖޫލޭ. ކޮމޮރޯސް ކޮޅަށް ޖެހި ގޯލް. އައު ފެށުމަކަށް ބަލާއިރު މިއީ ރަނގަޅު ކާމިޔާބެއް.\nއެ މުބާރާތުގެ ހުރިހާ ތަޖުރިބާތަކެއް ކުރެއްވި ބައެއް ބޭފުޅުން، މި ޙަފްލާގައިވެސް އެބަ ތިއްބެވި. އެއް ބޭފުޅަކީ އެ އަހަރު ދިވެހި ކޮންޓިންޖެންޓްގެ ދިދަ އުފުލުމުގެ ޝަރަފު ލިބިވަޑައިގެންނެވި، އޭރުގެ ޤައުމީ ފުޓްބޯޅަ ޓީމުގެ ކެޕްޓަން އިބްރާހީމް އިސްމާޢީލް. އަދި އޭރުގެ ކޮންޓިންޖެންޓްގެ އެންމެ ޒުވާން ކުޅުންތެރިޔާ، މިހާރުގެ ސްޕޯޓްސް ކޮމިޝަނަރ ހީނާ އަޙްމަދު ސަލީމުވެސް ވަރަށް ރަނގަޅަށް އެ ހަނދާންތައް ހުންނާނެ.\nއިންޑިއަން އޯޝަން އައިލެންޑް ގޭމްސްއަކީ ރާއްޖެއަށް ވަރަށް މުހިންމު މުބާރާތެއް. ރާއްޖެއަކީ އެ މުބާރާތުގެ ފައުންޑަރ މެންބަރު ޤައުމަކަށްވާތީ، އަޅުގަނޑުމެން މި މުބާރާތަށް ދާންވާނީ ވަރަށް ވަރުގަދަ ޢަޒުމަކާއި، ވަރަށް މަތިވެރި ރޫޙެއްގައި. މިހާރު ތިޔަ ކުޅުންތެރިންނަކީ، މި ސަރަޙައްދުގެ ޤައުމުތަކަށްވެސް ދޫނުކުރާ ހުނަރުވެރި މޮޅު ކުޅުންތެރިން.\nމި އަހަރުގެ މުބާރާތަށް ރާއްޖޭގެ ކުޅުންތެރިން ފުރާއިރު، އަޅުގަނޑުމެން އުންމީދުކުރާ އެހެން ކަމެއްވެސް އަދި އެބައޮތް. އެއީ، ދެން އޮންނަ މުބާރާތް، އެއީ 2023 ވަނަ އަހަރުގެ އިންޑިއަން އޯޝަން އައިލެންޑް ގޭމްސް ރާއްޖޭގައި ބޭއްވުން. އެކަމަށް އަޅުގަނޑުމެން ކުރިމަތިލައިގެން، ވަރަށްގިނަ ޤައުމުތަކުގެ ރުހުމާއި ތާއީދު މިހާރުވެސް ވަނީ ކަށަވަރުވެފައި.\nމިފަދަ ބޮޑު މުބާރާތެއްގެ ވާހަކަ ދައްކާއިރު، ބައެއް ބޭފުޅުންގެ ކަންބޮޑުވުންތަކެއް ހުރެދާނެ. އެކަމަށް ބޭނުންވާ ކުޅިވަރު ސްޓޭޑިއަމްތަކާއި، ދަނޑުތަކާއި، ކުޅިވަރު ކޯޓުތައް ހަދާނީ ކިހިނެއްތޯ ސުވާލު އުފެދިދާނެ. އެކަމަށް ބޭނުންވާ އިންފްރާސްޓްރަކްޗަރ ޤާއިމުކުރުމުގެ މާލީ ތަނަވަސްކަން، ރާއްޖޭގައި އެބަހުރިތޯވެސް ސުވާލުކުރުން އެކަށީގެންވޭ.\nއަޅުގަނޑުމެން ސީދާ އެ މުބާރާތަށް އަމާޒުކޮށްގެން، ބޮޑެތި ޚަރަދުތަކެއް ކުރާކަށް ގަސްދެއްނުކުރަން. އަޅުގަނޑުގެ ވިސްނުންހުރީ ރާއްޖޭގެ ޤައުމީ ތަރައްޤީގެ މަޝްރޫޢުތަކާ ގުޅުވައިގެން، އެ މުބާރާތް ރާއްޖޭގައި ބޭއްވުން. އަޅުގަނޑުމެންގެ ވަޢުދުތައް ފުދިގެންދާއިރު، ޤައުމަށް އެ އަންނަ ކުރިއެރުމަކީ، މި މުބާރާތަށް މަގު ކޮށައިދޭނެ ކަމެއް.\nއެ މުބާރާތް ބޭއްވުމަށްޓަކައި، ދައުލަތުގެ ބަޖެޓުން ބޮޑެތި ޚަރަދުތަކެއް ނުކުރި ކަމުގައިވިޔަސް، އެ މުބާރާތްތަކަށް ކުޅުންތެރިން ތައްޔާރުކުރުމަށް، ސަރުކާރުގެ ފުރިހަމަ އެހީތެރިކަމާއި އެއްބާރުލުން ލިބޭނެ. އެންމެ ފުރިހަމައަށް ކުޅުންތެރިން ތަމްރީނު ކުރުމުގައި އެއްވެސް ދަތިކަމެއް އިރާދަކުރެއްވިއްޔާ ނާންނާނެ.\nސަރުކާރުން މިހާރު ގަސްދުކޮށްފައި އޮތީ، 2023 ވަނަ އަހަރު ރާއްޖޭގައި ބާއްވަން އުންމީދުކުރާ ގޭމްސްއަށް، ދިވެހި ކުޅުންތެރިން ތައްޔާރުކުރުމުގެ މަސައްކަތް ވަރަށް ދުރާލައި ފަށަން. މި އަހަރުގެ މުބާރާތް ނިމުމާއެކު، މާތްﷲގެ ވާގިފުޅާއެކު، އަޅުގަނޑުމެން އެ މަސައްކަތް ފަށާނަން. އިރާދަކުރެއްވިއްޔާ، އެއީ ހަތަރު އަހަރުގެ މުއްދަތަށް ހިންގާ ޕްރޮގްރާމަކަށްވާނެ.\nކުޅިވަރަކީ ދިވެހީންގެ ހިތުގެ ވިންދާ ގުޅިފައިވާ ކަމެއް. ދިވެހި ސަޕޯޓަރުންގެ އުންމީދުތައް މިހާރު ހުރީ ވަރަށް މަތީގައި. މިއީ މެޗަކުން އެއްވަރުވެގެން ނުވަތަ މެޗަކުން މޮޅުވެގެން އެކަނި، ހިތްހަމަޖައްސާލައިގެން ތިބެވޭ ޒަމާނެއް ނޫން. މިހާރު ދިވެހި ސަޕޯޓަރުންގެ އަމާޒަކީ މެޑެލް. އަޅުގަނޑަށް ޔަޤީން، ތިޔަ ކުޅުންތެރިންވެސް މެޑެއްޔެއް ނޫން އެހެން އެއްޗެއް މިހާރު ބޭނުމެއްނުވާނެ.\nމި އަހަރުގެ ގޭމްސްއަށް ރާއްޖެ މިދަނީ، ވަރަށް ޒުވާން، ވަރަށް އުންމީދީ ކުޅުންތެރިންތަކަކާ އެކީގައި. މި އަހަރު މުޅިން އަލަށް، ދެ ކުޅިވަރެއްގައި ރާއްޖެ އެބަ ބައިވެރިވޭ. އެއީ ކައިޓް ސަރފިންގ އާއި އަދި ޕެރަ-އިވެންޓް. ޢުމުރުން އެންމެ 12 އަހަރުގެ ކުޅުންތެރިންވެސް މިފަހަރު ބައިވެރިވާކަމީ، ރާއްޖޭގައި ބާއްވަން އުންމީދުކުރާ ގޭމްސްއަށް ލިބޭ ވަރަށްބޮޑު ހިތްވަރެއް.\nތިޔަ ކުޅުންތެރިންނަކީ އިންޑިއަން އޯޝަން އައިލެންޑް ގޭމްސްގައި ރާއްޖެ ތަމްސީލު ކުރާނެ ސަފީރުން. ތިޔަ ކުޅުންތެރިން ހޯދާ ކޮންމެ ކާމިޔާބަކީ، އަދި ހޯދާ ކޮންމެ ރީތި ނަމަކީ، މުޅި ޤައުމަށް ލިބޭނެ ވަރަށް މަތިވެރި ފަޚުރަކާއި ޝަރަފަކަށްވާނެ. އެހެންވީމާ، ތިޔަ ކުޅުންތެރިން މުބާރާތަށް ގޮސް އުޅޭއިރު، ރީތި އަޚްލާޤުގެ އެންމެ މަތީ މިންގަނޑުގައި ހިފެހެއްޓުމަކީ، އަޅުގަނޑުގެ ވަރަށްބޮޑު އެދުމެއް.\nކުޅިވަރުގެ ދާއިރާއިން ޒުވާނުން ބިނާކުރުމަކީ މި ސަރުކާރުން ވަރަށް އިސްކަންދޭ ކަމެއް. އެއީ ހަމައެކަނި ކުޅުންތެރިންތަކެއް އުފެއްދުމުގެ ބޭނުމަކު ނޫން. އެއީ ހުނަރުވެރި ޤާބިލް، އަދި ހަށިހެޔޮ ޒުވާން ޖީލެއް ބިނާކުރުމުގެވެސް ބޭނުމުގައި އަޅުގަނޑުމެން ކަނޑައެޅި ސިޔާސަތެއް.\nކުޅިވަރު ތަރައްޤީކޮށް ކުރިއެރުވުމުގެ މަސައްކަތްތައް، މި ސަރުކާރުން ކުރިއަށް މިގެންދަނީ، ވަރަށް ޚާއްޞަ އިސްކަމެއްދީގެން. ކުޅުންތެރިން ތަމްރީނު ކުރުމަށް ބޭނުންވާ ބަޖެޓް، މިހާރު ވާނީ އެސޯސިއޭޝަންތަކަށް ހަމަޖައްސައިދީފައި. ވަކިން ޚާއްޞަކޮށް، އަޅުގަނޑު ފާހަގަކޮށްލަން، ފިރިހެން ވޮލީ ޓީމު މިހާރުވެސްވީ ތަމްރީނު ޕްރޮގްރާމެއް ފުރިހަމަކުރުމަށް ސަރބިއާގައި.\nމިއީ ވިލާތުގެ ޤައުމެއްގައި ރާއްޖޭގެ ވޮލީ ޓީމެއް ތަމްރީނު ޕްރޮގްރާމެއް ފުރިހަމަކުރާ ފުރަތަމަ ފަހަރު. އެއީ ސަރބިއާ ސަރުކާރުގެ ވަރަށް ދީލަތި އެހީއެއްގެ ދަށުން ލިބުނު ފުރުޞަތަކަށްވާތީ، ދިވެހި ދައުލަތުގެ ނަމުގައި ސަރބިއާ ސަރުކާރަށް ވަރަށް ޚާއްޞަ ޝުކުރެއް ދަންނަވަން. އެހެން ކުޅިވަރު ޓީމުތަކަށްވެސް، އެފަދަ ފުރުޞަތުތައް ހޯދައިދިނުމަށް ސަރުކާރުން މި އަންނަނީ މަސައްކަތް ކުރަމުން. އިރާދަކުރެއްވިއްޔާ، އަޅުގަނޑުމެން މި އުންމީދުކުރާ ކާމިޔާބީ އަޅުގަނޑުމެންނަށް ހާސިލުކުރެވޭނެ.\nއަޅުގަނޑުގެ ދުޢާއަކީ، މި އަހަރުގެ އައި.އޯ.އައި.ޖީ.ގައި ރާއްޖެ ވާދަކުރާ ހުރިހާ ކުޅިވަރުތަކަކުންވެސް، ތިޔަ ކުޅުންތެރިންނަށް ފުރިހަމަ ކާމިޔާބީ، މާތް ﷲ މިންވަރު ކުރެއްވުން. ތިޔަ ކުޅުންތެރިންނަށް ވަރަށް އުފާވެރި ކާމިޔާބު ދަތުރަކަށް އެދެން.


ޕަބްލިޝްކުރި ތާރީޚް: 11 ފެބުރުވަރީ 2019\nޕަބްލިޝްކުރި ގަޑި: 1613\nއެސްޓީއޯއިން ވިއްކާ ކާޑުގެ ބާވަތްތައް (ހަނޑޫ، ހަކުރު އަދި ފުއް) މާލޭގެ ފިހާރަތަކުން ވިއްކަން މިނިސްޓްރީ އޮފް އިކޮނޮމިކް ޑިވަލޮޕްމަންޓް އިން ކަނޑަ އަޅާފައިވާ އަގުގައި ރާއްޖޭގެ ރަށްރަށުގައި ވިއްކައި ދިނުމުގެ މަސައްކަތް ކޮށްދޭނެ ފަރާތްތައް ނުވަތަ އެޖެންޓުން ހޯދުން.\n1. ބީލަން ކަރުދާސް ހުށަހަޅާ ފަރާތްތަކަށް ދެވޭ މަޢުލޫމާތު:\n1.1.މިމަޢުލޫމާތު ޝީޓުގައި ހިމެނޭ އެންމެހާ ލިޔެކިޔުންތައް ރަނގަޅަށް ކިޔާ ދިރާސާކުރުމަކީ ބިޑްހުށަހަޅާ ފަރާތުގެ މަސްޢޫލިއްޔަތެކެވެ.\n1.2.ބީލަން ހުޅުވުމަށް ކަނޑައެޅިފައިވާ ސުންގަޑީގެ ފަހުން ހުށަހަޅާ އެއްވެސް ބީލަމެއް ބަލައެއްނުގަނެވޭނެއެވެ.\n1.3.ބީލަންހުޅުވުމަށްފަހު ބީލަމުގައި މައްސަލައެއްހުރިކަމަށް ފާހަގަކުރެވިގެން އަލުން އަނބުރާ ބީލަން ނުގެންދެވެނޭއެވެ.\n1.4.ބީލަމުގައި ބައިވެރިވާ އެއްވެސް ފަރާތަކުން، ވާދަވެރިކަން ގެއްލޭނެފަދަ ގޮތަކަށް ބީލަމުގައި ބައިވެރިވާ އެހެން ފަރާތާކައި ގުޅިގެން ނުވަތަ އެފަރާތުގެ އިރުޝާދާއި އެއްގޮތަށް އަގުތައް ހުށަހަޅައިގެން ނުވާނެއެވެ. އަދި އެފަދަ ކަމެއް ފާހަގަކުރެވިއްޖެނަމަ އެއަމަލު ހިންގުމުގައި ބައިވެރި ފަރާތް/ ފަރާތްތަކުގެ ބީލަން ބާތިލްކުރެވޭނެއެވެ.\n2. މަސައްކަތުގެ ތަފްޞީލް:\n2.1.ބީލަންކަރުދާހުގައި ދެވިފައިވާ މައުލޫމާތާއި އެއްގޮތަށް އެސްޓީއޯއިން ވިއްކާ ކާޑުގެ ބާވަތްތައް (ހަނޑޫ، ހަކުރު އަދި ފުއް) މާލޭގެ ފިހާރަތަކުން ވިއްކަން މިނިސްޓްރީ އޮފް އިކޮނޮމިކް ޑިވަލޮޕްމަންޓް އިން ކަނޑަ އަޅާފައިވާ އަގުގައި ރާއްޖޭގެ ރަށްރަށުގައި ވިއްކައި ދިނުމުގެ މަސައްކަތް ކޮށްދޭނެ ފަރާތްތައް ނުވަތަ އެޖެންޓުން ހޯދުން.\n2.2.އޭޖެންޓްގެ ގެ ގޮތުގައި ބަލައި ގަނެވޭނީ ކުންފުނިތަކާއި، އަމިއްލަ ވިޔަފާރި ކުރުމަށް ހުއްދަލިބިފައިވާ ފަރާތްތަކާއި، އިމްޕޯޓް މުދާ ވިއްކުމުގެ ހުއްދަލިބިފައިވާ ފަރާތްތަކަށެވެ.\n2.3.މިނިސްޓްރީ އޮފް އިކޮނޮމިކް ޑިވަލޮޕްމަންޓް އިން މާލޭގައި ކާޑު ވިއްކުމަށް ކަނޑަ އަޅާފައިވާ އަގުތައް:\nއެސްޓީއޯ ހޯލްސޭލް ރޭޓް (ކިލޯއަކަށް ޖެހޭ އަގު)\nވިޔަފާރި ޙަރަދާއި ފައިދާ (އިކޮނޮމިކް މިނިސްޓްރީއިން ކަނޑަ އަޅާފައިވާ ރޭޓް/ ކިލޯއަކަށް ޖެހޭ އަގު)\nމާލޭގައި ވިއްކޭނެ އަގު (ކިލޯއަކަށް ޖެހޭ އަގު)\n2.4.މާލޭގެ އަގުގައި ރަށްރަށުން ކާޑު ވިއްކުމަށް ކުރާ ޚަރަދު، އެޖެންޓް ފީ (އެސްޓީއޯ ގުދަނުން ނަގައިގެން ބޯޓްފަހަރަށް ގެންދިއުމަށް ދާޙަރަދާއި ރަށްރަށަށް ގެންދިއުމަށް ދާ ނާލު) އެއްގެ ގޮތުގައި ދެވޭނެއެވެ.\n2.5.މިމަސައްކަތް ކުރުމަށްޓަކައި އެސްޓީއޯއިން ގަސްތު ކުރަނީ ކޮންމެ ރަށެއްގައި ވެސް އެސްޓީއޯގެ އޭޖެންޓުން ބޭތިއްބުމަށެވެ. އަދި އެރަށެއްގެ އޭޖެންޓްގެ އަދަދު ކަނޑައެޅާނީ އެރަށެއްގެ އާބާދީއަށް ބެލުމަށްފަހުގައެވެ.\n2.6.މިކަމަށް ޝައުގުވެރިވާ ފަރާތްތަކުން ހުށަހަޅާ އަގަކީ އާއްމު އުސޫލެއްގެ މަތިން އެރަށަކަށް ކާޑު ބަސްތާއެއް މާލެއިން ގެންގޮސް ވިޔަފާރި އުސޫލުން ކުރާފަރާތުން ކުރެވޭނެ އެންމެ ހޮޔޮއަގު ކަމުގައި ވާންވާނެއެވެ. ނަމަވެސް ހުށަހަޅާ އަގަކީ މާކެޓް ރޭޓަށް ވުރެ ބޮޑު އަގެއްކަމަށް އެސްޓީއޯ އަށް ފާހަގަ ވެއްޖެނަމަ، އަގު ކުޑަކުރުމަށް ބީލަން ހުށަހަޅާ ފަރާތާއިއެކު މަސްވާރާކުރެވި ދެފަރާތުން އެއްބަސްވާ އަގެއްގައި އެކަން ކުރަން ނިންމިދާނެއެވެ.\n2.7.އެންމެ ކުޑަ އެޖެންޓްފީއެއް ހުށަހަޅާ ފަރާތާއި އެކީ އެއްބަސްވެ އެޖެންޓް އެގްރީމަންޓް ސޮއިކުރުމަށްފަހު، ކާޑު ގަންނަފަރާތުން އެސްޓީއޯގުދަނުން ކާޑު ގަންނަ ވަގުތު ބިލުގެ އަދަދުން ބަސްތާއަކަށްޖެހޭ އެޖެންޓްފީ އަށްވާ އަދަދު ކަނޑާލެވޭނެއެވެ.\nމިސާލު: ވިއްކާއަގުން އެޖެންޓްފީ ކަނޑާ ގޮތުގެ މައުލޫމާތު (މިސާލަކަށް ހއ އަތޮޅުގެ ރަށެއްނަމަ):\n(މިނިސްޓްރީ އޮފް އިކޮނޮމިކް ޑިވަލޮޕްމަންޓް އިން ކަނޑައަޅާފައިވާ ރޭޓް ބޭނުންކޮށްގެން)\nއެސްޓީއޯ ހޯލްސޭލް ކުރާ ރޭޓް (ބަސްތާއަކަށް ވާ އަގު)\nމާލޭ މަޖޫރީ އަދި ނާލު ހަރަދު (ބަސްތާއަކަށް ވާ އަގު)\nއެސްޓީއޯ އިން އޭޖަންޓަށް ވިއްކޭނެ އަގު (ބަސްތާއަކަށް ވާ އަގު)\nވިޔަފާރި ޙަރަދާއި ފައިދާ (އިކޮނޮމިކް މިނިސްޓްރީއިން ކަނޑަ އަޅާފައިވާ ރޭޓް/ ބަސްތާއަކަށް)\nމާލޭގައި ކާޑު ވިއްކަންޖެހޭ އަގު (ބަސްތާއަކަށް)\nމަތީގައިވާ ޓޭބަލްގައި އެވަނީ ހއ. އަތޮޅަށް ދެވިފައިވާ މިސާލެކެވެ. މިސާލު: އެސްޓީއޯ އިން ހަނޑޫ ބަސްތާއެއް ހޯލް ސޭލް ކުރާ ރޭޓަކީ 199ރ އެވެ. އަދި ހއ އަތޮޅުގެ ރަށަކަށް ގެންދަން މާލޭ މަޖޫރީ އަދި ނާލު ފީއަކީ 45ރ ކަމަށް ވާނަމަ އެސްޓީއޯއިން އެޖެންޓަކަށް ބަސްތާއެއް ވިއްކާނެ އަގަކީ 154ރ (އެޖެންޓް ފީ 45ރ ކޮންމެ ބަސްތާއަކުން އުނިކުރުމަށްފަހު) އެެވެ.\nއިކޮނޮމިކް މިނިސްޓްރީ އިން ކަނޑައަޅާފައިވާ ވިޔަފާރި ޚަރަދާއި ފައިދާ އަކީ ބަސްތާއަކަށް 41 ރުފިޔާއެވެ. އަދި މާލެގެ ފިހާރަ ތަކުގައި ހަޑޫ ވިއްކަންޖެހޭނެ ރޭޓަކީ 240ރ އަށް ބަސްތާއެކެވެ. އެއީ އެސްޓީއޯގެ ކާޑު ގުދަނުން 199ރ އަށް ބަސްތާ ގަތުމަށްފަހު އިކޮނޮމިކް މިނިސްޓްރީ އިން މާލެ ސަރަހައްދަށް ކަނޑައަޅާފައިވާ ވިޔަފާރި ޚަރަދާއި ފައިދާ 41ރ އިތުރުކުރުމަށް ފަހުގައެވެ.\n3. ބީލަމުގެ ޝަރުތުތައް:\n3.1.އަގުހުށަޅަންވާނީ ދިވެހި ރުފިޔާއިން ބަސްތާއަކަށް ޖެހޭ ރޭޓުންނެވެ.\n3.2.އަގު ހުށަހަޅަންވާނީ އެރަށަކަށް ބޭނުންވާ ކާޑު މާލެއިން ގަނެގެން އެރަށެއްގައި ވިއްކުމަށް ދާޙަރަދު (އެޖެންޓްފީ) އެނެކްސް 1 ގައިވާ އަގު ޝީޓް އާއި އެއްގޮތަށެވެ.\n3.3.އެޖެންޓުންގެ ގޮތުގައި ހޮވޭފަރާތުން މަހެއްގެ މައްޗަށް އެރަށަކަށް ކާޑު ގެންދިއުމަށް އަންދާސާ އަދަދު އެސްޓީއޯ އާއި ޙިއްސާކުރަންވާނެއެވެ.\n3.4.މަދުވެގެން 45 ދުވަހުގެ މުއްދަތަށް ބީލަމުގެ ސައްޙަކަން އޮންނަންވާނެއެވެ.\n3.5.އެއްވެސް ފަރާތަކަށް އެއްބީލަމަށްވުރެ ގިނަބީލަމެއް އެއްރަށަކަށް ހުށައެއްނޭޅޭނެއެވެ.\n4. ބީލަން ކަރުދާހުގައި ހިމަނަންޖެހޭ މައުލޫމާތު / ލިއުންތައް:\n4.1.މީރާގައި ރަޖިސްޓްރީ ވެފައިވާ ފަރާތެއް ނަމަ އެކަން އަންގައިދޭ ލިޔުން އަދި ޖީ.އެސް.ޓީ ދައްކަން ޖެހޭ ފަރާތެއް ނަމަ ޖީ.އެސް.ޓީ ރަޖިސްޓްރޭޝަން ކޮޕީ\n4.2.އަގުޝީޓް (އެނެކްސް 1 އާއި އެއްގޮތަށް)\n4.3.ބީލަން ހުށަހަޅަނީ އަމިއްލަ ފަރުދެއްނަމަ (ސޯލް ޕްރޮޕްރައިޓަރޝިޕް) ނުވަތަ ވިޔަފާރި އެއްކުރާ ފަރާތެއްނަމަ:\nވިޔަފާރި ކުރުމުގެ ހުއްދަ ނުވަތަ ސޯލް ޕްރޮޕްރައިޓަރޝިޕް ގެ ދަށުން ރަޖިސްޓަރ ކޮށްފައިވާ ފަރާތެއްނަމަ ރަޖިސްޓްރޭޝަން ކޮޕީ\n4.4.ބީލަން ހުށަހަޅަނީ ކުންފުންޏެއްނަމަ:\nކުންފުނީގެ ހިއްޞާދާރުންގެ އައި.ޑީ.ކާޑް ކޮޕީ\nޕަވާރ އޮޕް އެޓާރނީ\nކުންފުނީގެ އަސާސީ ޤަވައިދު ގެ ކޮޕީ\n5. ރަށް ރަށުގައި ކާޑު ވިއްކާ އެޖެންޓްގެ މައިގަނޑު ޝަރުތުތައް / ޒިންމާތައް\n5.1.ކާޑު ވިއްކަން އެއްބަސްވެފައިވާ ގޮތަށް މާލޭގެ ފިހާރަތަކުން ވިއްކަން މިނިސްޓްރީ އޮފް އިކޮނޮމިކް ޑިވަލޮޕްމަންޓް އިން ކަނޑަ އަޅާފައިވާ އަގަށްވުރެ ބޮޑުކޮށް ކާޑު ވިއްކައިގެން ނުވާނެއެވެ.\n5.2.ކޮންމެ މަހަކަށް އެރަށެއްގައި ވިއްކުމަށް އަންދާޒާ ކުރާ އަދަދު އެސްޓީއޯ އާއިއެކު ޙިއްސާ ކުރަންވާނެއެވެ.\n5.3.ކާޑު އުފުލުމުގައި ނުވަތަ ކަމާލު ކުރުމުގައި ޢަމަލުކުރަންވާނީ މޯލްޑިވްސް ފުޑްއެންޑް ޑްރަގް އޮތޯރިޓީން އާއި އެސްޓީއޯއިން ކަނޑައަޅާ ހެލްތް އެންޑް ސޭފްޓީ މިންގަނޑާއި އެއްގޮތްވާގޮތުގެ މަތިންނެވެ.\n6.ބީލަންކަރުދާހަށް މާކްސްދިނުމުގައި ބެލޭނެ މިންގަޑުތައް\n6.1.ހުށަހަޅާ އަގަށް: 100 މާރކްސް (ކުޑައަގެއް ހުށަހަޅާ ފަރާތަށް ގިނައިން މާކްސް ލިބޭނެއެވެ. މާރކްސް ދެވޭނީ ޕްރޯރާޓާ ކޮށެވެ)\n6.2.މާކްސް ދިނުމަށް ހަމަޖެހިފައިވަނީ ކޮންމެ ރަށަކަށް ވަކި ވަކިންނެވެ.\n6.3.އަގުހުށަހަޅަންވާނީ ދީފައިވާ އަގު ޝީޓާއި (އެނެކްސް 1) އެއްގޮތަށެވެ..\n7.1.ރަޖިސްޓްރީ ކުރައްވަން ބޭނުންފުޅުވެލައްވާ ބޭފުޅުން 2019 ފެބްރުއަރީ 17 ވާ އާދިއްތަ ވަހު 1400 ގެ ކުރިން އެރަށެއްގައި ހުންނަ އެސްޓީއޯ ބޭސްފިހާރައަށް ދުރުވެ ރަޖިސްޓަރީ ކުރައްވަންވާނެއެވެ.\n8. މައުލޫމާތު ދިނުން\n8.1.ބީލަންކަރުދާހާއި ބެހޭ މަޢުލޫމާތު ހޯދުމަށް 2019 ފެބްރުއަރީ 11 ވަނަ ދުވަހު ގެ 14:30 އިން ފެށިގެން 2019 ފެބްރުއަރީ 20 ވަނަ ދުވަހުގެ 14:30 ގެ ނިޔަލަށް، ނަންބަރު 7962788 ފޯނާއި ގުޅުއްވައިގެން މައުލޫމާތު ސާފުކުރެވޭނެއެވެ.\n9. ބީލަން ކަރުދާސް ހުށަހެޅުން:\n9.1.ބީލަންކަރުދާސް ހުށަހެޅުމުގެ ސުންގަޑިއަކީ 2019 ފެބްރުއަރީ 21 ވާ ބުރާސްފަތި ދުވަހު 14:30 އަށެވެ. ބީލަން ކަރުދާސް ހުށަހެޅުމުގެ ސުންގަޑީގެ ފަހުން ހުށަހަޅާ ބީލަން ކަރުދާސްތަކާއި، މަޢުލޫމާތު ފުރިހަމަނުވާ ބީލަން ކަރުދާސްތައް ބަލައިނުގަނެވޭނެ ކަމުގައިވެސް ދަންނަވަމެވެ.\n9.2.ބީލަން ހުށަހަޅާނީ އެރަށެއްގައި ހުންނަ އެސްޓީއޯ ބޭސްފިހާރައަށެވެ. ބީލަން ހުށަހެޅުމަށް ބަދަލުގައި ބޭފުޅަކު ވަޑައިގަންނަވާނަމަ އެކަން އެނގޭނެ ލިޔުމެއް ފޮނުވަންވާނެއެވެ.\nއެނެކްސް 1 އެޖެންޓް ފީ (އަގު ޝީޓް)\nއެސްޓީއޯއިން ވިއްކާ ކާޑުގެ ބާވަތްތައް (ހަނޑޫ، ހަކުރު އަދި ފުއް) މާލޭގެ ފިހާރަތަކުން ވިއްކަން މިނިސްޓްރީ އޮފް އިކޮނޮމިކް ޑިވަލޮޕްމަންޓް އިން ކަނޑަ އަޅާފައިވާ އަގުގައި ރާއްޖޭގެ ރަށްރަށުގައި ވިއްކާދިނުމުގެ އެޖެންޓް ފީ\nބަސްތާއަކަށް ވާ އަގު/ދިވެހި ރުފިޔާއިން\nއެސްޓީއޯ ކާޑު ގުދަނުން ދޯންޔާއި ހަމައަށް ގެންދިއުމަށް ހިނގާނެ ޚަރަދު (މާލެ މަޖޫރީ ފީ)\nޖުމްލަ އަގު (މާލެ މަޖޫރީ އަދި ނާލު)\nހުށަހަޅާ ފަރާތް/ކުންފުނީގެ މަޢުލޫމާތު\nހުށަހަޅާ ފަރާތް/ކުންފުނީގެ ނަން:


MIRA ge director in ge board ah kurimathilaan hulhuvaalaifi\nމޯލްޑިވްސް އިންލަންޑް ރެވެނިއު އޮތޯރިޓީ (މީރާ)ގެ ޑިރެކްޓަރުންގެ ބޯޑުގެ މެންބަރުކަމަށް ކުރިމަތިލުމުގެ ފުރުސަތު ހުޅުއްވާލައިފި އެވެ.\nރައީސް އޮފީހުން ބުނީ އެމަގާމަށް ކުރިމަތިލުމުގެ ފުރުސަތު މިއަދުން ފެށިގެން މިމަހުގެ 30 ވަނަ ދުވަހުގެ މެންދުރުފަހު 2:00 އާ ހަމައަށް ހުޅުވާލާފައިވާ ކަމަށެވެ. އެމަގާމަށް ކުރިމަތިލާން އެދޭ ފޯމު ރައީސް އޮފީހުން ލިބޭނެ އެވެ. އަދި ރައީސް އޮފީހުގެ ވެބްސައިޓުން ޑައުންލޯޑް ކުރެވޭނެ އެވެ.\nމީރާގެ ބޯޑު މެންބަރުކަމަށް ކުރިމަތިލުމުގެ ފުރުސަތު ހުޅުވާލާފައި ވަނީ އެކުންފުނީގެ ޑިރެކްޓަރުންގެ ބޯޑުގެ މެންބަރެއްގެ މަގާމް ހުސްވެފައިވާތީ އެވެ.\nމީރާގެ ބޯޑު މެންބަރުކަމަށް ކުރިމަތިލުމުގެ ފުރުސަތު ހުޅުވާލާފައިވާއިރު ކޮމިޝަނާ ޖެނެރަލް އޮފް ޓެކްޒޭޝަން އާއި ޑެޕިއުޓީ ކޮމިޝަނާ ޖެނެރަލް އޮފް ޓެކްޒޭޝަންގެ މަގާމަށް ކުރިމަތިލުމުގެ ފުރުސަތުވެސް ވަނީ ހުޅުވާލާފަ އެވެ. އެ ދެ މަގާމަށް ކުރިމަތިލާން ހުޅުވާލީ ޓެކްސްގެ ގާނޫނަށް ރައްޔިތުންގެ މަޖިލީހުން އެންމެ ފަހުން ގެނައި އިސްލާހާއެކު ކޮމިޝަނާ ޖެނެރަލް އޮފް ޓެކްޒޭޝަންގެ މަގާމުގައި ހުންނެވި ޔަޒީދު މުހައްމަދާއި ޑެޕިއުޓީ ކޮމިޝަނާ ޖެނެރަލްގެ މަގާމުގައި ހުންނެވި ހަސަން ޒަރީރުގެ މަގާމު ހުސްވުމުންނެވެ.


Dhuniyeyge Scout Committee Ge Youth Advisor Akah Dhivesseh Vaadha Kuranee - Vaguthu\nދުނިޔޭގެ ސްކައުޓް ކޮމިޓީގެ ޔޫތު އެޑްވައިޒަރަކަށް ދިވެއްސަކު ވާދަކުރަނީ\nމަޖީދިއްޔާ ސްކޫލްގެ ސްކައުޓް ލީޑަރު، އަދި ސްކައުޓް އެސޯސިއޭޝަންގެ ބެޓާ ވޯޑް ފްރޭމް ވޯކްގެ ހެޑް ކުއާޓާކޮމިޝަނަރު، މުހައްމަދު ފައުޒޫން - ވަގުތު އިމޭޖްސް: މުހައްމަދު ޝައުފް\nދުނިޔޭގެ ސްކައުޓް ކޮމިޓީގެ ޔޫތު އެޑްވައިޒަރަކަށް ރާއްޖެއިން ވާދަކުރަން ނިންމައިފިއެވެ.\nރާއްޖޭގެ ސްކައުޓް އެސޯސިއޭޝަންގެ ފަރާތުން މި މަގާމަށް މިފަހަރު ވާދަކުރަނީ ބެޓާ ވޯލްޑް ފްރޭމް ވޯކްގެ ހެޑްކުއާޓާ ކޮމިޝަނަރު، މުހައްމަދު ފައުޒޫންއެވެ.\nމި މަގާމަށް 19 ގައުމަކުން ވާދަކުރާއިރު ހަތް ޒުވާން ސްކައުޓެއް އިންތިހާބު ކުރާނެއެވެ.\nI'm happy to announce that @ScoutsMaldives has nominated me for the upcoming election of the Youth Advisor to the World Scout Committee.#WSYF #WSC #ScoutForum #ScoutConference #YouthInvolvement #WOSM #Scouting #Scouts #Fauzoon4YA pic.twitter.com/PA2y39Dlc2\n— Fauzoon (@MFauzoon) June 14, 2021\nމަޖީދިއްޔާ ސްކައުޓް ގްރޫޕްގެ ލީޑަރުކަން ކުރައްވަމުން ގެންދަވާ ފައުޒޫން ބުނީ މި މަގަމާށް އޭނާ ކުރިމަތިލީ ބައިނަލްއަގްވާމީ ފެންވަރުގައި ޒުވާނުން ބާރުވެރިކުރުމުގެ މަސައްކަތް ކުރުމަށް ކަމަށެވެ. އަދި ޒުވާނުންނަށް ފަހި ފުރުސަތުތަކެއް ހޯދައި ދިނުމުގެ އިތުރުން އެކި ކަންކަމަށް ޒުވާނުން ހޭލުންތެރިކުރުވުމަށް ކަމަށް އޭނާ ބުންޏެވެ.\nއޭނާ ގަބޫލުކުރާ ގޮތުގައި މި މަގާމަށް އާދެވުމަކީ ރާއްޖެއަށް ލިބޭނެ ބޮޑު ފަހުރެކެވެ. އަދި ދުނިޔޭގެ ސްކައުޓް ހަރަކާތުގެ ކުރީސަ ފުގައި ރާއްޖޭގެ އަޑު ގުގުމިގެން ދާނެ ކަމެއް ކަމަށް އޭނާ ބުންޏެވެ.\nފައުޒޫން ބުނީ އޭނާގެ އަމާޒަކީ ބައިންލްއަގްވާމީ އެކި މައްސަލަތަކަށް ޒުވާނުން އަހުލުވެރިކޮށް، އެ މައްސަލަތައް ހައްލުކުރަން މަސައްކަތް ކުރުން ކަމަށެވެ. އަދި ޒުވާނުން ބިނާކޮށް، ގައުމުގެ ޒުވާން ސްކައުޓުންނަށް ބައިނަލްއަގްވާމީ ފުރުސަތުތައް ހޯދައި ދިނުން ކަމަށް އޭނާ ބުންޏެވެ.\n2019 ވަނަ އަހަރު ތައިލެންޑްގައި ބޭއްވި މެސެންޖާސް އޮފް ޕީސްގެ އެންއެސްއޯ ވޯކްޝޮޕްގެ ތެރެއިން ---\nފައުޒޫން ނިސްބަތްވާ ފަސްޓް މާލެ ސްކުއުޓް ގްރޫފްގެ ލީޑަރު މުހައްމަދު އަބްދުﷲ ސައީދު ވިދާޅުވީ، ފައުޒޫނަކީ ކުޅަދާނަ ކެރޭ، އަދި ހިތްވަރު ގަދަ ޒުވާން ސްކައުޓެއް ކަމަށެވެ. އަދި ފައުޒޫނަކީ ބައިނަލްއަގްވާމީ ފެންވަރުގައި މަސައްކަތް ކުރުމުގެ ގާބިލިއްޔަތުކަން ހުރި، މީހުންނާ ފަސޭހައިން ގުޅޭ އަދި އެކުގައި މަސައްކަތް ކުރުމުގެ ހުނަރު ހުރި ލީޑަރެއް ކަމުގައި އޭނާ ސިފަކުރެއްވިއެވެ.\n"ފަައުޒޫން އާ މެދު އަޅުގަަނޑު ޝައްކެއް ނުކުރަން. މަޖީދިއްޔާ ސްކައުޓް ގްރޫޕަށް ނިސްބަތްވާ ފަހުރުވެރި ސްކައުޓެއް އެއީ. ކޮންމެ ގަޑިއަކުވެސް ފަސޭހައިން އަތު ޖެހޭނެ. އަނެއްކާ ކުރާ ކަމެއް ވަރަށް ފުރިހަމައަށް، ކަމާވެގެން ކުރާނެ. ހަރުދަނާ ލީޑާޝިޕްގެ ވެރިއެއް އެއީ. އުންމީދުކުރަނީ ފައުޒޫންއަށް މި އިންތިހާބު ކާމިޔާބު ކުރެވޭނެ ކަމަށް. ކާމިޔާބުވެއްޖެ ނަމަ އެއީ މަޖީދިއްޔާއަށް ލިބޭނެ ބޮޑު ޝަރަފެއް" މަޖީދިއްޔާ ސްކައުޓް ލީޑަރެއްގެ ގޮތުގައި 30 އަހަރު ހިދުމަތް ކޮށްދީފައިވާ ސައީދު ވިދާޅުވިއެވެ.\nސްކައުޓް އެސޯސިއޭޝަންގެ ޗީފް ކޮމިޝަނަރު، އައިޝަތު އަހުލާމް ވިދާޅުވީ ފައުޒޫނަކީ އަޒުމް ވަރުގަދަ، އަދި ހިތްވަރާއެކު ސްކައުޓް ހަރަކާތުގައި މަސައްކަތް ކުރަމުންދާ ޒުވާނެއް ކަމަށެވެ. ގައުމީ އަދި ބައިނަލްއަގްވާމީ ފެންވަރުގައި ވެސް ސްކައުޓް ހަރަކާތް ކުރިއެރުވުމަށް އެތައް ހިދުމަތެއް ފައުޒޫން ކުރަމުން އަންނަކަން އޭނާ ފާހަގަކުރެއްވިއެވެ.\n"އެންމެ ފުރަތަމަވެސް އަޅުުގަނޑު ބޭނުމީ ސްކައުޓް އެސޯސިއޭޝަންގެ ފަރާތުން ފައުޒޫންއަށް މަރުހަބާ ކިޔަން. އެއީ ދުނިޔޭގެ ސްކައުޓް ކޮމިޓީގެ ޔޫތު އެޑްވައިޒަރަކަށް ރާއްޖޭގެ ފަރާތުން ވާދަކުރަން ހޮވުނީމަ. ހަގީގަތުގައި މި ކުޑަ ރާއްޖޭގެ ފަހުރުވެރި ދިވެހި ސްކައުޓެއް އެ މަގާމަށް ވާދަކުރާކަމީ އަޅުގަނޑު ވަރަށް ފަހުރުވެރިވާ ކަމެއް. އުންމީދު ކުރަނީ މި މަގާމަށް ފައުޒޫން އިންތިހާބު ވާނެ ކަމަށް. އަދި ރާއްޖޭގެ ސްކައުޓް ހަރަކާތް އިތުރު ހަރުފަތަކަށް ގެންދިއުމަށް މަސައްކަތް ކުރާނެ ކަމަށް" ޗީފް ކޮމިޝަނަރު، އަހްލާމް ވިދާޅުވިއެވެ.\nމިއީ މި މަގާމަށް ރާއްޖެއިން ވާދަކުރާ ދެ ވަނަ ފަހަރުއެވެ. އެންމެ ފުރަތަމަ މި މަގާމަށް ވާދަކުރެއްވީ ދަރުމަވަންތަ ސްކައުޓް ގްރޫޕްގެ ލީޑަރުކަން ކުރައްވަމުންދާ މައިދު މުހައްމަދު ޒާހިރުއެވެ. އޭނާ ވަނީ އެ ފަހަރު އިންތިހާބު ކާމިޔާބުކުރައްވައިފައެވެ. އަދި 2014 އިން 2017 އަށް އެ މަގާމު ފުރުއްވާފައިވެއެވެ.\n2018 ވަނަ އަހަރު ރައިސުލްޖުމްހޫރިއްޔާގެ ހާއްސަ އެވޯޑް---\nމަޖީދިއްޔާ ސްކައުޓެއްގެ ގޮތުގައި އުޅުނު ފައުޒޫން ރޯވަ ސްކައުޓް ފެށީ، ޣިޔާޘުއްދީން ސްކޫލްގައި 2014 ވަނަ އަހަރުގައެވެ. އެއަށްފަހު 2016 ވަނަ އަހަރު މަޖީދިއްޔާ ސްކޫލްގެ ސްކައުޓް ގްރޫޕާއި އަލުން ގުޅެ، އެ ސްކޫލްގެ ރޯވަރ ސްކައުޓެއްގެ ގޮތުގައި ހަރަކާތްތެރިވާން ފެށިއެވެ.\nސްވިޓްޒަލެންޑްގައި 2017 ވަނަ އަހަރު ބޭއްވުނު، [ދެވަނަ ވަރލްޑް ސްކައުޓް އެޑިޔުކޭޝަން ކޮންގްރެސް]ގައި ރާއްޖޭގެ ސްކައުޓް އެސޯސިއޭޝަންގެ ފަރާތުން ބައިވެރިވިއެވެ. އަދި 2015 އިން 2017 އަށް، ނޭޝަނަލް ސްކައުޓް ޔޫތު ކައުންސިލުގެ މެންބަރުކަން ކުރިއެވެ.\nމިހާރު އޭނާއަކީ އެ އެސޯސިއޭޝަންގެ ހެޑްކުއާޓާ ކޮމިޝަނަރެއްގެ އިތުރުން މަޖީދިއްޔާ ސްކޫލްގެ ސްކައުޓް ލީޑަރެކެވެ. ރޯވާ ސްކައުޓް ފުރިހަމަ ކުރުމަށް ފަހު 2018 ވަނަ އަހަރު އޭނާ ވަނީ ރައީސުލްޖުމްހޫރިއްޔާ ދެއްވާ ބޭޑެން ބަވަލް އެވޯޑްވެސް ހޯދައިފައެވެ.\nކޮވިޑް-19: އާންމުން ހޭލުންތެރި ކުރަން މަޖީދިއްޔާ ސްކައުޓް ގްރޫޕުން ފަށައިފި\nޖޫން 19, 2021 12:56\nލެޓްސް ގޯ މަ މޭން ބިޖްޗަންގަސް\nޖޫން 19, 2021 14:20\nއިރާދަކުރެއްވިޔާ ކާމިޔާބު ވާނެ.\nހިތްވަރާއި އެކު ކުރިއަށް


Covid 19 in filan ulhenikoh refrigerator ulhandhehgai thaashi vejje | Hurihaa.mv\nކޮވިޑް 19 އިން ފިލަން އުޅެނިކޮށް ރެފްރިޖަރޭޓަރު އުޅަނދެއްގައި ތާށިވެއްޖެ\nLast updated on 14 Sep 2021, 10:52\nވިއެޓްނާމްގައި ބަޔަކު ވެކްސިން ޖެހުމަށް މަޑުކޮށްގެން.\nވިއެޓްނާމް (13 ސެޕްޓެމްބަރު) - ވިއެޓްނާމްގައި ކޮވިޑް -19 ގެ ކޭސްތައް އިތުުރުވަމުން ދިއުމާއެކު، އެ ބަލިމަޑު ކަމުން ރައްކާތެރިވުމަށް ދިރިއުޅެމުން ދިޔަ ސަރަހައްދު ދޫކޮށް އެހެން ސަރަހައްދަކަށް ފިލަން އުޅުނު ބަޔަކު ރެފްރިޖަރޭޓަރު އުޅަނދެއްގެ ތެރެއިން ފެނިއްޖެ އެވެ.\nއެ ސަރަހައްދުގެ ފުލުހުން ބުނިގޮތުގައި ގަނޑުކޮށްފައިވާ އުޅަނދުގެ ތެރެއިން ފެނުނީ 15 މީހުން ކަމަށެވެ. މީ މީހުންގެ ތެރޭގައި ކުޑަ ކުދިން ވެސް ހިމެނެ އެވެ. އުޅަނދު ހިފަހައްޓާ ފާސްކޮށްފައި ވަނީ ވައިރަސް ޗެކް ޕޮއިންޓެއް ހުރަސް ކުރަން އުޅުމުގެ ތެރޭގަ އެވެ.\nއޭޕްރީލް މަހުން ފެށިގެން ވިއެޓްނާމްގައި ކޮވިޑްގެ ހަތަރުވަނަ ރާޅެއް ކުރިއަށް ދާއިރު ގައުމުގެ ބޮޑު ބަޔަކަށް ފުރަބަންދު އިއުލާންކޮށްފައިވުމުގެ ސަބަބުން ގިނަ ބަޔަކަށް ގެއިން ނިކުމެ އުޅުން ވަނީ ދަތިވެފަ އެވެ.\nފިލަން އުޅެނިކޮށް ފެނުނު މީހުންގެ ތެރެއިން ބައެއް މީހުންގެ ސިއްހަތަށް ވެސް އަސަރުކޮށްފައިވާ ކަމަށާއި އެ މީހުންނަށް ސިއްހީ ފަރުވާ ދޭން ޖެހުނު ކަމަށް އެ ގައުމުގެ މީޑިއާއިން ބުނެފައިވެ އެވެ.\n"ރެފްރިޖަރޭޓަރެއްގެ ތެރޭގައި އޮތުމަކީ ނުރައްކާ ކަމެއްކަން އަހަރެމެންނަށް އެނގޭ. އެކަމަކު ވައިރަސް އިން އަހަރެމެންނަށް އޮތް ނުރައްކާ މާ ބޮޑު،" ފިލަން އުޅުނު މީހުންގެ ތެރެއިން މީހަކު ބުނެފައިވެ އެވެ.\nކޮވިޑް އެންމެ ބޮޑަށް ފެތުރިފައިވާ ދެކުނުގެ ސަރަހައްދުތަކުގައި އެއްގަމު އަދި ވައިގެ ދަތުރުތައް ހުއްޓާލާފައިވާއިރު ބަލި ފެތުރުން ކޮންޓްރޯލްކުރުމަށް ވިއެޓްނާމްގެ ސަރުކާރުން އަންނަނީ ގިނަ މަސައްކަތްތަކެއް ކުރަމުންނެވެ.\nވިއެޓްނާމްގައި މިހާތަނަށް 610،000 ކޮވިޑް ކޭސް ފެނިފައިވާއިރު 11400 މީހުންވަނީ އެބަލީގައި މަރުވެފަ އެވެ. -- އަލް އަރަބިއްޔާ\nކޮވިޑް-19 ވިއެޓްނާމް ދުނިޔެ


PSG molhu kohdhee Messi vidhaalaifi\nޕީއެސްޖީ އާއި ސިޓީ ބައްދަލުކުރި މެޗުގެ ތެރެއިން. ގޯލު ޖެހުމަށްފަހު މެސީ އުފާ ފާޅު ކުރަނީ -- ފޮޓޯ: ދަ އެތުލެޓިކް\nޔުއެފާ ޗެމްޕިއަންސް ލީގުގައި ޕީއެސްޖީ އާއި މެންޗެސްޓާ ސިޓީ ބައްދަލު ކުރި މެޗުން ޕީއެސްޖީ މޮޅުވެއްޖެ އެވެ.\nޕީއެސްޖީގެ ދަނޑުގައި ރޭ ކުޅުނު މި މެޗު ޕީއެސްޖީން ކާމިޔާބު ކުރީ 2-0 ގެ ނަތީޖާ އަކުންނެވެ.\nމި މެޗުގައި ގޯލު ޖެހުމުގެ އިތުރުން މޮޅު ކުޅުމެއް ދައްކައި، ޕީއެސްޖީ އާއި މި ސީޒަނުގައި ގުޅުނު ލައިނަލް މެސީ ވަނީ ވިދާލާފަ އެވެ. މެސީގެ ފުރަތަމަ ޕީއެސްޖީ ގޯލު ރޭ ކާމިޔާބުކުރި އިރު، އޭނާ ރޭގެ މެޗަށް ކުޅެން ނުކުތީ ކަކުލަށް ލިބުނު އަނިޔާއަކާއި ގުޅިގެން ޕީއެސްޖީގެ ދެ މެޗު ނުކުޅެ ހުރުމަށް ފަހު އެވެ.\nމެސީގެ އިތުރުން އިޓަލީގެ ކީޕަރު ޑޮނަރޫމާ ވެސް ވަނީ ރޭގެ މެޗުގެ ފުރަތަމަ 11 އިން ޖާގަ ހޯދާފަ އެވެ. ޔޫރޯ 2020 ގައި އެންމެ މޮޅު ކީޕަރުގެ މަގާމު ހޯދައިގެން މި ސީޒަނުގައި ޕީއެސްޖީ އާއި ގުޅުނު ޑޮނަރޫމާއަށް ޓީމުގެ ފުރަތަމަ 11 އިން ގިނަ މެޗު ތަކުގައި ފުރުސަތު ނުލިބޭތީ އޭނާ ވަނީ ހިތްހަމަ ނުޖެހުން ފާޅުކޮށްފަ އެވެ. އެކަމަކު ރޭގެ މެޗުގައި ޑޮނަރޫމާގެ ފަރާތުން މޮޅު ކުޅުމެއް ފެނުނެވެ.\nމެޗުގެ ފުރަތަމަ ފަސް މިނެޓުގައި ސިޓީން ޑޮމިނޭޓް ކުރި ނަމަވެސް ޕީއެސްޖީން ވަނީ ކުޅުމުގެ ތެރެއަށް ވަދެ މެޗުގެ އޮއެވަރު އަނބުރާލާފަ އެވެ. ނަތީޖާއަކަށްވީ ފުރަތަމަ ހާފުގެ އަށް ވަނަ މިނެޓުގައި ޕީއެސްޖީން ގޯލެއް ޖަހައި ލީޑު ނެގުމެވެ. މި ގޯލަކީ ނޭމާ ދިން ޕާހަކުން އިދްރީސާ ގޭ ކާމިޔާބު ކޮށްދިން ގޯލެކެވެ.\nފުރަތަމަ ހާފުގައި ގޯލު ޖަހަން ސިޓީއަށް މުޅިން ހުސް ފުރުސަތެއް ލިބުނެވެ. މަތިމަތިން އައި ހުރަހެއް ޑިބްރައިނާގެ ބޮލުން ޖަހައި ގޯލަށް ފޮނުވާލި ނަމަވެސް ހުރަސް ދަނޑީގައި ޖެހިފައި ބޯޅަ ނިކުތީ ބޭރަށެވެ. އެ ބޯޅަ ބާނާޑޮ ސިލްވާ ހުސް ގޯލަށް ފޮނުވާލަން މަސައްކަތް ކުރި ނަމަވެސް އަމާޒުވީ ހުރަސް ދަނޑިއާ އެވެ. ފުރަތަމަ ހާފު ނިމުނީ 1-0 އިން ޕީއެސްޖީ ކުރީގައި އޮވެގެންނެވެ.\nޕީއެސްޖީގެ ދެވަނަ ގޯލު މެސީ ޖަހައިދިނީ ދެވަނަ ހާފުގެ 74 ވަނަ މިނެޓުގަ އެވެ. މި ގޯލަކީ އެމްބާޕޭއާ އެކު އަންޓޫ ޕާހެއް ހެދުމަށްފަހު ގޯލުގެ މަތީ ކަނަށް ފޮނުވާލައިގެން މެސީ ކާމިޔާބު ކުރި ވަރަށް ހިތްގައިމު ގޯލެކެވެ.\nމި ނަތީޖާއާ އެކު ޕީއެސްޖީ ގްރޫޕް އޭގެ އެއް ވަނައިގައި އޮތީ އެއް މެޗުން މޮޅުވެ އަނެއް މެޗުން އެއްވަރު ވެގެން ލިބުނު ހަތަރު ޕޮއިންޓާއި އެކުގަ އެވެ. އަދި އާރުބީ ލެޕްޒިގް އާއި ކްލަބް ބްރޫގާ ރޭ ބައްދަލުކުރި މެޗުން 2-1 ގެ ނަތީޖާ އަކުން ބްރޫގާ މޮޅުވުމުން އެޓީމު އޮތީ ގްރޫޕްގެ ދެ ވަނައިގަ އެވެ. އަދި ތިން ޕޮއިންޓާއި އެކު ސިޓީ ތިން ވަނައިގައި އޮތްއިރު، އާރުބީ ލެޕްޒިގް ގްރޫޕްގެ ފުލުގައި އޮތީ ދެ މެޗުން ބަލިވެ ޕޮއިންޓެއް ނުލިބި އެވެ.\nޗެމްޕިއަންސް ލީގުގައި ރޭ ކުޅުނު އެހެން މެޗު ތަކަށް ބަލާއިރު، ޕޯޓޯ އަތުން ލިވަޕޫލް 5-1 އިން މޮޅުވި އިރު އތުލެޓިކޯ މެޑްރިޑުން އޭސީ މިލާން ބަލިކުރީ 2-1 ގެ ނަތީޖާ އަކުންނެވެ. އިންޓާ މިލާން އާއި ޝަކްތާ ބައްދަލުކުރި މެޗު ނިމުނީ އެއްވެސް ޓީމަަކަށް ގޯލެއް ނުޖެހި އެއްވަރު ވެގެންނެވެ. އަދި އަޔަކްސް އިން ބެސިކްޓަސް 2-0 އިން ބަލިކުރި އިރު، ސްޕޯޓިން އަތުން ޑޯޓްމަންޑް މޮޅުވީ 1-0 ގެ ނަތީޖާ އަކުންނެވެ. ވަރުގަދަ ރެއާލް މެޑްރިޑް ޝެރިފް އަތުން ބަލިވީ 2-1 އިންނެވެ.\nމެންޗެސްޓާ ސިޓީ ޗެމްޕިއަންސް ލީގް މެސީ + ޕީއެސްޖީ


މިކައުންސިލްގެ ޕްލޭނިންގ އޮފިސަރގެ މަޤާމަށް މުވައްޒަފަކު ހޯދަން ބޭނުންވެއްޖެއެވެ.\n1. ތަރައްޤީގެ ޕްލޭންގެ މުއްދަތު ހަމަވުމުގެ3މަސްކުރިން ޤައުމީ ތަރައްޤީގެ ޕްލޭނަށް އަމާޒުކޮށް ކުރިއަށްއޮތް5އަހަރު ދުވަހުގެ ތަރައްޤީގެ ޕްލޭން ހެދުމުގެ މަސައްކަތް ކައުންސިލަރުންނާއި ގުޅިގެން ކުރުމާއި، އެއާއި ގުޅިގެން ހަދަންޖެހޭ ފައިނޭންޝިއަލް ޕްލޭން ހެދުމާއި، ރަށުގެ ލޭންޑް ޔޫސް ޕްލޭން ހެދުން\n3. ކައުންސިލްގެ އިދާރާއިން ހިންގަންބޭނުންވާ ކަންތައްތައް ޕްލޭންކޮށް ތައްޔާރުކުރުމަށްފަހު ޕްލޭންއާއި، އެއާގުޅިގެން ހަދަންޖެހޭ ފައިނޭންޝިއަލް ޕްލޭންހަދާ ކަމާބެހޭ ސެކްޝަނާއި ޙަވާލުކުރުން (ލައިބްރަރީ، ބޮޑެތިމީހުންގެ ތަޢުލީމާއި ފެންވަރު މަތިކުރުން ފަދަ) އަދި ޕްލޭންކުރުމާއި ބެހޭގޮތުން ތައްޔާރު ކުރަންޖެހޭ ރިޕޯރޓްތައް ތައްޔާރުކޮށް ފޮނުވުމާއި، ލިޔުންތައް ފައިލްކޮށް ބެލެހެއްޓުން\n5. ރަށުގެ ތަރައްޤީގެ ޕްލޭނަށް ބިނާކޮށް ކުރިއަށްއޮތް އަހަރުގެ މަސައްކަތު ތާވަލް ތައްޔާރުކޮށް އާންމުކުރުން\n1. މަގާމުގެ މަސައްކަތާ ގުޅޭ ތަޢުލީމީ ރޮނގަކުން (ބިޒްނަސް އެޑްމިނިސްޓްރޭޝަން، ބިޒްނަސް މެނޭޖްމަންޓް، ޕްރޮޖެކްޓު މެނޭޖުމަންޓު ) ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް5ނުވަތަ6ގެ ސަނަދެއް ޙާޞިލްކޮށްފައިވުން.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 17 ނޮވެންބަރު 2019 ވާ އާދީއްތަ ދުވަހުގެ 13:00 ގެ ކުރިން ހައްދުންމަތީ މާމެންދޫ ކައުންސިލްގެ އިދާރާއަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް މެދުވެރިކޮށްވެސް ބަލައިގަނެވޭނެއެވެ. އީމެއިލް އެޑްރެހަކީ: [email protected] އެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ ޢަދަދަށް ވަޒީފާއަށް އެދޭ ފޯމް ބަލައިގަނެވޭނެއެވެ.\nމިމަޤާމަށް މީހަކު ހޮވުމަށް ބޭއްވޭ އިންޓަރވިއު އޮންނާނީ 18 ނޮވެންބަރު 2019 އިން 25 ނޮވެންބަރު 2019 އާއި ދެމެދު ހައްދުންމަތީ މާމެންދޫ ކައުންސިލް އިދާރާ ނުވަތަ އިދާރާއިން ކަނޑައަޅާ ތަނެއްގައެވެ. ވުމާއިއެކު، މިވަޒީފާއަށް ކުރިމަތިލާ ފަރާތްތަކުން، އެތާރީޚްތަކުގައި އިންޓަރވިއުއަށް ޙާޟިރުވުމަށް ތައްޔާރުވެ ތިބުން އެދެމެވެ. އިންޓަރވިއު ބާއްވާނެ ތަނާއި ދުވަހަށް ބަދަލު އަތުވެއްޖެނަމަ އެކަން ހުރިހާ ފަރާތްތަކަށް އެންގޭނެއެވެ.


BREAKING NEWS: Fayyaz MDP Gai Bro Vegen Nuvaane - Raees Nasheed - Vaguthu\nއެމްޑީޕީ ތެރޭގައި "ބްރޯ" ހެދިގެން އުޅެގެން ނުވާނެ ކަމަށް ވިދާޅުވެ ރައީސް މުހައްމަދު ނަޝީދު އިކޮނޮމިކް މިނިސްޓަރު ފައްޔާޒު އިސްމާއިލަށް އިންޒާރެއް ދެއްވައިފި އެވެ.\nރައީސް ނަޝީދު މިނިސްޓަރ ފައްޔާޒަށް މިފަދަ އިންޒާރެއް ދެއްވީ ފައްޔާޒުގެ އިތުބާރުނެތް ކަމަށް ހުށަހެޅުމުގެ މަސައްކަތް އެމަނިކުފާނު ފެއްޓެވުމާއި ގުޅިގެން އެމްޑީޕީގެ ތެރޭގައި ޚިޔާލުތަފާތުވުންތައް އުފެދިފައި ވަނިކޮށް އެމްޑީޕީގެ ގައުމީ މަޖިލިސް މެންބަރުން ތިއްބަވާ ވަޓްސްއެޕް ގްރޫޕަކަށް ފޮނުވި މެސެޖެއްގައެވެ.\nއެ ގުރޫޕުގައި ރައީސް ނަޝީދު ވިދާޅުވީ، ފައްޔާޒުގެ އިތުބާރު ނެތް ކަމުގެ މައްސަލަ ހުށަހެޅުއްވުމުގައި އެމަނިކުފާނު ވެސް ބައިވެރިވެވަޑައިގަންނަވާ ކަމަށެވެ. އެ މައްސަލައިގައި ސޮއި ކުރެއްވި މަޖިލިސް މެމްބަރުންނާ ދިމާ ނުކުރުމަށް ނަޝީދު އެދިވަޑައިގެންނެވި އެވެ. ހާއްސަކޮށް އެމްޑީޕީ ޕާލިމަންޓަރީ ގުރޫޕުގެ ލީޑަރު، މެދު ހެންވޭރު ދާއިރާ މެމްބަރު އަލީ އާޒިމް އާއި ޕީޖީގެ ނައިބު ހެންވޭރު ދެކުނު ދާއިރާ މެމްބަރު ހުސައިން ޝަމީމް (އަނދުން ހުސައިން) އާއި ނުބެހުމަށް ވެސް ރައީސް ނަޝީދު ކުރެއްވި މެސެޖްގައި އަންގާފައި ވެއެވެ.\n"ފައްޔާޒުގެ އިތުބާރު ނެތް 30 މެމްބަރުން ސޮއި ކުރިކަމަށް ބުނުމުން ދެން ދިމާ ކުރަންވީ އެ މެމްބަރުންނަކާއި ނޫން. އަޅުގަނޑުވެސް މި ނުކުތީ." ރައިސް ނަޝީދުގެ މެސެޖްގައި ވިދާޅުވިއެވެ.\nމިނިސްޓަރު ފައްޔާޒު މަގާމުން ދުރުކުރުމަށް ރައީސް ނަޝީދު ފާޅުގައި ނިކުންނެވުމާއި އެކު ރައީސް ނަޝީދަށް ތާއިދު ކުރާ އެމްޑީޕީގެ މަޖިލިސް މެންބަރުންނާއި ރައީސް ޞާލިހަށް ތާއިދު ކުރާ އެމްޑީޕީގެ މަޖިލިސް މެންބަރުންގެ މެދުގައި ދަނީ ބަހުގެ ހަމަލާތައް ބަދަލު ކުރެވެމުންނެވެ.\nއޮގަސްޓް 13, 2020 22:20\nނަސީދު ވާންވާނެ މި ދިވެހި ގައުމުގެ ބުރޯއައް.\nއޮގަސްޓް 13, 2020 23:27\nނަޝީދަކީ މިގައުމަށް ގައްދާރު ވިމީހުންގެ ތެރޭހިމެނޭމީހެއް\nއޮގަސްޓް 13, 2020 22:28\nމިއީ މިވެގެން އުޅޭގޮތަކީ. އަންނި ނޫން އެހެން އެވެސް މީހަކަށް އެތާގަ ބުރޯ ވެގެން އުޅެވިގެންނުވޭ!! ޞަޔަކަށް ތާއީދު ލިބޭތަން ދެކެން އަންނޮއަކަށް ނުހުރެވޭކަން އަންނަށް ހެކި ލިބެނީ. ވަރަށް ގޮތް ދޫނުކުރާ ބޯހަރު މީހެއްކަން ފާހަގަ ކުރެވެނީ..\nނަސީދަކީ އެމްޑީޕީގެ ބްރޯ.\nއޮގަސްޓް 13, 2020 22:45\nމުލު ބާޣީ އަށް އޮންނާނީ އަބަދުވެސް އޮންނަ ސަރުކާރާ ދެކޮޅަށް ބަޣާވާތްކުުރުން. އެނޫން ކަމެއް މުލު ބާޣީ ނުދަންނާނެ.\nއޮގަސްޓް 13, 2020 23:08\nއޯކޭ ބޫމަރ ?\nއޮގަސްޓް 13, 2020 23:37\nމޑޕ އަކީ ގ. ކެނަރީގޭ މުޙައްމަދު ނަޝީދުގެ ހަރު މުދާގަނޑެއް ވިއްޔާ އެހެންބަޔަކު ބުރޯ ހެދިގެން އުޅެގެން ނުވާނެތާ!!\nއޮގަސްޓް 13, 2020 23:48\nކަެުންސިލް އިންތިހާބަށް ވޯޓް ހޯދަން ކުޅޭ ޑްރާމާއެއްކަން އެއްމެނަށްވެސް އިނގޭތީ. ކުރާނެކަމެއް ނޭގނގިތިއްބާ މިއޮށް ޤައުމް ވީރާނާ ވަނީ!\nއޮގަސްޓް 14, 2020 00:28\nމީ ކިހިނެއް ވެގެން އުޅޭ އެއްޗެއްތަ ކިހާބޮޑު ބއެއް\nއޮގަސްޓް 14, 2020 00:47\nމީނާއަށްވުރެ ޑިކްޓޭޓަރެއް މަ ނުދެކެން\nއޮގަސްޓް 14, 2020 03:25\nއަންނި އެބުނާ އެއްޗަކަށް އަހަރެންގެ ފުލް ތާއިދު އެބަ އޮތް އިނ ގޭ\nއޮގަސްޓް 14, 2020 08:28\nއމޑޕ އަކީކަލޭގެތަރިކަމު ދާގަނޑެއްތަ؟


ޕީއެންސީގެ ރައީސް ކަމަށް އަދުރޭ ކުރިމަތި ލަނީ | Jazeera\tޕީއެންސީގެ ރައީސް ކަމަށް އަދުރޭ ކުރިމަތި ލަނީ - Jazeera\nޕީއެންސީގެ ރައީސް ކަމަށް އަދުރޭ ކުރިމަތި ލަނީ\nއީމާ މުހައްމަދު ވަހީދު April 23, 2019 525 views0\nޕީއެންސީގެ ރައީސް ކަމަށް އަބްދުލްރަހުމާން އަބްދުﷲ (އަދުރޭ) ކުރިމަތި ލައްވާނެ ކަމަށް އޭނާ ވިދާޅުވެއްޖެއެވެ.\nމިއަދު ހަވީރު ބޭއްވި ޕީޕީއެމް އަދި ޕީއެންސީ ގުޅިގެން ބޭއްވި ނޫސްވެރިންގެ ބައްދަލުވުމުގައި، ނޫސްވެރިއަކު ކުރެއްވި ސުވާލަކަށް ޖަވާބު ދެއްވަމުން އަދުރޭ ވިދާޅުވީ، އޭނާ ޕީއެންސީގެ ރައީސް ކަމަށް ކުރިމަތި ލައްވާނެ ކަމަށެވެ. އަދުރޭ އިތުރަށް ވިދާޅުވީ، އެބޭފުޅާ އިތުރުން ޕީއެންސީގެ މަގާމަށް ދެން ވާދަކުރައްވަނީ ކޮން ބޭފުޅެއް ކަމެއް އެނގި އެއް ނުލައްވާ ކަމަށެވެ. އަދި ޕީއެންސީގެ އެތެރޭގެ އިންތިހާބު ކުރިއަށް ދާނީ ދެފުށް ފެންނަ އިންތިހާބެއްގެ ގޮތުގައި ކަމަށެވެ.\nމިއަދު ބޭއްވި ނޫސްވެރިންގެ ބައްދަލުވުމުގައި އަދުރޭ އިތުރަށް ވިދާޅުވީ، ޕީޕީއެމް ނިމިދިޔަ އިންތިހާބު ތަކުން ބަލިވުމަކީ، ލީޑަރޝިޕް ފެއިލުވުމެއް ނޫން ކަމަށާއި އަދި އިންތިހާބަކަށް ނިކުންނަ އިރު ބަލި ވުމާއި ކުރިމަތި ލާން ޖެހޭނެ ކަމަށް ގަބޫލު ކުރަން ޖެހޭނެ ކަމަށެވެ.\nއަދުރޭ އިތުރަށް ވިދާޅުވީ، ޕީޕީއެމް އާއި ޕީއެންސީ އާއި ދެމެދު އެއްވެސް މައްސަލައެއް ނުޖެހޭ ކަމަށާއި، ދެ ޕާޓީ ވެސް ކުރިއަށް ދަނީ ކުރީގެ ރައީސް ޔާމީންގެ މަޝްވަރާ ހޯއްދަވައިގެން، ރައީސް ޔާމީންގެ މަޝްވަރާ އާއި އެކު ކަމަށެވެ.


Mohamed Shafiu: ފަތުވާ: މިސްކިތުގައި އިޢުލާނުޖެހުމުގެ ޙުކުމް\nސުވާލު: ކުންފުންޏެއްގެ ނުވަތަ މަދަރުސާއެއްގެ ބެލުމުގެދަށުން ބާއްވާ މުބާރާތްތަކާއި ދަރުސްތަކާއި ޝަރުޢީ ފޯރަމްތަކާ ބެހޭ އިޢުލާނުތައް މިސްކިތްތަކުގައި ހިއްޕުމުގެ ޙުކުމަކީ ކޮބައިހެއްޔެވެ؟\nމިސްކިތްތައް ލެއްވިގެންވަނީ އަޅުކަންކުރުމަށްޓަކައެވެ. އެތަންތަނުގައި ގަނެވިއްކުމާއި ނަފާހޯދުން ނަހީކުރެވިގެންވެއެވެ. އެހެންކަމުން ކުންފުނިތަކުން ނުވަތަ މަދަރުސާތަކުން ނުވަތަ އެނޫންވެސް ތަނަކުން އިޝްތިހާރުކުރާ ވަސީލަތްތަކުގެ ގޮތުގައި މިސްކިތްތައް ބޭނުންކުރުމަކީ ހުއްދަކަމެއް ނޫނެވެ.\nއެކަމަކު، ދަރުސްތަކާއި، ދީނީ ފޯރަމްތަކުގެ އިޢުލާނުޖެހުމަކީ މައްސަލައެއްނޫނެވެ. ޝަރުޠަކާއެކުގައެވެ. އެއީ އެ އިޢުލާނަކީ ކަނޑައެޅިގެންވާ ފަރާތެއް ނުވަތަ ކުންފުންޏެއް ނުވަތަ މުއައްސަސާއެއް ނުވަތަ އެނޫން އެހެންތަނެއް އިޝްތިހާރުނުވާ އިޢުލާނަކަށްވާނަމައެވެ.\nمن فتاوى الشيخ عبد العزيز بن عبد الله آل الشيخ [مجلة الدعوة/ 43]\nމި ފަތުވާގެ އަޞްލު މި ލިންކުން ބައްލަވާ!\nPosted by Mohamed Shafiu at 8:07 PM\nLabels: މިސްކިތް, ފިޤްހު


Sudan ge hamanujehun, ley ohoruvumaa eku, kuriyah | Mihaaru\nސޫދާނުގައި ހިނގަމުން ދާ ހަމަނުޖެހުންތަކުގައި ޒަހަމްވި މީހަކަށް ހޮސްޕިޓަލްގައި ފަރުވާދެނީ: ޖޫން 3، 2019 ގައި ސިފައިން ބަޑިޖެހުމުން 100 އަށް ވުރެ ގިނަ މީހުން މަރުވި.\nސޫދާނުގެ ހަމަނުޖެހުން، ލޭއޮހޮރުވުމާ އެކު، އަދިވެސް ކުރިއަށް\n11 ޖޫން 2019 - 10:504comments\nސޫދާނަށް ޑިމޮކްރެޓިކް އިސްލާހުތައް ގެންނަން އަޑުއުފުލަމުން އަންނަ އާންމުންނާ ދެކޮޅަށް ސިފައިން ފެށި ލޭއޮހޮރުވުން ނުހުއްޓި ކުރިއަށް ދާތީ އެ ގައުމުގެ ހަމަނުޖެހުން މައިިތިރިކުރަން ބައިނަލްއަގުވާމީ މުޖުތަމައުން އިތުރު މަސައްކަތްތަކެއް ފަށައިފި އެވެ.\nހުދުމުހުތާރު ވެރިއެއްގެ އަތްދަށުގައި 30 އަހަރު އޮތް ސޫދާނުގެ ސަރުކާރު ބަދަލުވުމާ އެކު ސިފައިން ވެރިކަމާ ހަވާލުވެ ވީ ވައުދާ އެއްގޮތަށް އަމަލްނުކުރާތީ އާންމުން ފެށި މުޒާހަރާތައް ހުއްޓުވަން ބަޑި ޖެހުމުގެ ސަބަބުން ޖޫން3ގައި 100 އަށް ވުރެ ގިނަ މީހުން ވަނީ މަރުވެފަ އެވެ.\nމިހާރު ސޫދާނުގައި ވަނީ މަސައްކަތްތެރިންގެ ހަޅުތާލުތައް ވެސް ފަށައިފަ އެވެ. އަދި ސަލާމަތީ ބާރުތަކުން އިއްޔެ ބަޑި ޖެހުމުގެ ސަބަބުން މަދުވެގެން ހަތަރު މީހުން މަރުވެފައިވާ ކަމަށް، މީޑިއާތަކުން ރިޕޯޓްކުރެ އެވެ.\nވެރިރަށް ހަރުތޫމްގައި އިއްޔެ އޮތީ ހަމަހިމޭންކަމެވެ. ގިނަ ފިހާރަތަކާއި ބޭންކްތަކާއި އެހެން ވިޔަފާރިތައް ބަންދެވެ. މަސައްކަތްތެރިން އެގޮތަށް އަމަލްކުރީ ޑިމޮކްރަސީ ގެންނަން އަޑުއުފުލަމުން އަންނަ އިދިކޮޅު ފަރާތްތަކަށް ތާއީދުކުރާ ސޫދާނީސް ޕްރޮފެޝަނަލް އެސޯސިއޭޝަން (އެސްޕީއޭ) ގެ ގޮވާލުމަށެވެ.\nއެސްޕީއޭ އިން ބުނާ ގޮތުގައި އަސްކަރީ ސަރުކާރު އުވި، މަދަނީ ވެރިކަމެއް އިއުލާންކުރަންދެން ހަޅުތާލު ކުރިއަށް ދާނެ އެވެ.\nސޫދާނުގެ ރައީސްކަމުގައި 30 އަހަރު ހޭދަކުރެއްވި އުމަރު އަލް-ބަޝީރު އެޕްރީލް މަހު ވެރިކަމުން ދުރުކުރުވީ ސިފައިންނެވެ. އެގޮތަށް ސިފައިން ފިޔަވަޅު އެޅީ އޭނާއާ ދެކޮޅު މުޒާހަރާތައް އެތައް މަހެއް ވީ އިރު ވެސް ހުއްޓުމަކަށް ނައުމުންނެވެ. އޭރު ސިފައިން ވެރިކަމާ ހަވާލުވީ ގައުމު ހިންގަން މަދަނީ ސަރުކާރަކާ ވަރަށް އަވަހަށް ހަވާލުކުރާ ގޮތަށެވެ.\nސޫދާނުގެ ވެރިރަށުގައ ފިހާރަތައް ބަންދުކޮށްފައި: ސިފައިން ބަޑި ޖެހުމުން މިހާތަނަށް 100 އަށް ވުރެ ގިނަ މީހުން ވަނީ މަރުވެފައި.\nއެކަމަކު މަދަނީ ސަރުކާރަކާ ވެރިކަން ހަވާލުކުރަން ގޮވާލަމުން ދިޔަ ރައްޔިތުންގެ ގަޔަށް ސަލާމަތީ ބާރުތަކުން ބަޑިޖަހާ އެތައް ބަޔަކު މަރާލުމުން، އަސްކަރީ ވެރިންނަށް މިހާރު އިތުބާރު ނުކުރާ ކަމަށް، އާންމުން ބުނެ އެވެ. އަދި ސުލްހައިގެ އެއްވެސް ވާހަކައެއް ސިފައިންނާ ނުދައްކާނެ ކަމަށް ވެސް، އިދިކޮޅު ފަރާތްތަކުން ވަނީ އިއުލާންކޮށްފަ އެވެ.\nއެކަމަކު ރޮއިޓާސް ނިއުސް އެޖެންސީން ބުނީ އިގުތިސާދީ މާހިރެއް އިސްކޮށް ހުންނަވައިގެން މަދަނީ ސަރުކާރެއް ގާއިމްކުރުމުގެ ޕްލޭންތައް އިދިކޮޅު ފަރާތްތަކުން އެކުލަވާލައިފައިވާ ކަމަށެވެ. އިންތިގާލީ ބޮޑުވަޒީރަކަށް ގެންނަނީ އެފްރިކާއަށް ކަނޑައަޅާފައިވާ ޔޫއެން އިކޮނޮމިކް ކޮމިޝަންގެ ކުރީގެ އެގްޒެކްޓިވް ސެކްރެޓަރީ އަބްދުﷲ ހަމްދޫކް ކަމަށް، އިދިކޮޅު ފަރާތްތަކާ ހަވާލާދީ، ރޮއިޓާސް އިން ބުންޏެވެ.\nއޭނާގެ އިތުރުން އިންތިގާލީ ކައުންސިލަށް އިތުރު އަށް ބޭފުޅަކު ހަމަޖައްސަ އެވެ. އޭގެ ތެރޭގައި ތިން އަންހެން ބޭފުޅުން ހިމެނެ އެވެ.\nސޫދާނުގެ ހަމަނުޖެހުންތައް ހުއްޓުވަން ބައިނަލްއަގުވާމީ ގޮތުން ކުރަމުން އަންނަ މަސައްކަތުގެ ތެރެއަށް އެމެރިކާ އިން ވެސް ވަނީ ވަދެފަ އެވެ. އެގޮތުން އެފްރިކާއަށް ކަނޑައަޅާފައި ހުންނަވާ އެންމެ އިސް މަންދޫބު ޓިބޯ ނަގީ މި ހަފުތާގައި ސޫދާނަށް ވަޑައިގަންނަވާ ގޮތަށް މިހާރު ވަނީ ހަމަޖެހިފަ އެވެ.\nސްޓޭޓް ޑިޕާޓްމަންޓުން ބުނި ގޮތުގައި އާންމުންނާ ދެކޮޅަށް ދޭ ހަމަލާތައް ހުއްޓާލަން އޭނާ ގޮވާލައްވާނެ އެވެ.\nއިތުރު ލިޔުންތައް އެފްރިކާ ސޫދާން އެމެރިކާ


Ukaalaa plastic manaakurun muhinmu fiyavalhehge feshun\nއުކާލާ ޕްލާސްޓިކް މަނާކުރުން: މުހިންމު ފިޔަވަޅެއްގެ ފެށުން\nދިރާގު ކޮތަޅެއް ހިފައިގެން މީހަކު ވިޔަފާރި ކުރަނީ\nއެއް ފަހަރު ބޭނުން ކޮށް އުކާލާ ޒާތުގެ ޕުލާސްޓިކު މަރުހަލާ ތަކަކަށް ބަހާލައިގެން ރާއްޖެއަށް އެތެރެ ކުރަން މަނާ ކުރަން ނިންމުންވީ އަހަރު ނިމެމުން އަންނަނިކޮށް ލިބުނު އުފާވެރި ހަބަރަކަށެވެ. ސަބަބަކީ މީގެ ސަބަބުން ރާއްޖެ އަށް ލިބެމުންދާ ގެއްލުން އިންތިހާ އަށް ބޮޑުވުމެވެ. އެއް ފަހަރު ބޭންކޮށްފަ އުކާލާ ކުނި ތިމާވެށީގެ ސައިކަލްގެ ތެރެއަށް ވަދެ، އެ އިންސާނާ ހަށިގަނޑާ ހަމަ އަށް ފޯރާކަމީ މުޖައްރިބު ހަގީގަތެއްކަން ސައިންސުން ޔަގީންކޮށްދޭ ކަމެވެ. މީގެ އިތުރުން މިފަދަ ތަކެތި ރައްކާތެރިގޮތުގައި ނައްތާނުލެވިއްޖެ ނަމަ، އަހަރުމެންގެ ވަށައިގެން މިވާ ކަނޑުތަކާ ފަރުތަކަށް އޭގެ ސަބަބުން ނުހަނު ނޭދެވޭ އަސަރު ކުރެ އެވެ. މީގެ ގެއްލުން ސިއްހީ ގޮތުން ބޮޑުވުމުގެ އިތުރުން އިގްތިސޯދީ ގޮތުންވެސް ބޮޑެވެ.\nސަރުކާރުން މި ފިޔަވަޅު އެޅި ސަބަބަކީމި އެވެ. އެކަމަކު ސަރުކާރުން މި ފިޔަވަޅާ ހަމަ އަށް އައިސްފައިވަނީ ގިނަ ބައެއްގެ މަސައްކަތުންނެވެ. މީގެތެރޭގައި ހިލޭ ސާބަހަށް މަސައްކަތް ކުރާ ޖަމިއްޔާތަކާއި ކުންފުނިތައް ވެސް ހިމެނެ އެވެ. މި ފަރާތް ތަކުން ވަނީ ތިމާވެއްޓަށް ހޭލުންތެރި ކުރުވަން އަހަރު ތަކެއް ވަންދަން މަސައްކަތް ތަކެއް ކޮށްފަ އެވެ. ސިންގަލް ޔޫސް ޕްލާސްޓިކް ކޮތަޅުގެ ވާހަކަ ދައްކާފަ އެވެ. އުކާލާ ފުޅީގެ މަންޒަރުތައް ދައްކާފަ އެވެ.\nޕާލޭ މޯލްޑިވްސް ފަދަ ގިނަ ޖަމިއްޔާ ތަކުން ކުރި މަސައްކަތް ފާހަގަ ކޮށްލެވެ އެވެ. ޕާލޭއިން ކޮންމެ އަހަރަކު އެތަށް ސަތޭކަ ޓަނެއްގެ ޕްލާސްޓިކް ހޮވައިގެން ރާއްޖޭން ބޭރު ކުރި އެވެ. މިކަންވީ ތިމާވެށި ހިމާޔަތް ކުރަން މަސައްކަތް ކުރާ ފަރާތް ތަކަށް ލިބުނު ހިތް ވަރަކަށެވެ. އަދި ދެހާސް ސޯޅަ ވަނަ އަހަރުގެ އޮކްޓޯބަރު މަހު ދިރާގާއި ޕާލޭ މޯލްޑްވިސް ގުޅިގެން ފެށި "ފޯ ދި އޯޝަންސް" ކެމްޕެއިންގެ ދަށުން އެއް ފަހަރު ބޭނުންކޮށްފައި އުކާލެވޭ ޕްލާސްޓިކް ކޮތަޅު ބޭނުން ކުރުން ހުއްޓުވުމަށް ބާރު އަޅާ އަދި ރީ-ޔޫސަބަލް ކޮތަޅު ބޭނުން ކުރުން އާދައަކަށް ހެދުމަށް ގޮވައިލި ގޮވައިލުން ފާހަގަ ކުރެވެ އެވެ.\nމި ކެމްޕޭންގެ އިތުރުން، ރާއްޖޭގެ ބޮޑެތި ކުންފުނިތަކުގެ ތެރެއިން ދިރާގު ފަދަ ކުންފުނި ތަކުގެ އިޖުތިމާއީ ޒިންމާގެ ދަށުން ވަނީ އެކި ގޮތްގޮތުން ތިމާވެށީގެ މެސެޖުތައް ދީފަ އެވެ. ދިރާގުން ވަނީ ޕްލާސްޓިކް ކޮތަޅު ގިނަ އަދަދަކަށް ބޭނުން ކުރާ ފިހާރަތަކަށާއި ސްކޫލްތަކުގެ އިތުރުން ރާއްޖޭގެ ސްކޫލްތަކާއި އެ ކުންފުނީގެ ހެޑް އޮފީހަށް ވަންނަ ކޮންމެ ކަސްޓަމަރަކަށް މިދިޔަ އަހަރު މި ކޮތަޅު ހިލޭ ބަހާފައިވެ އެވެ. ތިމާވެއްޓަށް ލޯބި ކުރާ ކުނި މަދުކުރަން މަސައްކަތް ކުރާ ގިނަ ބަޔަކު މީގެ ސަބަބުން އުފާ ކުރި އެވެ. އެހެންވެ މި ކޮތަޅުތަކުގެ ބޭނުން މިހާރު ގިނަ ބަޔަކު ހިފަ އެވެ. ކުރިން ޕްލާޓިކް ކޮތަޅަށް ނޫނީ އެއްޗެއް ނޭޅޭ ގިނަ ބައެއްގެ ސައިކަލުގެ މަޑި ދަށުގައި މިހާރު ރީޔޫސަބަލް ކޮތަޅު ހުރެ އެވެ. އެއް ފަހަރު ބޭނުންކޮށްފައި އެއްލާލާ ކޮތަޅު މަނާ ކުރުމުގެ ލަނޑުދަނޑި ހާސިލް ކުރަން ރާއްޖެ ދަތުރު ކުރަމުންދާއިރު މިހާރު ގިނަ ބަޔަކު މި ބޭނުން ކުރެވެ އެވެ.\nމިވަރުން ނުނިމެ އެވެ. މިދިޔަ އަހަރު އެ ކުންފުނީގެ ކަލަންޑަރުގެ "12 މަސް" ހާއްސަކޮށްފައި އެއް ފަހަރު ބޭނުން ކޮށްފައި އުކާލާ ބާވަތްތަކުގެ މައްސަލަ އަށް ހޭލުންތެރި ކުރުވާށެވެ. މިދިޔަ އަހަރު ދިރާގު ކަލަންޑަރުގެ ކޮންމެ މަހެއް ހާއްސަ ކޮށްފައިވަނީ ވެސް ކަނޑު ތަކަށް ކުނި ނޭޅުމަށް ހޭލުންތެރިކަން އިތުރުކުރުމަަށެވެ.\nދިރާގުން މިދިޔަ އަހަރު ތައާރަފު ކުރި ކަލަންޑަރު\nދިރާގުން އެސްޓީއޯއަށް ކޮތަޅު ހަދިޔާކޮށްފައި\nރީޔަބަލް ކޮތަޅެއް ހިފައިގެން ދެ ކުދިން -- ފޮޓޯ: އަވަސް\nދެން އޮތީ އެންމެ ދަތިބައެވެ. އެއް ފަހަރު ބޭނުންކޮށްފައި އުކާލާ ޕްލާސްޓިކް ހުއްޓާލުމާއެކު ދެން ކުރިމަތިވާނެ މައްސަލައަކީ މިގޮތަށް ބޭނުންކުރާނެ ދެވަނަ އެއްޗެއް ނެތް ކަމަށްހީވުމެވެ. އެކަމަކު މިހާރު ވެސް މިގޮތަށް ބޭނުންކުރާނެ އެއްޗިހި ތައްޔާރު ކުރާ ދިވެހި ވިޔަފާރިތައް ހަރަކާތްތެރިވެ އެވެ. ކަރުދާސް ކޮތަޅު އުފައްދާ ޒުވާނުން އުޅެ އެވެ. ޕްލާސްޓިކް ފުޅީގެ ބަދަލުގައި ބިއްލޫރި ފުޅި ފޯރުކޮށްދޭ މީހުން އެބަތިއްބެވެ. އަދި ބަދަލާއެކު މީގެ އެތަށް ވިޔަފާރިއެއް އުފެދިގެންދާނެ އެވެ. ހަމަ ގައިމުވެސް ސަރުކާރުން އެޅި މި ފިޔަވަޅުވަނީ ރާއްޖެ ތިމާވެށި ރައްކާތެރި ކުރުމަށް ކަމެއް ފަށައިގަންނަން އެޅުނު މުހިންމު ފިޔަވަޅަކަށެވެ.\nދިރާގު ތިމާވެށި އީޕީއޭ\nރައީސް ސޯލިހުގެ އޮތީ ތިމާވެށި ވިސްނުމެއް!\nފަރަށް އެރި ބޯޓާއެކު ސުވާލުމާކުތައް\nމިސްރާބު ބަދަލުވާ "ޕްލާސްޓިކް ދަތުރު"\nބައޮސްފިއާ ރިޒާވް: ސަރުކާރުންޖެހި މެޑަލެއް


SunOnline: Fehendhoo in Covid19 ah shakku kurevey meehaku test kuranee\nފެހެންދޫ އިން ކޮވިޑް19 އަށް ޝައްކު ކުރެވޭ މީހަކު ޓެސްޓު ކުރަނީ\nއައިޝަތު ފަރީޙާ 13 Mar 2020, 22:24\nބ. ފެހެންދޫ އަށް ދިޔަ ފަތުރުވެރިއެއްގެ ގައިން ކޮވިޑް 19 ގެ އަލާމާތްތައް ފެންނާތީ އޭނާ އެކަހެރިކޮށް، ޓެސްޓު ހެދުމުގެ މަސައްކަތް ފަށައިފިއެވެ.\nކޮޮރޯނާ އާ ގުޅޭ އެންމެ ފަހުގެ މައުލޫމާތު ހިއްސާ ކުރުމަށް މިރޭ ބޭއްވި ނޫސްވެރިންގެ ބައްދަލުވުމުގައި ސަރުކާރުގެ ފަރާތުން އެކަމަށް ކަނޑައަޅާފައި ހުންނަވާ ތަރުޖަމާނު މުހައްމަދު މަބްރޫކް އަޒީޒް ވިދާޅުވީ ފެހެންދޫ ގެސްޓްހައުސް އަކަށް ދިޔަ ފަތުރުވެރިއެއްގެ ފަރާތުން ބައްޔަށް ޝައްކު ކުރެވޭ އަލާމާތްތައް ފެނިގެން އޭނާ ޓެސްޓު ކުރުމުގެ މަސައްކަތް ފަށާފައިވާ ކަމަށެވެ.\n"ފެހެންދޫ ވަނީ މޮނީޓަރިންގެ ހާލަތަށް ގެނެވިފަައި. އަދި ޓީމެއް މިހާރު ފެހެންދޫ އަށް ދަތުރު ކުރަމުން އެބަދޭ،" މަބްރޫކް ވިދާޅުވީ އެރަށުގައި ކުރައަށް ގެންދަންޖެހޭ ކޮންޓެކްޓް ޓްރޭސިންގެ މަސައްކަތްތައް ކުރަމުންދާނެ ކަމަށެވެ.\nރާއްޖެއިން މިހާތަނަށް ކޮރޯނާ އަށް ޕޮޒިޓިވް ވެފައިވާ ނުވަ މީހަކު ތިބި އިރު އޭގެ ތެރޭގައި ހިމެނެނީ ޅ.ކުރެއްދޫ އައިލެންޑް ރިސޯޓުން ބައްޔަށް ޕޮޒިޓިވްވި ހަތަރު މީހަކާއި ކުރަމަތި އައިލެންޑް ރިސޯޓުން ބައްޔަށް ޕޮޒިޓިވްވި ދެ މީހުންގެ އިތުރުން އއ ބަތަލާ ރިސޯޓުން ޕޮޒިޓިވް ވި ދެ މީހެއްގެ އިތުރުން އަނަންތަރާ ދިގު ރިސޯޓުން ޕޮޒިޓިވްވި މީހެކެވެ.\nމި ރިސޯޓުތަކުގައި ތިބި ފަތުރުވެރިންގެ އެގްޒިޓް ސްކްރީނިން ހަދައި، ރިސޯޓުތަކުގައި ތިބި ފަތުރުވެރިން ފުރުވާލުމުގެ މަސައްކަތް ފަށާފައިވާކަން މަބްރޫކް މިރޭ ފާހަގަ ކުރެއްވިއެވެ.\nއެގޮތުން ބަތަލާ ރިސޯޓުން 126 ފަތުރުވެރިއަކު، ކުރަމަތިން 73 ފަތުރުވެރިއަކު އަދި ކުރެއްދޫ އިން 220 ފަތުރުވެރިއަކު ފުރުވާލެވިފައިވާކަން މަބްރޫކް ވިދާޅުވިއެވެ.\nމިހާތަނަށް ކޮރޯނާ އަށް ޓެސްޓު ކުރުމަށް 101 ސާމްޕަލެއް ނަގާފައިވާއިރު އޭގެ ތެރެއިން 92 ސާމްޕަލެއް ބައްޔަށް ވަނީ ނެގެޓިވް ވެފައެވެ.\nކޮރޯނާ އާއި ގުޅިގެން ރާއްޖޭގައި އާންމު ސިއްހަތުގެ ކުއްލި ނުރައްކާ އިއުލާނު ކޮށްފައިވާއިރު އާންމުން އެއްވެ އުޅޭ ޕާކުތަކާއި މައިޒާންތައް ވަނީ ބަންދުކޮށްފައެވެ. މާލެ ހިމެނޭގޮތަށް ރަށްރަށަށް އެކްސްކާޝަން ދަތުރުތަކުގައި ފަތުރުވެރިން ގެންދިޔުންވެސް ވަނީ މަނާކޮށްފައެވެ.\nތައުލީމަށްޓަކައި ފަޅުހުރަސްކުރުން ނިމުމަކާ ދިމާލަށް


ރީތި ޢީދު ތަޙުނިޔާ ޕޯސްޓަރެއް ހެދުމަށް ދެކެމުން އަންނަ ހުވަފެން ޙަޤީޤަތަކަށް ހަދައިދެނީ! – Faanooz\nރީތި ޢީދު ތަޙުނިޔާ ޕޯސްޓަރެއް ހެދުމަށް ދެކެމުން އަންނަ ހުވަފެން ޙަޤީޤަތަކަށް ހަދައިދެނީ!\nMay 30, 2019 | އަޙުމަދު އަނަސް\nއީދު އެޔޮއް ލައިގަންނަނީއެވެ. އެއާއެކު މީސްމީޑިޔާގައި ޢީދުގެ ޕޯސްޓަރުތައް ދައުވާން ފަށައެވެ. ނަމަވެސް އާއްމުކޮށް މީސްމީޑިޔާގައި ދައުރުވަނީ އެއް ވައްތަރެއްގެ ޕޯސްޓަރު ތަކެވެ. ތިމާގެ އަމިއްލަ ޕޯސްޓަރެއް ނުވަތަ އަމިއްލަ ޑިޒައިނެއްގެ ޕޯސްޓަރެއް ހަދާލަން ކިތަންމެ ބޭނުންވި ނަމަވެސް އެކަމުގެ ފަންނެއް ކޮންމެ ކޮންމެ މީހެއްގައިގައެއް ނުހެއެވެ.\n“ތްރީ ބައި 3” ކިޔާ ޒުވާން ޓީމަކުން މިއަދު އެ ނުކުތީ، ރީތި ތަޙުނިޔާ ޕޯސްޓަރެއް ހެދުމަށް ގިނަ ބަޔަކު ދެކެމުން އަންނަ ހުވަފެން ޙަޤީޤަތަކަށް ހެދުމަށެވެ.\nމީގެ ކުރިންވެސް ގްރެފިކްސްގެ ގިނަ މަސައްކަތްތަކެއް ކޮށްފައިވާ އަދި ކުރަމުން އަންނަ “ތްރީ ބައި 3” ޓީމް އިން ބުނެފައިވަނީ މި ޢީދާ ދިމާކޮށް މީސްމީޑިޔާގައި ބޭނުން ކުރުމަށް ޚާއްސަ ޕޯސްޓަރުތަކެއް “ތްރީ ބައި 3” ޓީމުން ހަދައިދިނުމަށް ނިންމާފައިވާ ކަމަށާއި، މިކަމަށް ޚާއްސަ ޕެކޭޖެއް އެކުލަވާލާފައިވާ ކަމަށެވެ.\n“އާއްމު ފަރުދެއްނަމަ 200 ރުފިޔާއަށް އީދުގެ ޕޯސްޓަރެއް މިހަދައިދެނީ. ކުންފުނިތަކަށްވެސް އެބަ އޮތް ޕެޖޭކެއް. އެއީ 350 ރުފިޔާ.” “ތްރީ ބައި 3” ގެ އޮފިޝަލަކު ބުންޏެވެ.\n“ތްރީ ބައި 3” އަކީ މިހާރު ރާއްޖޭގައި އެންމެ ނަން ހިނގާ ގްރެފިކް ޑިޒައިނަރުން ހިމެނޭ ޓީމެކެވެ. އަދި “ތްރީ ބައި 3” ފާހަގަވެފައިވަނީ ރާއްޖޭގައި އެންމެ އަގުހެޔޮކޮށް ވެބްސައިޓް ހަދާދޭ ބައެއްގެ ގޮތުގައެވެ.\nޕޯސްޓަރު ޑިޒައިން ކުރުމަށް ނުވަތަ ވެބްސައިޓް ޑިޒައިންކޮށްލުމަށް، “ތްރީ ބައި 3″ގެ ފޭސްބުކް ޕޭޖަށް މެސެޖެއް ކުރައްވާށެވެ. މެޖެސް ކުރެއްވުމަށް މިލިންކަށް ފިއްތަވާލައްށެވެ. ނުވަތަ “ތްރީ ބައި 3” ގެ ވައިބަރ ނަންބަރު 9917874 ކަށް ގުޅުއްވާށެވެ.\nފިތުރު ޢީދު ތްރީ ބައި ތްރީ ގްރެފިކްސް ޑިޒައިން


އަބަދުވެސް އިންތިޒާރު ކުރާނަން - 18 - DhiDaily\nއަބަދުވެސް އިންތިޒާރު ކުރާނަން – 18\nއެވަގުތު ގަސްތަކުގެ ތެރެއިން ބާރު އަޑުފައްގަނޑެއް އިވިގެން ދިޔައެވެ. އަނދިރިކަން ވެރިވެފައިވާ ގަސްތަކާ ދިމާއަށް ޤާދިރު ބަލާލުމަށްފަހު ހިނގުން ބާރުކޮށްލިއެވެ. މަޑުމަޑުން ވައި ގަދަވާން ފެށުމާއެކު ވާންއުޅެނީ ކީއްކަން ޤާދިރަށް އިޙްސާސްވި ކަހަލައެވެ. އެއްވެސް އަލިކަމެއް ނެތް އެހަނިހަނިމަގުން ބާރުބާރަށް ހިނގާފައި ކުރިއަށްދިޔައިރު އެއަޑުވެސް ބާރުވަމުން އަންނަކަން ފާހަގަވަމުންދިޔައެވެ. އެމަގަކީ ޤާދިރު ކުރިންވެސް ހިނގާއުޅޭ މަގެކެވެ. ނަމަވެސް ކުރިއަށް ދިޔަވަރަކަށް ދެފަރާތުން ހެދިފައިވާ ގަސްތައް ބޯކަމުން މަގުހަނިވަމުންދާހެން ޤާދިރަށް ހީވިއެވެ. އެންމެ ފަހުން ކުރިމަތިން ޤާދިރަށް ފެނުނީ ގަސްތައް ބޯވެގެން ގޮސް މަގު ބެދިގެން ދިޔަތަނެވެ. ގަސްތަކާހެދި އެއްގޮތަކަށްވެސް ކުރިއަށް ނުދެވިގެން މަގު ބަދަލުކޮށްލުމަށްޓަކައި އެތަނުން ނުކުތުމަށް ޤާދިރު ފަހަތަށް އެނބުރިލިއެވެ. އެވަގުތު ޤާދިރު ދިޔައީ ސިހިގެންނެވެ. ފަހަތުން ދާތި ގާތުގައި އެހެރީ ކަޅުބިޔަ މީހެކެވެ. މުޅި ހަށިގަނޑުން ދަވަތަކެއް ފާޑުއެއްޗެއް ފައިބަ ފައިބާ ހުއްޓެވެ. ރަތްކުލައިގެ ދިއްލިފައިހުރި ބޮޑު ދެލޯހުރިއިރު އަނގަމަތިން އަލިފާން ކަހަލަ އެއްޗެއް ނުކުމެނުކުމެ ހުއްޓެވެ. ޤާދިރު ފަހަތަށް ޖެހިލިއެވެ.\n”ކަލޭގެ ތި މަސައްކަތް ހުއްޓާލާ….. ހުއްޓާލާ….. އެހެން ނޫނީ ކަލެއަކަށް ސަލާމަތެއް ނުވެވޭނެ…. ސަލާމަތެއް ނުވެވޭނެ. ދުވަސް ދުއްވާލާނަން….“ ބާރު އަޑެއް މުޅިތަނަށް އިވިގެން ދިޔައެވެ.\n”ތިޔައީ ހަމަހީވާގޮތް… އެއްގޮތެއްވެސް ނުހެދޭނެ… ކަލޯމެންނަށް ހީވަނީތަ ކަލޯމެން އަތުގައޭ ހުރިހާ ބާރެއް އޮންނަނީ… އަހަރުމެން އިންސާނުންނަށް ކަލޯމެންނަށް ބޭނުންހާ ގޮތެއް ހެދިދާނެއޭ…. ނުހެދޭނެ… އެއްވެސް ގޮތެއް ނުހެދޭނެ…. ކަލޯ މެންނަށްވުރެ އަހަރުމެން އިންސާނުން ކުޑަޔަސް ބާރުގެ ގޮތުން ކުޑަތަންކޮޅެއްވެސް ދަށެއް ނުވާނެއެވެ… ކަލޯ ކުރަމުން ތި ގެންދާކަންކަން ހަމަ މިހާރު ހުއްޓާލާ… ހުއްޓާނުލާނަމަ ކަލޯ މިދުނިޔެއިން ނައްތާލުމަށްޓަކައި ކުރަންޖެހޭ މަސައްކަތްތައް މިރެއިން މިރެއަށް އަހަރެން ފަށާނަން…. “ ޤާދިރު ޔަޤީން ކަމާއެކު ބުނެލިއެވެ.\nއެވަގުތު ކުރިމަތީގައި ހުރި އެ ބިރުވެރިމީހާ އިސްކޮޅުން ދިގުވާތަން ޤާދިރަށް ފެނުނެވެ. ޤާދިރު އޭނާގެ އަތުގައި އަޅާފައިއޮތް ތަވީދުގައި އަތްޖެހޭތޯ އަތްހާކާލިއެވެ. ތަވީދަކު އަތެއް ނުޖެހުނެވެ. ރަނގަޅަށް ބަލާލިއިރު އަބަދުވެސް އަތުގައި އަޅާފައި އޮންނަ ތަވީދު ނުވެސް ނެތެވެ. ތަވީދަށް ވީގޮތެއްވެސް ނޭގުނެވެ. ޤާދިރު ތުރުތުރު އަޅަންފެށިއެވެ. ގަސްތަކާދިމާއަށް ދުއްވައިގަތެވެ.\n”ކޮބާހީވޭ ކަމެއްހެން… ތަވީދެއްވެސް ނެތެއްނު….. ތީ ތި އިންސާނުންގެ ހާލަކީ…. މޮޅެތި ބަސްބުނެލަން އިނގޭނީ… އެއްވެސް ކަމެއް ނުކުރެވޭނެ….. އަހަރެން ބޭނުން ކަމެއް ކޮށްލާނަން…. މިރެއިން މިރެއަށް ކަލޭގެ ދުވަސް ދުއްވާލާނަން…. ކަލޭ ކުރަންތިއުޅޭ ކަންކަން ކަލެއަކަށް ނުވާނެ….“ ބިރުވެރި ގުގުރިއެއް ޖެހިފަދަ ބާރުގަދަ އަޑެއް ޤާދިރު ފަހަތުން އިވެގެން ދިޔައެވެ.\nޤާދިރަށް އިތުރުގޮތެއް ނެތްކަން އެނގުމާއެކު ގައިގައިހުރިބާރެއް ލާފައި ގަސްތަކުގެ ތެރެއަށް ދުއްވައިގަތެވެ. ޖެހެމުންދިޔަ ވައި ބާރުވަމުންދިޔައެވެ. މުޅި ޖައްވުގައި ބިރުވެރި ނާމާން އަޑެއް ގުގުމަމުންދިޔައެވެ. ޖެހޭގަދަ ވައި ސަބަބުން އެންމެފަހުން ޤާދިރު ގަސްތަކުގެ ތެރެއަށް ވެއްޓުނެވެ. ހަމަ އެވަގުތު ފަހަތުން ޤާދިރުގެ ކަރުގައި މީހަކު ހިފުމަށްފަހު ކުއްލިއަކަށް މައްޗަށް ހޫރާލިއެވެ. ޤާދިރު ދިޔައީ މައްޗަށް ވިއްސައިގެންނެވެ. އެސަރަޙައްދުގައި ހެދިފައިހުރި ދިގު ރުއްތަކަށްވުރެ މައްޗަށް އެރުމަށްފަހު ބާރު އަޑުފައްގަނޑަކާއެކު ޤާދިރުގެ ހަށިގަނޑު ކުދިކުދިވެގެން ލޭތަކާއެކު އެކިދިމަދިމާއަށް ބުރަބުރައިގެން ދިޔައެވެ. އެވަގުތު އެކަޅުމީހާ ދުންގަނޑެއްހެން މައްޗަށް އަރައިގެންގޮސް ގެއްލުނެވެ.\nރޭގަނޑު އަށެއްވެސް ޖަހައިފިއެވެ. ޤާދިރުބޭގެ އިންތިޒާރުގައި ޚާލިދު ގޭތެރޭގައި ހުއްޓެވެ. ވަރަށް ގިނަފަހަރު ޤާދިރުބޭގެ ފޯނަށްވެސް ގުޅައިފިއެވެ. ނަމަވެސް ފޯނަކަށް ނުގުޅެއެވެ. އެންމެފަހުން ޤާދިރުބޭގެ އަންހެނުންގެ ފޯނު ނަންބަރު ހޯދުމަށްޓަކައި ނާޞިރަށް ގުޅާލިއެވެ.\n”ނާޞިރު… އަދިވެސް ޤާދިރުބޭ ނައިސްގެން މިއުޅެނީ….. ނަމާދުކޮށްލައިގެން އަންނާނަމޭ ބުނެފައޮތީ….. މިހާރު އަށެއް ޖަހަނީ… ވަރަށް ގިނަފަހަރު ފޯނަށްވެސް ގުޅައިފިން…. ފޯނު ނިވިފަ އޮތީ… އެހެންވެ ޚަބަރު ބަލާލަންވެގެން ޤާދިރުބޭގެ އަންހެނުންގެ ނަންބަރު މެސެޖްކޮށްލަދީބަލަ… “ ޚާލިދު ސިޓީން ރޫމް ތެރޭގައި ދެކޮޅަށް ދެކޮޅަށް ހިނގަމުން ވާހަކަ ދެއްކިއެވެ.\n”އާނ…. ވެދާނެ ބޮޑުކަމެއް ދިމާވީ ކަމަށް… ޤާދިރުބެއަކީ ގަޑިއަށް ވަރަށް ފަރުވާތެރި މީހެއް… ބުނާ ގަޑިއަކަށް އަންނާނެ… ނަންބަރު މެސެޖް ކޮށްލާނަން… “ ނާޞިރު ބުނެލިއެވެ.\n”މިހާރު ޢާއިޝާ ކިހިނެއްތަ ….. ؟“ ޢާއިޝާގެ ހާލު އޮޅުން ފިލުވާލުމަށް ޚާލިދު ސުވާލު ކޮށްލިއެވެ.\n”ޑޮކްޓަރ ބުނަނީ މަޑުމަޑުން ރަނގަޅުވާނެޔޯ… އެހެން އޮވެފަ ބައެއްފަހަރު ކުޑަކުޑަކޮށް ލޯ ހުޅުވާލާ… އެކަމަކު އެއްވެސް އިޙްސާސެއް ވާހެނެއް ހީއެއްނުވެ… ލޯހުޅުވާލާ ވަގުތު ގޮވާލިއަސް ކަޅިވެސް ހިންގާނުލާ… “ ޢާއިޝާގެ ހާލު ނާޞިރު ސާފުކޮށްދިނެވެ.\n”އިރާދަކުރެއްވިޔާ ޑޮކްޓަރ ބުނުއްވިހެން މަޑުމަޑުން ރަނގަޅުވާނެ…. ކޮންއިރަކު އިންޑިޔާއަށް ފުރުން އޮތީ….“ ފުރާދުވަސް ސާފުކޮށްލުމުގެ ގޮތުން ޚާލިދު ސުވާލުކޮށްލިއެވެ.\n”ހީވަނީ އަދި ދެ ދުވަހެއްވާނެހެން… މިކޮޅުން ގެންދާ ލިޔުންތަކާއި، އެކޮޅުގެ ހޮސްޕިޓަލާއި ގުޅިގެން ކުރަންޖެހޭ ކަންކަން ނުނިމޭތީ ލަސްވަނީ… މިކޮޅުން ނަރުހެއްވެސްދާ ގޮތަށް މިހާރު ހަމަޖެހިފައިހުރީ….. ލިޔުންތަކުގެ ކަންކަން ނިމޭއިރަށް ދެދުވަހެއްގެ ތެރޭގައި އިރާދަކުރެއްވިއްޔާ ފުރޭނެ… ނަޞީބަކުން ގޮއްސަ މާލޭގައި މަޑުނުކޮށް ސީދާ އިންޑިއާ އަށް ދެވޭ ކަހަލަ ގޮތަކަށް ފްލައިޓެއް އެބައޮތް…. މޯލްޑިވިއަން ފްލައިޓްގައި ގޮއްސަ އެއަރޕޯޓްގައި ތިން ގަޑިއެއްހާއިރު މަޑުކޮށްލަން ޖެހޭނީ… “ ނާޞިރު ބުނެލިއެވެ.\n”ތިއީ ވަރަށް ރަނގަޅު ގޮތެއް… ވަގުތު ވަރަށްބޮޑުތަން ސަލާމާތްވެފައި ކަންކަން ފަސޭހަވެސް ވާނެ… އޯކޭ… ޤާދިރުބޭ އަންހެނުންނާ ގުޅޭތޯ މިބަލަނީ… “ ޚާލިދު ފޯނު ބާއްވަމުން ބުނެލިއެވެ.\nޚާލިދު ފޯނު ބޭއްވުމަށްފަހު ނާޞިރު ފޮނުވި ނަންބަރަށް ގުޅާލިއެވެ. އެކޮޅުން ޤާދިރުބޭގެ އަންހެނުން ފޯނު ނެގުމާއެކު ޤާދިރުބޭ ކޮބާތޯ ސުވާލުކޮށްލުމުން މަޣުރިބު ނަމާދުން ގެޔަސް އައިސް ބޭރަށް ދިޔަގޮތަށް އަދި ގެއަށް ނާންނަކަމަށް ޤާދިރުބޭގެ އަންހެނުން ބުންޏެވެ. ޚާލިދު ފޯނު ބޭއްވުމަށްފަހު ބޭރަށް ނިކުތީ މާޔޫސްވެގެންނެވެ. މިރޭ މިއީ ރުޤުޔާ ފަށަން ހަމަޖެހިފައިވާ ރޭ ކަމުގައި ވިޔަސް މިރޭވެސް އެކަން ނުފެށުނީމައެވެ. ޚާލިދު ބޭރަށް ނުކުންއިރު ބޭރުޖޯލީގައި ވާހަކަފޮތެއް ހިފައިގެން ހުމޭދާ އިނެވެ.\n”ދަރިފުޅާ… ޤާދިރުބޭގެ ޚަބަރެއް ނުވެއަދި…. ފޯނަކަށްވެސް ނުގުޅެ…. ޤާދިރުބޭ އަންހެނުން ބުނި މަޣުރިބު ނަމާދުކޮށްލައިގެން ބޭރަށް ދިޔަގޮތަށް އަދިގެއަކަށް ނާދެޔޯ…. އެހެންވެ ބޭބެ މިދަނީ ޤާދިރުބޭ ފެނޭތޯ ބަލާލާން އިނގޭ… މަންމަ އެބައުޅޭ ބަދިގެތެރޭގައި….. ދޭބަލަ މަންމައަށް އެހީވެލަން… “ ޚާލިދު ބޭރަށް ނިކުންނަމުން ހުމޭދާއަށް ބުނެލިއެވެ.\nހުމޭދާ ބަދިގެއަށް ދިޔައިރު ހަސީނާ އުނދުން ކައިރީގައި ހުއްޓެވެ.\n”ދަރިފުޅު ކޮންއިރަކުން ކާނީ… ކާންވާއިރަށް މި ރިހަކޮޅު ހޫނުކޮށްލަނީ… ޤާދިރުބޭ ނައިސްގެން ބޭބެ އެދިޔައީ ޤާދިރުބޭ ފެނޭތޯ ބަލާލަން… “ ރިހަތެލި އުނދުންމަތިން ބާލަމުން ހަސީނާ ބުނެލިއެވެ.\n”ހަވީރު ތަންކޮޅެއް ލަހުން ސައިބުއީމަ އަދި އެހާ ބަނޑުހައެއްނުވެ… އެހެންވީމަ ކާނީވެސް ތަންކޮޅެއް ފަހުން… “ ހުމޭދާ ކޮޓަރިއަށް ދިއުމަށްޓަކައި ސިޑިއާ ދިމާއަށް ހިނގައިގަންނަމުން ބުނެލިއެވެ.\n”އެހެންވިއްޔާ މަންމަވެސް ދެންދާނީ ފެންވަރާލަން… ބޭބެ ގެއަށް އައިމަ ކާނީ…. “ ހަސީނާވެސް ސިޑިއާ ދިމާއަށް ހިނގައިގަންނަމުން ބުނެލިއެވެ.\nހުމޭދާ ކޮޓަރީގައި އިންދާ ހުމޭދާގެ ބޭބެ ތިރިން ގޮވާލިއަޑު އިވުނެވެ. ހުމޭދާ ހީކުރީ ޤާދިރުބޭ ގޮވައިގެން އައިކަމަށެވެ. އަވަސް އަވަހަށް ވާހަކަފޮތް ބޭއްވުމަށްފަހު ލޯގަނޑު ކައިރިއަށް ހުއްޓި ކުޑަކޮށް ބޯ ރީތިކޮށްލުމަށްފަހު ކޮޓަރިން ބޭރަށް ނުކުމެގެން ސިޑިން ވަކި ހިސާބަކަށް ފޭބުމަށްފަހު ސިޓިން ރޫމަށް ބަލާލިއިރު ބޭބެ ފެންނަން ނެތުމާއެކު އެއީ ހުމޭދާއަށް ހީވި ހީވުމެއް ކަމަށް ނިންމުމަށްފަހު އަނެއްކާވެސް ސިޑިން މައްޗަށް އެރުމަށް އެނބުރިލިވަގުތު ބޭބެގެ އަޑު އިވުނެވެ. ބޭބެ އަޑު އިވުނީ ގޯތިތެރެއިންނެވެ. ބޭބެމެންތިބީ ޖޯލިފަތީގައި ކަމަށް ހީކޮށް ހުމޭދާ ސިޑިން ފައިގެން އައިސް ސިޓިންރޫމް ދޮރުހުޅުވާލާފައި ގޯތިތެރެއަށް ނުކުތެވެ. އެކަމަކު ގޯތި ތެރޭގައިވެސް ބޭބެއެއް ނެތެވެ. އަނެއްކާވެސް ހުމޭދާއަށް ހީވިގޮތް ކަމަށް ނިންމާލުމަށްފަހު އެތެރެއަށް ވަންނަން އެނބުރިވަގުތު މީހަކު ދޮރޯށި ހުޅުވާލި އަޑު އިވިގެން ހުމޭދާ އެނބުރިލާފައި ބަލާލިއެވެ.\nކަރުނައިން ފުރެނީ ލޮލާ ކޯތާފަތާ – 18\nކަރުނައިން ފުރެނީ ލޮލާ ކޯތާފަތާ – 16\nކަރުނައިން ފުރެނީ ލޮލާ ކޯތާފަތާ – 15\nމިއީ ވަރަށް ރީތި ވާހަކަ އެއް… އެކަމަކު ވަރަށް ގިނަ ދުވަސްކޮށްފައި މި އަޕްލޯޑް ކޮށްލީ… ކޮންމެ ހަފްތާއަކުވެސް މަދުވެގެން އެއްދުވަހު މި ވާހަކަ ގެނެސްދެވޭނެ ގޮތެއް ނުވާނެބާ.. !


Raees Yameen Ge Haasa Interview Eh Maadhamaa - Vaguthu\nރައީސް ޔާމީންގެ ހާއްސަ އިންޓަވިއުއެއް މާދަމާ\n9 މަސް ކުރިން ( ސެޕްޓެމްބަރު 21, 2018 )\nރައީސުލްޖުމްހޫރިއްޔާ އަބްދުﷲ ޔާމީން ޓީވީއެމްއަށް ދެއްވި ހާއްސަ އިންޓަވިއުއެއް ހުކުރު ދުވަހު ބްރޮޑްކާސްޓް ކުރަން ނިންމައިފިއެވެ.\nރައީސް އޮފީހުން ވިދާޅުވީ ރައީސް ޔާމީންގެ އިންޓަވިއުއެއް ހުކުރު ދުވަހު މެންދުރު ފަހު 14:30 ގައި ޓީވީއެމް އިން ބްރޮޑްކާސްޓް ކުރާނެ ކަމަށެވެ. އަދި ރައީސް އޮފީހުގެ މީސް މީޑިއާ އެކައުންޓްތަކުން އިންޓަވިއު ލައިވް ސްޓްރީމް ކުރާނެ ކަމަށް ވެސް ރައީސް އޮފީހުން ވިދާޅުވެއެވެ.\nThe One-On-One interview with #PresYameen will broadcast on TVM and will be live-streamed on The President’s Office Social Media channels this Friday, 21 September 2018 at 2:30 pm.#ProgressShared #KurierunEmmenah #Maldives pic.twitter.com/Pwzw8Tu3Du\n— Presidency Maldives (@presidencymv) September 20, 2018\nރައީސް ޔާމީން ގެންދަވަނީ އަންނަ އާދީއްތަ ދުވަހު އޮންނަ ރިޔާސީ އިންތިޚާބުގައި ވާދަ ކުރައްވަމުންނެވެ. ރިޔާސީ ދެވަނަ ދައުރެއް ކާމިޔާބު ކުރެއްވުމަށް ރައީސް ޔާމީން ކެމްޕޭން ކުރައްވަމުން ގެންދަވަނީ ގިނަ ވައުދުތަކެއް ފުއްދެވުމަށް ފަހުއެވެ.\nހުޅުލެ މާލެ ބުރިޖާއި، އެއާޕޯޓް ތަރައްޤީގެ މަޝްރޫޢު އާއި ދަރުމަވަންތަ ހޮސްޕިޓަލްގެ 25 ބުރީގެ އިމާރާތާއި، 12 ޑޮމެސްޓިކް އެއާޕޯޓްގެ މަސައްކަތް ފުރަތަމަ ދައުރުގެ ބޮޑެތި މަސައްކަތްތަކުގެ ގޮތުގައި ރައީސް ޔާމީން ފާހަގަ ކުރައްވައެވެ.\nRaees Yamin ge khaassa interview Hukuru dhuvahu 14:00 gai @tvmaldives adhi @PSMnewsmv adhi @PSM_ADU pic.twitter.com/DBs4C84YSO\n— Television Maldives (@tvmaldives) September 20, 2018\nދެވަނަ ދައުރަކަށް އެމަނިކުފާނު ކުރިމަތި ލައްވާފައި ވަނީ އިތުރު ހަލައްކަ ވަޒީފާ އުފައްދާ ދައުލަތުގެ އާމްދަނީ 82 ބިލިއަން ރުފިޔާ އަށް އަރުވާނެ ކަމުގެ ވައުދާއި އެކުއެވެ. އޭގެ އިތުރުން އަންހެނުންނާއި ކުޑަކުދިންނަށް ހާއްސަ ހޮސްޕިޓަލަކާއި، 2023 އާއި ހަމައަށް 18 އަހަރު ފުރޭ ކޮންމެ މީހަކަށް ފްލެޓެއް ނުވަތަ ގޯއްޗެއް ކަށަވަރު ކޮށްދެއްވާނެ ކަމަށް ވެސް ރައީސް ވަނީ ވައުދުވެ ވަޑައިގެންފައެވެ. މީގެ އިތުރުން ކޮންމެ ރަށަކުން ފުރައިގެން 30 މިނެޓުން ދެވޭ ހިސާބުގައި އެއާޕޯޓެއް އަޅުއްވަން ވެސް ރައީސް ވަނީ ވައުދުވެ ވަޑައިގެންފައެވެ.\nއާދީއްތަ ދުވަހު އޮންނަ ރިޔާސީ އިންތިޚާބުގައި ރައީސް ޔާމީނާއި ވާދަކުރައްވަނީ އެމްޑީޕީގެ ޕީޖީ ލީޑަރު އިބްރާހިމް މުހައްމަދު ޞާލިހް (އިބޫ) އެވެ.\nއެންމެ ގިނަ ވަޒީފާ ފުރުސަތު ހޯދަދިނީ ރައީސް ޔާމީން - ޕީއެންސީ\nސެޕްޓެމްބަރު 21, 2018 07:04\nރައްޔިތުންގެ ޓީވީން މިވޭތުވެދިޔަ5އަހަރުވެސް ކުރިކަމަކީ ތީ އެހެންވެ ފެނިފެނި މިހާރު ފޫހިވެއްޖެ އިތުރަށް އަލަށް އަޑުއަހަން ބޭނުންވާ އެންމެ ވާހަކައެއް އޮތީ އެއީ ދަބަސް ދަބަހުގަ ގެއަށް ވެއްދި ކަމަށް އެއްބަސްވި ރައްޔިތުންގެ ފައިސާއަށް ހެދިގޮތަކާ ވެއްދި ފައިސާގެ އަދަދު\nސެޕްޓެމްބަރު 21, 2018 09:56\n5 އަހަރުގެ ކުރިނ ހިނގި ކަނތަކުގެ ވާހަކަ ނުދައްކަނީ ކީއްވެ. ކޮބާ ޕްރީޕެއިޑް ޝިއުނާ އަށް ދިން ރަށްތަކާ ލާރި. ކޮބާ އަލީވަހީދު، ކޮބާ ރާއްޖެތެރެ ތަރައްގީކުރަން ނެގި ލާރި، ކޮބާ އައްނި ހުވާ ކުރާއިރު ލިބޭނެޔޭ ބުނި 300 މިލިޔަން ޑޮލަރު. މިހެން ލިޔަން ވެއްޖިއްޔާ ކިތައްމެ ކަމެއްވެސް ލިޔެވިދާނެ.\nސެޕްޓެމްބަރު 21, 2018 08:01\nމާތްﷲ ގެ ރަޙްމަތްފުޅާއެކު ބޮޑު އަޣުލަބިއްޔަތަކުން ރައީސް ޔާމީން މި އިންތިޚާބު ކާމިޔަބުކުރައްވާނެއެވެ. ހިތުގައި ރުޅިވެރިކަމެއް ، ޒާތީތަޢައްޞުބެއް ނަފްރަތެއް ނެތް ކޮންމެ ދިވެއްސަކު ރައީސް ޔާމީނަށް ވޯޓްދެއްވާނެއެވެ. ސަބަބަކީ ރާއޖޭގެ ތާރީޚުގައިވެސް މިފަދަ ޤާބިލް ވެރިއަކު ފެނިފައި ނުވުމާއި ، ފަސް އަހަރަކުން ހުރިހާރޮގަކުން ރާއްޖެއަށް ލިބިފައިވާ ބޮޑު ކުރިއެރުމާއި ދެން ވާދަކުރާ މީހުން ކުރިން ޓެސްޓްކުރެވި ފެއިލް ވެފައިވާތީއެވެ. ޔާމީން / ޝަހީމް 2018\nސެޕްޓެމްބަރު 21, 2018 13:49\nސެޕްޓެމްބަރު 21, 2018 09:24\nދަބަސްދަބަހުގައި ކީއްކުރަން، ބޮޑެތި ބޯޓް ފަހަރާއި، ބޮޑެތި ބާރޖްތަކާއި، ބޮޑެތި ކޮޅުވެއްޓި ތަކުގައި އުފުއްލި ތަކެތި، ރާއްޖޭގެ އެންމެ އުތުރުން، އެންމެ ދެކުނަށް ބަލާލީމަ އެހުރީ ހާމަޔަށް ފެންނަން. ގޮސް ބަލާލަބަލަ.


Health Ministry ge massala balan ACC aai fuluhun thahugeegeh fashaifi | Mihaaru\nރާއްޖެ ގެނައި ވެންޓިލޭޓަރުތަކެއް: މި ތަކެތި ހޯދުމުގައި ދައުލަތަށް ގެއްލުންވާ ގޮތަށް ޚިޔާނާތް ހިންގާފައިވާ ކަމުގެ ތުހުމަތު އޮޑިޓު ރިޕޯޓުގައި ކޮށްފައިވޭ.\nހެލްތުގެ ހިޔާނާތް ބަލަން އޭސީސީ އާއި ފުލުހުން ތަހުގީގެއް ފަށައިފި\n23 އޯގަސްޓް 2020 - 12:52 25 comments\nހެލްތު މިނިސްޓްރީގެ ޚާއްސަ އޮޑިޓް ރިޕޯޓުގައި ތަހުގީގު ކުރަން އޮޑިޓަ ޖެނެރަލް ހަސަން ޒިޔަތު ލަފާ ދެއްވި ކަންކަން ބަލަން ފުލުހުންނާއި އޭސީސީ އަށް އެންގީ ރައީސް އޮފީހުންނެވެ. އެ ރިޕޯޓު ނެރުމާ އެކު ހެލްތު މިނިސްޓްރީގެ ބިޑް ކޮމިޓީގެ މެމްބަރުންނާއި މާލީ ޒިންމާދާރުވެރިޔާ އަހުމަދު އަސްލަމް ވަނީ ސަސްޕެންޑްކޮށްފަ އެވެ. ތަހުގީގު ނިމެންދެން ހެލްތު މިނިސްޓަރު އަބްދުﷲ އަމީން މަސައްކަތުން އެކަހެރިވެވަޑައިގަތީ އަމިއްލަ އަށެވެ.\nހެލްތު މިނިސްޓްރީގެ ޚިޔާތާން ބަލަން ފުލުހުންނާއި އޭސީސީ ގުޅިގެން ޖޮއިންޓް އިންވެސްޓިގޭޝަނެއް ފަށާފައިވާ ކަން އޭސީސީން މިއަދު ކަށަވަރުކޮށްދިނެވެ. އެ ތަހުގީގުގެ ކުރިން އޭސީސީން ވަނީ އެ ކޮމިޝަނުން އަމިއްލަ އިސް ނެގުމަށް ވެސް މައްސަލަ ތަހުގީގުކޮށް ރިޕޯޓެއް އެކުލަވާލައިފަ އެވެ. އެ ތަހުގީގުން ފާހަގަވި ކަންކަމާ ގުޅޭ ގޮތުން ޕްރޮސިކިއުޓަ ޖެނެރަލްގެ އޮފީހާ އެކު ވަނީ މަޝްވަރާ ވެސް ފަށައިފަ އެވެ.\nމި ކުންފުނި ހޮވީ، އޮޑިޓަ ޖެނެރަލް ހަސަން ވިދާޅުވެފައިވާ ގޮތުގައި ހެލްތު މިނިސްޓަރު އަބްދުﷲ އަމީނާއި ރާއްޖޭގައި ހުންނަވާ ޑަބްލިއުއެޗްއޯގެ ރެޕްރެޒެންޓޭޓިވް ޑރ. އަރުވިންދު މާތުރު މަޝްވަރާ ކުރެއްވުމަށް ފަހު އެވެ.\nއިތުރު ލިޔުންތައް ކުށްކުރުން ފުލުހުން އެންޓި ކޮރަޕްޝަން ކޮމިޝަން ކޮރަޕްޝަން ވެންޓިލޭޓަރުތައް ގެނައުމުގެ މައްސަލަގަނޑު ވެންޓިލޭޓަރު ހެލްތު މިނިސްޓްރީ


އުފާ ފުޓްސަލް ކަޕް – ރޭގެ ދެމެޗު ކާމިޔާބުކޮށް ތިޔަމަސް އަދި ޔަންގް ސްޓަރ ސެމީ އާއި ގާތަށް – Ungoofaaru\nބަނޑޭރިގަނޑު/ޚަބަރު/އުފާ ފުޓްސަލް ކަޕް – ރޭގެ ދެމެޗު ކާމިޔާބުކޮށް ތިޔަމަސް އަދި ޔަންގް ސްޓަރ ސެމީ އާއި ގާތަށް\nއުފާ ފުޓްސަލް ކަޕް – ރޭގެ ދެމެޗު ކާމިޔާބުކޮށް ތިޔަމަސް އަދި ޔަންގް ސްޓަރ ސެމީ އާއި ގާތަށް\nމެޗުގެ މޮޅުކުޅުންތެރިޔާގެ މަޤާމްހޯދި އިބްރާހީމް މުބީން އާއި ޝަރަފްވެރި މެހުމާނު ޓްރޮފީ ހަވާލުކޮށްދެއްވަނީ\nއުނގޫފާރު ކޮމިއުނިޓީ ސެންޓަރުގެ ފުޓްސަލް ދަނޑުގައި މިހާރު ކުރިއަށްދާ އުފާ ފުޓްސަލް ކަޕްގައި ރޭ ކުޅު ދެމެޗު ތިޔަމަސް އެކްސް ސްޕޯރޓްސް އަދި ޔަންގް ސްޓަރ ކާމިޔާބު ކޮށްފިއެވެ. ރޭގެ ފުރަތަމެޗުގައި ބައްދަލުކުރީ ގުރޫޕް އޭ ގެ ތިޔަމަސް އެކްސް ސްޕޯރޓްސް އަދި ޗެލްސީ މެގައެވެ. މިމެޗު6–2ލަނޑުން ކާމިޔާބުކުރީ ތިޔަމަސް އެކްސް ސްޕޯރޓްސްއެވެ.\nމިމެޗުގައި ތިޔަމަސް އެކްސްގެ ލަނޑުތައް ޖަހައިދިނި މަމްދޫހު އަބްދުލް ޤާދިރު3ލަނޑު، އިބްރާހީމް މުބީން2ލަނޑު އަދި ހަސަން އީނާޒް އެއްލަނޑެވެ. ޗެލްސީމެގަގެ2ލަނޑުވެސް ޖަހައިދިނީ މޫސާ މުޒާހުއެވެ.\nމިމެޗުގެ މޮޅުކުޅުންތެރިއަކަށް ހޮވުނީ ތިޔަމަސް އެކްސްގެ އިބްރާހީމް މުބީންއެވެ. މޮޅުކުޅުންތެރިޔާގެ ޓްރޮފީ ހަވާލުކޮށްދެއްވީ މިމެޗުގެ ޝަރަފްވެރި މެހުމާން ރިވާޑް ޕްލަސްގެ މެނޭޖަރ އިބްރާހީމް ހަލީމްއެވެ.\nފޭސްބުކް އަށް ދިމާވި ޓެކްނިކަލް މައްސަލައެއްގެ ސަބަބުން ރޭކުޅެވުނު މިމެޗް އުނގޫފާރު ޑޮޓްކޮމްގެ ފޭސްބުކް ޕޭޖުން ލައިވް ކުރެވޭގޮތްވަނީ ނުވެފައެވެ. ވީމާ މިކަމަށް ބެލުންތެރިންގެ ކިބައިން ނިހާޔަތައް މާފަށްއެދެމެވެ.\nރޭ ކުޅެވުނު ދެވަނަމެޗުގައި ބައްދަލުކުރީ ޔަންގް ސްޓަރ އަދި އުނގޫފާރު ޕޮލިސް ޖޭއާރުއެވެ. މިމެޗު ޔަންގް ސްޓަރ އިން ކާމިބުކުރީ4–2ލަނޑުންނެވެ.\nމިެޗުގައި ޕޮލިސްގެ ލަނޑުތައް ޖަހައިދިނީ އާސިފް އަހުމަދު އަދި އަސްފާމް ހަމީދުއެވެ. ޔަންގް ސްޓަރ ގެ ލަނޑުތައް ޖަހައިދިނީ އަހުމަދު ނާހިދު2ލަނޑު އަދި މުހައްމަދު ސާއިފް އެއްލަނޑެވެ. ޔަންގް ސްޓަރގެ އަނެއްލަނޑަކީ ޕޮލިސް ޓީމްގެ އާސިފް އަހުމަދު އަތުން ބައިކޮށްޅަށް ވަތް ލަނޑެކެވެ.\nމިމެޗުގެ މޮޅުންތެރިއަށްކަށް ހޮވިފައިވަނީ ޔަންގް ސްޓަރގެ އަހުމަދު ނާހިދުއެވެ. މޮޅު ކުޅުންތެރިޔާއާއި ޓްރޮފީ ހަވާލުކޮށްދެއްވީ މެޗުގެ ޝަރަފްވެރި މެހުމާނު ޔޫއެޗްއެލް ޓްރޭޑްގެ މެނޭޖަރ ހުސައިން ފަހުމީއެވެ.\nމެޗުގެ މޮޅުކުޅުންތެރިޔާގެ މަޤާމްހޯދި އަހުމަދު ނާހިދު އާއި ޝަރަފްވެރި މެހުމާނު ޓްރޮފީ ހަވާލުކޮށްދެއްވަނީ\nޔަންގް ސްޓަރ އަދި ޕޮލިސް ޖޭއާރު ބައްދަލުކުރިމެޗުގެ ވީޑިއޯ\nUFAA Futsal Cup 2019 – Young Star Vs Ungoofaaru Police JR\nUFAA Futsal Cup 2019 – Young Star Vs Ungoofaaru Police JR#UFAAFutsalCup2019 #ufaasports #ufaa #ungoofaarucommunitycentre Lotus Bike Shop State Trading Organization Plc\nރ. އުނގޫފާރު އުނގޫފާރު ޕޮލިސް އުފާ ފުޓުސަލް ކަޕް 2019 ތިޔަމަސް އެކްސް ޔަންގް ސްޓަރ ޗެލްސީ މެގަ


އަނެއް ދިވެހިރާއްޖޭގެ ނަމުގައި ޓުވިޓާ އެކައުންޓެއް ގެންގުޅެނީ އަޅުގަނޑު: ނަޝީދު – Haftha\nTue, 18 January, 2022, 2:31 am\nއަނެއް ދިވެހިރާއްޖޭގެ ނަމުގައި ޓުވިޓާ އެކައުންޓެއް ގެންގުޅުއްވާކަމަށް ރައްޔިތުންގެ މަޖިލީހުގެ ރައީސް އަދި ކުރީގެ ރައީސް މުހައްމަދު ނަޝީދު ވިދާޅުވެއްޖެއެވެ.\nރައްޔިތުންގެ މަޖިލީހުގެ އިދާރާގައި މިއަދު ބޭއްވި ނޫސްވެރިންގެ ބައްދަލުވުމުގައި ރައީސް ނަޝީދު ވިދާޅުވީ، “އަނެއް ދިވެހިރާއްޖެ” ގެ ނަމުގައި ޓްވިޓާގައި އެކައުންޓެއް ގެންގުޅެނީ އެމަނިކުފާނު ކަމަށެވެ. އެހެން ނަމަވެސް އެ އެކައުންޓުގައި ދައްކަވާ ވާހަކަ ރަސްމީ ގޮތެއްގައި ބޭނުން ކުރުމަށް ފެނިވަޑައިނުގަންނަވާ ކަމަށް ރައީސް ނަޝީދު ވިދާޅުވިއެވެ.\n“އެއީ އަޅުގަނޑަކަށް ނުފެނޭ ރަސްމީ ގިތެއްގައި އަޅުގަނޑު ބުނާ އެއްޗެހީގެ ގޮތުގައި ތިބޭފުޅުން ބޭނުންކުރައްވާކަށް. އެ އެކައުންޓުގައި ތިބޭފުޅުން ބައްލަވާލައްވައިފިއްޔާ ހާއްސަގިތެއްގައި އަމާޒުވެފައި ހުންނާނީ ތާރީހީ، ކަންކަމަށް. އަދި ސަގާފީ ކަންކަމަށް. ބައެއް ފަހަރަށް ސިޔާސީ ކަންކަމުގައިވެސް ނުވަތަ ބަހުސެއްގެ ތެރޭގައި އަޅުގަނޑު ބައިވެރިވާން އެދޭތިވެ، އަޅުގަނޑު ބައިވެރިވެފައި ވާނެ. އެހެންވީމަ އެއީ އެމަގުން އަޅުގަނޑު ގެންގުޅެ އެކައުންޓެއް.” ނަޝީދު ވިދާޅުވިއެވެ.\nނަޝީދު ވިދާޅުވީ، އެ ނަމުގައި އެހެން މިހުންވެސް މިހާރު އެކައުންޓުތައް ހަދައިގެން އުޅޭކަން ފާހަގަ ކުރެވޭ ކަމަށެވެ. އަދި އެއީ އެމަނިކުފާނުގެ އެކައުންޓެއް ނޫންކަމަށާއި، އެކަމަށް ސަމާލުވުމަށް އެދިލައްވާފައި ވެއެވެ.\nފާހަގަ: ރައީސް މުހައްމަދު ނަޝީދު


El Chapo Akee Anhenunnah Ves "Addict" Vee Meeheh, Eyna Ge 23 Dharin Ebathibi - Vaguthu\nއެލްޗަޕޯ އަކީ އަންހެނުންނަށް ވެސް "އެޑިކްޓްވި" މީހެއް، އޭނާގެ 23 ދަރިން އެބަތިބި!\n5 މަސް ކުރިން ( ސެޕްޓެމްބަރު 11, 2020 )\nއެމެރިކާގެ ޖަލެއްގައި މިހާރު ޙުކުމް ތަންފީޒު ކުރަމުން ގެންދާ މެކްސިކޯގެ މަސްތުވާތަކެތީގެ ބޮޑު ވިޔަފާރިވެރިޔާ ޖޮކްއިން އެލްޗަޕޯ ގުޒްމަން މީގެ ކުރިން އެނާގެ ހަޔާތާއި ގުޅޭ ގޮތުން ކިޔައި ނުދޭ ވާހަކަތަކެއް ހާމަކޮށް ފޮތެއް ނެރެފިއެވެ.\nމެކްސިކޯގެ ކްރިމިނޮލޮޖިސްޓެއް ކަމަށްވާ މޮނިކާ ރަމިރޭޒް އަށް އެލްޗަޕޯ ޖަލުގައި އޮވެ ކިޔައިދިން ވާހަކަތަކަށް ބިނާކޮށް ނެރުނު ފޮތުގައި އެލްޗަޕޯ ބުނެފައި ވަނީ އޭނާ އެޑިކްޓްވީ ހަމައެކަނި މަސްތުވާތަކެއްޗަށް ނޫން ކަމަށާއި އޭނާ އަކީ އަންހެނުންނަށް ވެސް އެޑިކްޓްވި މީހެއް ކަމަށެވެ.\n"އަހަރެން ގަބޫލު ކުރަން އަހަރެންނަކީ ވަރަށް ގިނަ ކަންކަމަށް އެޑިކްޓްވި މީހެއް. އަހަރެން އެޑިކްޓްވީ ހަމައެކަނި މަސްތުވާތަކެއްޗަށް ނޫން. އަދި ކުށްކުރުމާއި ބޮޑެތި ކުށްތަކަށް އަރައިގަތުމަށް އެކަންޏެއް ވެސް ނޫން. އަހަރެން އެޑިކްޓްވި އަންހެނުންނަށް ވެސް. އަހަރެން ހަތަރު ކައިވެންޏެއް ކުރިން. އޭގެ އިތުރުން އެތައް އަންހެނުންނަކާއި ގުޅުން ހިންގިން." އެލްޗަޕޯ ބުންޏެވެ.\nސިނަލޯއާ ކާލެޓްގެ އެއް ފައުންޑާ ކަމަށްވާ އެލްޗަޕޯ ބުނީ އޭނާ އަށް 23 ދަރިން ލިބިފައިވާ ކަމަށެވެ.\nއެލްޗަޕޯ އާއި މޮނިކާ ކުރި އިންޓަވިއުގެ ފަސް ސިކުންތުގެ ވީޑިއޯ ވަނީ 2016 ވަނަ އާއްމު ކޮށްފައެވެ. ނަމަވެސް މުޅި އިންޓަވިއު އަދި މިހާތަނަށް އާއްމު ކޮށްފައެއް ނުވެއެވެ.\nމިހާރު އުމުރުން 63 އަހަރުގެ އެލްޗަޕޯ ފުރަތަމަ ކައިވެންޏެއް ކުރީ 1977 ވަނަ އަހަރުއެވެ. މާރިއާ ސަލަޒާ ކިޔާ އަންހެނަކާއި ކައިވެނިކޮށް އެކައިވެނިން ހަތަރު ކުދިން ލިބުނެވެ. ދެވަނަ ކައިވެނި އޭނާ ކުރީ ލޮޕޭޒް ކިޔާ އަންހެނަކާއި އެވެ. އެކައިވެނިން އެއްވެސް ދަރިއަކު ނުލިބެއެވެ.\nތިންވަނަ ކައިވެނި ކުރީ 1980ގެ އަހަރުތަކުގެ ފަހުކޮޅުއެވެ. އެކައިވެނިން ވެސް ހަތަރު ކުދިން ލިބުނެވެ.\nހަތަރު ވަނަ އަށް އެލްޗަޕޯ ކައިވެނި ކުރީ ކުރީގެ ރީތީގެ ރާނީއެއް ކަމަށްވާ އެމާ ކޮރޮނެލް އާއިއެވެ. 2007 ވަނަ އަހަރު ކުރި އެކައިވެނިން ދެމަފިރިންނަށް 2011 ވަނަ އަހަރު ވަނީ އެއްމާބަނޑު ދެކުދިން ލިބިފައެވެ.\nއޭގެ އިތުރަށް އެލްޗަޕޯ އަށް ލިބުނު ދަރިންނަކީ ކައިވެނީގެ ބޭރުން އެކި އަންހެނުންނާއި ގުޅުން ބާއްވައިގެން ލިބުނު ދަރިންނެވެ.\nއެލްޗަޕޯ ވަނީ މަސްތުވާތަކެތީގެ ވިޔަފާރި ކޮށްގެން 12 ބިލިއަން އެމެރިކާ ޑޮލަރުގެ ފައިދާއެއް ހޯދާފައި ކަމަށް ޕްރޮސެކިއުޓަރުން ލަފާކުރެއެވެ.\nއޭނާ ޖަލަށް ލާން ކޮށްފައިވާ ޙުކުމް މިހާރު ވަނީ އިސްތިއުނާފު ކޮށްފައެވެ.\nސެޕްޓެމްބަރު 13, 2020 03:21\n12 ބިލިޔަން ޑޮލަރު .... އައްމަތަ ސިރި\nފެބުރުއަރީ 23, 2021 14:28\nއަދުގައި ކޮބާ އުފަލެއް؟ އުމުރުގެ ފަހުބައި ހޭދަކުރަން ޖެހިފައިވަނި ގޮޅިއެއްގެ ވެރިކަމުގައި ގިނަ މަސައްކަތާ ބިރުވެރިކަމުގައި އުމުރުގެ ބޮޑުބައި ހޭދަކުރީ ކުޑަނަމަވެސް އުފަލެއް ލިބޭނެކަމުގައި ނަމަވެސް ....\nވިސްނާބަޔަކަށް އިބުރަތެއް! މިޔަށް ވުރެ މާފަސޭހައިން މިދުނިޔޭގައި އުހުރަވީ ހަޔާތް ފާގަތި ކުރުމުގެ ކުޅަދާނަކަން އިންސާނުން ނަށް މާތް ﷲ ދެއްވިއެވެ. ވަގުތުގެ ބޭނުން ހެޔެގޮތުގައި ވަގުތު ފާއިތުނުަވަނީސް ތައުބާވެ ރަންގަޅުގޮތް އިޚްތިޔާރު ކުރި ބަޔަކަށެވެ. ހެޔޮވިސްނުން ދެއްވާށިއެވެ. އާމީން


Thin gaumehge safeerun raees ah faiykolhu aruvaifi | Jazeera\tތިން ގައުމެއްގެ ސަފީރުން ރައީސް އަށް ފަތްކޮޅު އަރުވައިފި - Jazeera\nޝުރުފާ މުޙައްމަދު May 17, 2022 80 views0\nތިން ގައުމެއްގެ ސަފީރުން ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހަށް ސަފިރު ކަމުގެ ފަތްކޮޅު އަރުވައިފިއެވެ.\nމިއަދު ރައީސް އޮފީހުގައި ބޭއްވި ހާއްސަ ބައްދަލުވުމެއްގައި ފަތްކޮޅު އެރުވީ ދެކުނު އެފްރިކާ، މިސްރު އަދި އިންޑޮނޭޝިއާއިން ރާއްޖެ އަށް ކަނޑައަޅުއްވާފައިވާ ތިން ސަފީރުންނެވެ.\nއިންޑޮނޭޝިއާގެ ސަފީރު ކަމަށް ކަނޑައަޅާފައި ވަނީ ދޭވީ ގުސްތީނާ ޓޯބިންގ އެވެ.\nބައްދަލުކުރެއްވުމުގައި، ރައީސުލްޖުމްހޫރިއްޔާއާއި އިންޑޮނޭޝިއާގެ ސަފީރު ވަނީ، ދެ ޤައުމުގެ ދެމެދުގައި އޮތް ދުވަސްވީ ގާތް ގުޅުންތައް އިތުރަށް ހަރުދަނާ ކުރުމާ ގުޅޭ ގޮތުން ފުޅާ ދާއިރާއެއްގައި މަޝްވަރާ ކުރައްވާފައެވެ.\nއިންޑޮނޭޝިއާގެ އައު ސަފީރަށް ތަހުނިޔާ ދެންނެވުމަށްފަހު ރައީސުލްޖުމްހޫރިއްޔާ އެ ކަމަނާއާ އެކު ދެއްކެވި ވާހަކަފުޅުގައި، ދެ ޤައުމުގެ ދެމެދުގައި އޮތް ގާތް ގުޅުމުގެ އެއް ސިއްރަކީ، ދެ ޤައުމުގެ ރައްޔިތުންގެ މެދުގައި އޮތް ގާތް ދޭދޭ ގުޅުންތައް ކަމުގައި ވިދާޅުވިއެވެ. އަދި، އެ ގުޅުންތައް އިތުރަށް ބަދަހިކުރުމުގެ ގޮތުން ދެ ޤައުމުގެ ކަމާގުޅޭ އިދާރާތަކުގެ މެދުގައި އިތުރު މަޝްވަރާތައް ކުރުމަށް ބޭނުންފުޅުވެވަޑައިގަންނަވާ ކަމުގައި ރައީސުލްޖުމްހޫރިއްޔާ ވިދާޅުވިއެވެ.\nދުނިޔެއަށް މި ވަގުތު ކުރިމަތިވެފައިވާ ކޮވިޑް-19ގެ ބަލިމަޑުކަމާ ގުޅިގެން އިންޑޮނޭޝިއާގެ މިހާރުގެ ހާލަތާ ގުޅޭ ގޮތުން ވެސް ރައީސުލްޖުމްހޫރިއްޔާގެ ވާހަކަފުޅުގައި އެ ޤައުމުގެ ސަފީރާ ސުވާލު ކުރެއްވިއެވެ. އަދި، ވިޔަފާރިއާއި އިޤްތިޞާދީ ދާއިރާއާއި، ތަރައްޤީއާއި، ސަރަޙައްދީ ގުޅުންތަކާއި، ބައިނަލްއަޤްވާމީ މައިދާނުގައި ދެ ޤައުމު ގުޅިގެން މަސައްކަތް ކުރުމާ ގުޅޭ ގޮތުން ވެސް ދެ ބޭފުޅުންގެ ބައްދަލުކުރެއްވުމުގައި މަޝްވަރާ ކުރެއްވިއެވެ. އަދި، މި ސަރުކާރުގެ ފުރަތަމަ ޑިގްރީއާ ހަމައަށް ހިލޭ ކިޔެވުމުގެ ފުރުޞަތާ ގުޅޭ މަޢުލޫމާތު ސަފީރާ ހިއްސާ ކުރައްވަމުން ރައީސުލްޖުމްހޫރިއްޔާ ވަނީ، އެ ޤައުމުގެ މަތީ ތަޢުލީމާއި ތަމްރީނުދޭ މަރުކަޒުތަކުން ދިވެހި ދަރިވަރުންނަށް އިތުރު ފުރުޞަތުތައް ހޯދުމާ ގުޅޭ ގޮތުން ވާހަކަފުޅު ދައްކަވާފައެވެ.\nމި ބައްދަލުކުރެއްވުމުގައި އިންޑޮނޭޝިއާގެ ސަފީރު ދެއްކެވި ވާހަކަފުޅުގައި، އިސްލާމްދީނަކީ ދެ ޤައުމުގެ ދެމެދުގައި އޮތް ބަދަހި ގުޅުން އިތުރު ހަރުފަތަކަށް ގެންގޮސްދޭ ސަބަބެއްގެ ގޮތުގައި ސިފަކުރެއްވިއެވެ. އަދި، ދިވެހިރާއްޖޭގެ ފަތުރުވެރިކަމާއި އެހެނިހެން އިޤްތިޞާދީ ދާއިރާތަކުގައި މަސައްކަތް ކުރާ އިންޑޮނޭޝިއާ ރައްޔިތުންގެ މަސައްކަތްތަކަށް ވެސް އެ ކަމަނާގެ ވާހަކަފުޅުގައި އަލިއަޅުއްވައިލެއްވިއެވެ. މީގެ އިތުރުން، ދެ ޤައުމުގެ ދެމެދުގައި އޮތް ގުޅުންތައް އިތުރަށް ބަދަހިކުރުމަށް ގިނަ މަސައްކަތްތަކެއް ކުރައްވާނެ ކަމުގައި ރައީސުލްޖުމްހޫރިއްޔާގެ އަރިހުގައި އެ ކަމަނާ ދެންނެވިއެވެ.\nދެކުނު އެފްރިކާގެ ސަފީރު ކަމަށް ކަނޑައަޅާފައިވާ ސެންޑިލް އެޑްވިން ޝޯކާއި އެކު މިއަދު ބޭއްވި ބައްދަލުވުމުގައި ރައީސުލްޖުމްހޫރިއްޔާ ވަނީ ދެކުނު އެފްރިކާ ސަފީރަށް ތަހުނިޔާ ވިދާޅުވެފައެވެ. މި ބައްދަލުކުރެއްވުމުގައި ދެއްކެވި ވާހަކަފުޅުގައި، ރައީސުލްޖުމްހޫރިއްޔާ ވަނީ ދެކުނު އެފްރިކާއަކީ ދިވެހިރާއްޖެއަށް މުހިންމު ބައިވެރިއެއްކަމުގައި ދެކިވަޑައިގަންނަވާ ކަމަށް ވިދާޅުވެ، ދެޤައުމުން ވެސް ޝައުޤުވެރިވާ ދާއިރާތަކުން މިގުޅުން އިތުރަށް ބަދަހިކުރައްވާނެކަމުގައި ވިދާޅުވެފައެވެ. މި ބައްދަލުކުރެއްވުމުގައި ދެކުނު އެފްރިކާ ސަފީރު ދެއްކެވި ވާހަކަފުޅުގައި، ދެ ޤައުމުގެ ގުޅުން އިތުރަށް ބަދަހިކުރުމުގެ މުހިންމުކަމުގެ މައްޗަށް އަލިއަޅުވާލައްވާ ވާހަކަފުޅުދެއްކެވިއެވެ.\nރައީސުލްޖުމްހޫރިއްޔާގެ ވާހަކަފުޅު އިތުރަށް ކުރިއަށް ގެންދަވަމުން ދެކުނު އެފްރިކާގައި ދިވެހިރާއްޖޭގެ އެމްބަސީއެއް ޤާއިމްކުރުމަށް ކުރައްވަމުންގެންދަވާ މަސައްކަތުގެ މައްޗަށް އަލިއަޅުވާލެއްވިއެވެ. އެގޮތުން އެ ޤައުމުގެ ޕްރިޓޯރިއާގައި މި ހުޅުވިގެންދާ އެންބަސީ ވެގެންދާނީ މުޅި އެފްރިކާ ބައްރުގައިވެސް ދިވެހި އެންބަސީއެއް ޤާއިމްކުރެވޭ ފުރަތަމަ ފަހަރުކަން ރައީސުލްޖުމްހޫރިއްޔާގެ ވާހަކަފުޅުގައި ފާހަގަކުރެއްވިއެވެ. އަދި މި އެންބަސީ ހުޅުވިގެންދިއުން ވެގެންދާނީ ދެ ޤައުމުގެ ގުޅުން އިތުރަށް ބަދަހިވެގެންދާނެ ކަމެއްގެ ގޮތުގައި އެ މަނިކުފާނު ސިފަކުރެއްވިއެވެ. މި ބައްދަލުކުރެއްވުމުގައި ދެ ބޭފުޅުން ވަނީ ޓޫރިޒަމާއި އުމްރާނީ ތަރައްޤީ އަދި ބައިނަލްއަޤްވާމީ މައިދާނުގައި ގުޅިގެން މަސައްކަތްކުރުމުގެ އަޒުމް އާކުރައްވާފައެވެ. ދިވެހިރާއްޖެއާއި ދެކުނު އެފްރިކާއާ ދެމެދު ޚާރިޖީ ގުޅުން ޤާއިމްކުރެވުނީ 27 ޖުލައި 1994 ވަނަ އަހަރުއެވެ.\nމިޞްރު ސަރުކާރުން ރާއްޖެއަށް ކަނޑައެޅުއްވި ނޮން ރެސިޑެންޓް ސަފީރު، މާގެދް މުސްލިހާއި އެކު ބޭއްވެވި ބައްދަލުވުމުގައި ރައީސުލްޖުމްހޫރިއްޔާ ވަނީ މިޞްރު ސަރުކާރުން ރާއްޖެއަށް ދެމުން އަންނަ އެހީތެރިކަމާއި އެއްބާރުލުމަށްޓަކައި މިޞްރުގެ ރައީސް ޢަބްދުލް ފައްތާޙް އަލް ސީސީއަށް ޝުކުރު އަދާކުރައްވާފައެވެ.\nމި ބައްދަލުކުރެއްވުމުގައި ވާހަކަފުޅު ދައްކަވަމުން ރައީސުލްޖުމްހޫރިއްޔާ ވަނީ މިޞްރު ސަރުކާރުން ރާއްޖެއަށް ތަޢުލީމީ ދާއިރާއިންނާއި މީހުން ބިނާކުރުމުގެ ދާއިރާއިން ދެމުން އަންނަ ފުރުޞަތުތައް ޝުކުރުވެރިކަމާއެކު ފާހަގަކުރައްވައިފައެވެ. ހަމައެހެންމެ ޚާއްޞަ ގޮތެއްގައި މިޞްރުގެ އަލް އަޒްހަރު ޔުނިވަރސިޓީން ރާއްޖޭގެ ދަރިވަރުންނަށް މަތީ ތަޢުލީމުގެ ފުރުޞަތުތައް އިތުރުކޮށްދެއްވަމުން ގެންދަވާތީ އެކަން ޝުކުރުވެރިކަމާއެކު ފާހަގަކުރެއްވިއެވެ. މީގެ އިތުރުން ރައީސުލްޖުމްހޫރިއްޔާއާ މިޞްރުގެ ސަފީރު ވަނީ ރާއްޖެއަށް އެކި ދާއިރާތަކުން ސްކޮލަރޝިޕްގެ އިތުރު ފުރުޞަތުތައް ފަހިކުރުމާ ގުޅޭގޮތުން މަޝްވަރާ ކުރައްވާފައެވެ.\nމި ބައްދަލުކުރެއްވުމުގައި މިޞްރުގެ ސަފީރު ދެއްކެވި ވާހަކަފުޅުގައި ރާއްޖެއާ މިޞްރާ ދެމެދު އޮންނަ ގާތްގުޅުން ފާހަގަކުރައްވައި ރާއްޖޭގައި މިހާރުވެސް މިޞްރުގެ ޑޮކްޓަރުންނާއި ޓީޗަރުން މަސައްކަތްކުރަމުން އަންނަކަން ފާހަގަކުރެއްވިއެވެ. މީގެ އިތުރުން، މި އަހަރުގެ ނޮވެންބަރު މަހު ބޭއްވުމަށް ހަމަޖެހިފައިވާ ޝަރްމުއްޝައިޚް ކްލައިމެޓް ޗޭންޖް ކޮންފަރެންސްއާ ބެހޭގޮތުންނާއި ޚާއްޞަކޮށް ރާއްޖެއަށް މި ބައްދަލުވުމުގެ މުހިންމުކަމާ ބެހޭގޮތުންވެސް ދެބޭފުޅުން މަޝްވަރާ ކުރެއްވިއެވެ.\nބައްދަލުކުރެއްވުމުގައި ދެ ބޭފުޅުން ވަނީ ދެ ޤައުމުން އިސްކަންދޭ ސަރަޙައްދީ އަދި ބައިނަލްއަޤްވާމީ މައްސަލަތަކާ ގުޅޭގޮތުން ވެސް މަޝްވަރާކުރައްވާފައެވެ. އަދި ދެ ބޭފުޅުން ވަނީ ޞިއްޙަތާއި، ހަކަތަ އަދި އިންފޮމޭޝަން ޓެކްނޮލޮޖީގެ ދާއިރާއިން ކުރިމަގުގައި އިތުރަށް ގުޅުންބަދަހި ކުރުމާ ގުޅޭގޮތުން މަޝްވަރާކުރައްވާފައެވެ.\nދިވެހިރާއްޖެއާ މިޞްރާ ދެމެދު ސިޔާސީ ގުޅުން ޤާއިމުކޮށްފައި ވަނީ 1969 ވަނަ އަހަރުގައެވެ.


BREAKING: Kafaalaathuge Dhashun Ammatee Dhookolli Amuru Isthiunaafu Kuran Ninmaifi - Vaguthu\nސީ ލައިފް ގްލޯބަލް ކުންފުނީގެ މެނޭޖިން ޑިރެކްޓަރު އަހުމަދު މޫސާ (އައްމަޓީ) ގެ ކޮއްކޮއާއި ދައްތައެއް ޖާމިނުވާ ގޮތަށް، ކަފާލާތުގެ ދަށުން، ޝަރުތުތަކަކާއެކު އައްމަޓީ ދޫކޮށްލަން ކްރިމިނަލް ކޯޓުން ކުރި ހުކުމް ހައި ކޯޓުގައި އިސްތިއުނާފް ކުރަން ނިންމައިފިއެވެ.\nޕަބްލިކް ޕްރޮސެކިއުޓަރު އަދި ޕްރޮސެކިއުޓާ ޖެނެރަލް އޮފީހުގެ މީޑިއާ އޮފިޝަލް އަހްމަދު ޝަފީއު "ވަގުތު" އަށް ވިދާޅުވީ އެ މައްސަލަ އިސްތިއުނާފް ކުރަން ނިންމައި، އަންނަ ހަފުތާގެ ތެރޭގައި ހައި ކޯޓަށް އެ މައްސަލަ ހުށަހެޅޭނެ ކަމަށެވެ.\nޕްރޮސެކިއުޓާ ޖެނެރަލް ހުސައިން ޝަމީމް ވެސް ޓްވީޓެއް ކުރައްވާފައިވެއެވެ. އޭނާ ލިޔުއްވާފައިވަނީ ކަފާލާތުގައި ޖާމިނު ކުރާނެ ވަކި ގޮތެއް ގާނޫނުގައި ބަޔާން ކޮށްފައި ވަނިކޮށް، އެ ނޫން ގޮތަކަށް މައްސަލަ ނިންމުމުން ޖެހޭނީ ހައި ކޯޓަށް ދާން ކަަމަށެވެ.\n"ދަށު ކޯޓުގެ ހަމަ އެންމެ ފަނޑިޔާރަކަށް، ޖާމިނު ކުރެވޭ ގޮތް ސާފުވެވަޑައިގެންފައި ނެތުމަކީ އެންމެންގެ ވަގުތު ގެއްލޭ ކަމަކަށް ވެއްޖެއެވެ." ގާޒީ ހަސަން ސައީދަށް އިޝާރާތް ކުރައްވައި ޕީޖީ ޝަމީމް ލިޔުއްވާފައިވެއެވެ.\nޤާނޫނުގައި، ކަފާލާތުގައި ދޫކުރާއިރު ޖާމިނުކުރާނެ ވަކި ގޮތެއް އޮއްވާ، އެނޫން ގޮތްގޮތަށް މައްސަލަ ނިންމީމާ، އަޅުގަނޑުމެން ޖެހެނީ ހައިކޯޓަށް ދާށެވެ. ދަށުކޯޓުގެ ހަމަ އެންމެ ފަނޑިޔާރަކަށް، ޖާމިނުކުރެވޭގޮތް ސާފުވެވަޑައިގެންފައި ނެތުމަކީ އެންމެންގެ ވަގުތު ގެއްލޭކަމަކަށްވެއްޖެއެވެ.\n— Hussain Shameem (@HuShameem) October 21, 2021\nއައްމަޓީގެ ކޮއްކޮ އަފީފާ މޫސާއާއި ދައްތަ މަރިޔަމް ނައީމާ ވެސް އިއްޔެ ކްރިމިނަލް ކޯޓަށް ހާޒިރުކޮށް އައްމަޓީ ފިލައިގެން ނުދާނެ ކަމުގެ ޔަގީން ކަން ދިނެވެ. ގާޒީ ދެން ވަނީ އައްމަޓީ ފިލައިގެން ގޮސްފި ނަމަ، އެ ދެ މީހުންނަށް އަންނާނެ އަބަދުތައް ވެސް ކިޔައިދެއްވައިފައެވެ.\nމި ގޮތުން، އެއް އަހަރަށް ދިގު ނޫން މުއްދަތަކަށް ޖަލަށް ލުމުގެ ހުކުމެއް ނުވަތަ ދެ އަހަރަށް ވުރެ ދިގު ނޫން މުއްދަތަކަށް ގޭބަންދު ކުރުމުގެ ހުކުމެއް ނުވަތަ 15،000 ރުފިޔާ ޖޫރިމަނާގެ ހުކުމެއް އިއްވިދާނެ ކަން ގާޒީ ފާހަގަ ކުރެއްވިއެވެ.\nއައްމަޓީ ދޫކޮށްލީ ބައެއް ޝަރުތުތައް ވެސް ކުރިމަތިކޮށްފައެވެ. އޭގެ ތެރޭގައި ހެކިބަސް ދިނުމަށް ހަމަޖެހިފައިވާ ފަރާތްތަކާ މުއާމަލާތް ނުކުރުމާއި، ކޮންމެ ދުވަހަކު ފުލުހަށް ހާޒިރުވެ ސޮއިކުރަން ޖެހުމާއި، މާލެއިން ބޭރަށް ނުފުރުން ހިމެނެއެވެ.\nކޯޓުތަކަކީ މިހާރު ސަރުކާރަށް ސިޔާސީ ބަދަލު ނަގައިދޭ އާރުކާޓީތަކެއް: ޖަމީލް\nމުއިއްޒުގެ މައްސަލަ ޕީޖީން އަނބުރާ އޭސީސީއަށް ފޮނުވައިފި\nމިސްކިތަށް ކުޑަކަމުދިޔަ މީހާ ޖަލަށް ލާން ހުކުމްކޮށްފި\nއޮކްޓޯބަރ 21, 2021 10:24\nއުންސުރު އާއި ފަންސުރު އެމް.އެމް.ޕީ.އާރު ސީގެ ކަލުފައިސާގެ އިސްލީޑަރުންގެ ވަކީލަކަށް ޔޫކޭގައިވެސް މަސައްކަތްކުރިކަމަށް ވޭ، އަދި އެމް.ޑީ.އެން ގެ އެއްފައުންޑަރޭވެސް ބުނެޔޯލަ\nއޮކްޓޯބަރ 21, 2021 11:01\nއެކޮޅުގައި އުުޅެނީ އާރްޔަން އެކެވެ. މިކޮޅުގައި އުޅެނީ އަންމަޓީ އެކެވެ.\nއޮކްޓޯބަރ 21, 2021 11:05\nތިއީ ހަމަ އަލީ ވަހީދު ވެސް ވިލުވާލި ގޮތް، ދެން ހައި ކޯޓުން އޭނާގެ ޕާސްޕޯޓް ބެސް ދޫކޮށްލާ؟ ފުރައިގެން ދިޔައިމަ ބުނޭ ރަނގަޅަކަށް ނޫނޭ އެކަން އެދިޔައީ. ދެން ސްޕްރީމް ކޯޓުގަ އެކަން އިސްތިއުނާފު ކުރޭ. އޭރު އޭނާ ހުންނާނީ އަތު ނުޖެހޭ ހިސާބުގައި.\nމިއީ ޝަރުޢީ ދާއިރާއިން ކުޅޭ ކުޅޭ ކުޅިގަނޑެއް،\nއޮކްޓޯބަރ 21, 2021 12:20\nކަލޯ ޔާމީނަކަށް ކަފާލާތެއް ނެތޯ މިވަނީ ކީއްތަ އަހުންވެސް ޖާމިނުވެދާނަން އަހުންގެ އާއިލާވެސް އަދި 96000 ދިވެހިންވެސް މިތިބީ ތައްޔާރަށް ޖާމިނުވާ ހިފާ އެންމެން ހިފާ\nއޮކްޓޯބަރ 21, 2021 14:18\nމިދެން މިހާރު އާންމު ކަމެއް. އެއްދުވަހު ބުނާނެ އިސްތިޢުނާފު ކުރާނަމޭ. އަނެއްދުވަހު ބުނާނެ އިސްތިޢުނާފު ނުކުރަން ނިންމައިފީމޭ.\nވާނުވާނޭނގި މުޅިސިސްޓަމް ސަމީމް ވެފައި


Aailaa ehge thin Generation ekakuge ves ingilikuri nei\nއެއް އާއިލާގެ ތިން ޖެނެރޭޝަން: އެކަކުގެ ވެސް އިނގިލި ކުރި ނެތް\nއަޕޫ: ފިންގަޕްރިންޓް ނެތުމުން މައްސަލަ ދިމާވޭ\nރަސްމީ ރެކޯޑްތަކުގައި އެމީހާގެ އައިޑެންޓިޓީ އަކަށް ބަލަނީ އެ މީހެއްގެ ފިންގަޕްރިންޓްސް އެވެ. ނަމަވެސް ފިންގަޕްރިންޓްސް ނެތިއްޔާ ހަދާނީ ކިހިނެއް ހެއްޔެވެ؟ ބަންގްލަދޭޝްގެ އާއިލާއަކަށް ދިމާވެފައި ވަނީ މި މައްސަލަ އެވެ. އެ އާއިލާއަށް އުފަންވި ތިން ޖެނެރޭޝަންގެ މީހުންގެ ވެސް އިނގިލިތަކުގެ ކުރީ ބަދަ ނެތެވެ. މާނައަކީ ފިންގަޕްރިންޓެއް ނެތެވެ. މި ޒަމާނުގައި ގިނަ ގައުމުތަކަށް އެތެރެ ވެވެނީ ވެސް އެއާޕޯޓުގައި ހުންނަ މެޝިނަކުން ފިންގަޕްރިންޓް ރީޑް ކޮށްގެންނެވެ. ވީމާ މި އާއިލާ އަށް ދަތުރުފަތުރު ކޮށް އުޅުމުގައި ވެސް ވަރަށް މައްސަލަތައް ކުރިމަތިވާނެ ކަމަށް ބެލެވެ އެވެ.\nއަޕޫ ސާކިރް އާއި އެ އާއިލާގެ ފިރިހެން ހުރިހާ މެމްބަރުންގެ ވެސް ޖެނެޓިކް މައްސަލައެއްގެ ސަބަބުން އެމީހުން އުފަންވާއިރު ވެސް އިނގިލީގެ ކުރީ ބަދަ ނުހުންނަނީ އެވެ.\nމި ބައްޔަށް ޑޮކްޓަރީ ބަހުން ކިޔަނީ އެޑާމާޓޮގްލިފީ އެވެ. މި ބަލި ހުންނަ މީހުންގެ ފަޔާއި އަތުގެ އިނގިލިތަކާއި އަތް ތިލައިގެ ހުދު ފުށާއި ފައިގެ ދަށްފުށުގައި ހުންނަ މައްސަލަތަކެއްގެ ސަބަބުން އެތަނުގައި އުފެދެން ޖެހޭ ގޮތަށް ހަންގަނޑު އުފެދިފައެއް ނުހުރެ އެވެ. މިއީ މި އާއިލާއަށް ވަރަށް ބޮޑެތި ތަކުލީފުތައް އުފުލެން ޖެހޭ ކަމަކަށް ވަނީ ވެފަ އެވެ.\nއަޕޫގެ ކާފަ ޒަމާނުގައި ފިންގަޕްރިންޓް ނެތުމަކީ އެއްވެސް މައްސަލައަކަށް ނުވެ އެވެ. ނަމަވެސް މިޒަމާނުގައި އެއާ މުޅިން ތަފާތެވެ.\nބީބީސީގައިވާ ރިޕޯޓަކަށް ދިން އިންޓަވިއު އެއްގައި އަޕޫ ބުނީ މިއީ މައްސަލައަކަށް ވެދާނެކަމަށް ކާފަ މެން ޚިޔާލު ވެސް ކޮށްފައި ވާނެހެނެއް ހިއެއް ނުވެ އެވެ.\nބަންގްލަދޭޝް އިން 2008 ގައި އާ އައިޑެންޓިޓީ ކާޑުތަކެއް ތައާރަފްކުރި އެވެ. އަދި މި ކާޑު ދޫކުރުމުގައި އުޅުނު ސަރުކާރުގެ މުވައްޒަފުންނަކަށް އަޕޫގެ ބައްޕަ އަމަލް އަށް އައިޑެންޓިޓީ ކާޑު ދޫކުރާނެ ގޮތެއް އެ ދުވަސްވަރު ނޭނގުނެވެ. ޑޭޓާބޭސް އަށް ބޮޑުވާއިނގިލީގެ ނިޝާން ބޭނުންވާތީ އެވެ.\nފަހުން އަމަލް އަށް ކާޑު ހަދައިދީފައި ވަނީ "ނޯ ފިންގަޕްރިންޓް" ސްޓޭމްޕެއް ޖަހާފަ އެވެ. އޭގެ ފަހުން 2016 ގައި އެ ގައުމުގެ މީހުންނަށް ސިމް ކާޑެއް ވެސް ގަނެވެނީ ފިންގަޕްރިންޓް މެޗު ކޮށްގެންނެވެ.\nއަޕޫ ބުނި ގޮތުގައި އޭނާ ސިމް ކާޑެއް ގަންނަން ދިއުމުން އެ އެތަނުގައި ތިބި މީހުން އޭނާގެ ފިންގަޕްރިންޓް ރީޑް ކުރަން އުޅެ އުޅެ އެކަމެއް ނުވި އެވެ. ކޮންމެ ފަހަރަކު ފިންގަޕްރިންޓް ރީޑްކުރަން އިނގިލި ބައިންދާއިރަށް ސޮފްޓްވެއާ ގަނޑުވަނީ އެވެ. އެހެންވެ އާއިލާގެ އެންމެން ވެސް މިހާރު ބޭނުންކުރަނީ އޭނާގެ މަންމަގެ ފިންގަޕްރިންޓް ޖަހައިގެން ނަގާފައިވާ ސިމް ކާޑުތަކެވެ.\nބަންގްލަދޭޝްގެ ޑޮކްޓަރަކު ވަނީ މި އާއިލާއަށް ދިމާވެފައިވާ ބަލި ދެނެގަނެފަ އެވެ. އަދި ސްވިޒަލެންޑްގެ ހަމުގެ ޚާއްސަ ޑޮކްޓަރަކު މި މީހުންގެ ކޭސް ބެލުމަށްފަހު ބުނެފައި ވަނީ މި ބަލި ޖެހުމުގެ ސަބަބުން އަތާއި ފައިން ދާ ހިއްލާލެއް މަދުވެފައި ހަންގަނޑު މާ ބޮޑަށް ކުރަކިވުމުގެ މައްސަލަ ދިމާވާނެ ކަމަށެވެ.\nމި އާއިލާއަށް ދިމާވެފައިވާ މައްސަލަ ގިނަ ބަޔަކަށް އޮޅުން ފިލުވައިދޭން މަސައްކަތް ކޮށްކޮށް އެމީހުން ތިބީ ވަރުބަލިވެފަ އެވެ.\nއަމަލް ބުނީ މިއީ އޭނާ އަމިއްލައަށް ކޮށްގެން އުޅޭ ކަމެއް ނޫން ކަމަށާއި އޭނާއަށް އާއިލީ ގޮތުން ވާރުތަވެފައިވާ މައްސަލައެއް ކަމަށެވެ. ނަމަވެސް މިކަމުގެ ސަބަބުން އޭނާ އަށާއި އޭނާގެ ފިރިހެންދަރިންނަށް ވަރަށް ދަތިތަކާ ކުރިމަތިވާ ކަމަށެވެ.\nއަމަލް އާއި އޭނާގެ ދަރިފުޅު އަޕޫ އަށް މިހާރު އާ އައިޑެންޓިޓީ ކާޑެއް ލިބިއްޖެ އެވެ. އެ ކާޑު ހަދައިދިނީ ރެޓިނާ ސްކޭން އާއި ފޭޝަލް ރެކޮގްނިޝަން ފީޗާ ބޭނުންކޮށްގެންނެވެ. އެ ކާޑު ހަދައިދިނީ އެމީހުންގެ ހާލަތު ބަޔާންކޮށް މެޑިކަލް ސެޓްފިކެޓް ހުށަހެޅީމަ އެވެ. ނަމަވެސް އަދިވެސް ސިމް ކާޑެއް އެ މީހުންނަކަށް އަމިއްލަ ނަމުގައި ނުގަނެވޭނެ އެވެ. ޑްރައިވިން ލައިސަންސެއް ވެސް ނުނެގޭނެ އެވެ. އަދި ޕާސްޕޯޓް ހެއްދުން ވެސް ވާނީ ވަރަށް އުނދަގޫ އަދި ދިގު މަރުހަލާ އަކަށެވެ.


މުޙައްމަދު ޞައްލަﷲ ޢަލައިހި ވަސައްލަމް ދުނިޔެ ދޫކުރެއްވި ދުވަހު އުފާ ކުރުން ޙައްޤުވެގެންވަނީ ހެއްޔެވެ!!!؟\nތިބާގެ މަންމަގެ އުފަން ދުވަހަކީ މާޗް މަހުގެ ކުރީ ކޮޅުގެ ކޮންމެވެސް ދުވަހެކޭ ތިބާއަށް އަޑުއިވިފައިވެއެވެ. އެއީ9ވަނަ ދުވަސްތޯ ނުވަތަ6ވަނަ ދުވަސްތޯ ނުވަތަ އެހެން ދުވަހެއްތޯ ތިބާއަކަށް ޔަޤީން ވާނެ ގޮތެއް ނެތެވެ. އޭރުގެ ކަންތައް އޮންނަގޮތުން މުސްކުޅިވެރިން ދަރިން އުފަންވީ ތާރީޚް ކިޔައި އުޅުނީ، ބޮޑު ގުގުރި ޖެހިރޭ ފަދަ ކޮންމެވެސް ރެއަކާ ދިމާވާ ގޮތަށެވެ.\nސަބަބަކީ އޭރު ތާރީޚަށް އެހާބޮޑު މުހިއްމު ކަމެއް ނުދޭތީއެވެ. ނަމަވެސް، ޒަމާންތައް ފާއިތުވެ ގޮސް އައިޑީ ކާޑުތައް ހަދަން ޖެހުނު އިރު މަންމަގެ އުފަންދުވަސްކަމުގައި ކޮންމެވެސް ދުވަހެއް ރަޖިސްޓަރީ ކޮށްފިއެވެ. އެއީ މާޗް9އެކެވެ. އެހެންނަމަވެސް މަންމަގެ ޢާއިލާގެ މީހުންނާއި މަންމަ އުފަންވިއިރު ދުނިޔޭގައި ތިބި ހޭޖެހޭ މީހުން ބުނަނީ އެއީ މާޗް9އެއް ނޫން ކަމަށެވެ. އެކަމާ ބެހޭގޮތުން އެކި މީހުންގެ ޚިޔާލު ތަފާތެވެ.\nކޮންމެއަކަސް މި ވާހަކަތައް މިހެން ދެކެވި، މި ޚިޔާލުތަފާތު ވުމެއްގައި ތިއްބާ މަންމަ ނިޔާވެއްޖެއެވެ. އެއީ ތާރީޚުތައް ލިޔެވި، ރަށުއޮފީސްތަކުގައި ފައިލް ކުރެވެން ފެށި ފަހުންނެވެ. އެދުވަސް ސާފުކޮށް އެއްވެސް ޚިލާފެއް ނެތި އެންމެންނަށް އެނގެން އެބަ އޮތެވެ. އެއީ މާޗްމަހުގެ9ވަނަ ދުވަހެވެ.\nކޮންމެއަކަސް މަންމަ ނިޔާވިތާ އެތައް ދުވަސްފަހުން ތިބާގެ ދަރީންތައް އެދަރީންގެ މާމަގެ އުފަންދުވަސް ފާހަގަ ކުރަން ފަށައިފިއެވެ. އެ ދުވަހު ޕާޓީއެއް ބާއްވައި ތިބާގެ މަންމަގެ ހަނދާން އާކުރަން ފަށައިފިއެވެ. ތިބާގެ މަންމަ އަކީ ވަރަށް ހެޔޮލަފާ މީހެކެވެ. އެ މަންމަގެ ގޭގައި ފާޑުފާޑަށް ޕާޓީތައް ބާއްވައި ނުހެދުމަށް އާދަކޮށްފައިވާތީ ތިބާ އެކަމެއް ނުކުރެއެވެ. އެހެންނަމަވެސް ތިބާގެ މަންމަގެ މާމަ ދަރިން އެކަން ފަށައިފިއެވެ.\nއާހހހހހހހހހހހހހހހހހ..... އެވެ. އެކުދިންނަށް އެނގޭނެނަމައެވެ. އެކުދިން އެފާހަގަ ކުރަމުން ދަނީ އެއްވެސް ޚިލާފެއް ނެތި އެންމެން އެއްބަސްވާގޮތުގައި އެކުދިންގެ މާމަ މިދުނިޔެ ދޫކުރި ދުވަހެވެ. އެކުދިންނަށް ނޭނގި ތިބެ އުފާ ފާޅުކުރަމުން އެ ގެންދަނީ އެކުދިންގެ މާމަ ދުނިޔެ ދޫކުރީތީއެވެ. އެކަމުގެ ހިތާމައެއް ނެތެވެ.\nމި މާމައަށްޓަކައި މި މާމަ ދަރިން ކުރާ ލޯތްބާމެދު ތިބާ ބުނާނީ ކީކޭ ހެއްޔެވެ؟ މާމަގެ ޙަޔާތުގައި މާމަ ނުރުހޭ، އަދި މަނާކުރި ކަންތައް، މާމަ މަރުވިދުވަހު ކުރަމުން ތިމަންނަމެން މާމަދެކެ ލޯބިވަނީއޭ ބުނުމުން ޤަބޫލުކުރެވޭނީ ކޮން ބުއްދިއަކަށް ހެއްޔެވެ!!!!؟\nލޮބުވެތި އަޚުންނާ އުޚްތުންނޭވެ! ރަސޫލުﷲ ޞައްލަﷲ ޢަލައިހި ވަސައްލަމް ދުނިޔޭގެ އަލިކަން ދެކެވަޑައިގެންނެވި ތާރީޚާމެދު ބޮޑެތި ޚިލާފުތަކެއް ތާރީޚު ޢިލްމުވެރިންގެ މެދުގައި އުފެދިފައިވެއެވެ. ބޮޑަށް ބުރަވެވެނީ އެއީ 12 ވަނަ ދުވަސް ނޫންކަމުގައެވެ. ބައެއް ތާރީޚް ޢިލްމުވެރިން އެއީ9ވަނަ ދުވަސް ކަމުގައިވެސް ވިދާޅުވެފައިވެއެވެ.\nއެހެންނަމަވެސް ހުރިހާ ތާރީޚު ޢިލްމުވެރިންވެސް އެއްބަސްވެ ވަޑައިގަންނަވާ ގޮތުގައި އެ ލޮބުވެތި ނަބިއްޔާ ޞައްލަﷲ ޢަލައިހި ވަސައްލަމް ދުނިޔެ ދޫކުރެއްވީ ރަބީޢުލްއައްވަލް މަހެއްގެ 12 ވަނަ ދުވަހުގައެވެ. މިއީ އެންމެން އެއްބަސްވާ ޙަޤީޤަތެކެވެ.\nލޮބުވެތި މުސްލިމު އަޚުންނާއި އުޚްތުންނޭވެ! އަޅުގަނޑުމެން އެދުވަހެއްގެ އުފަލުގައި ބޮޑެތި ކެއުންތަކަށް އިންސާފުކުރަމުން ދާ ރަބީޢުލްއައްވަލް މަހުގެ 12 އަކީ މުޙައްމަދު ޞައްލަﷲ ޢަލައިހި ވަސައްލަމް ދުނިޔެ ދޫކުރެއްވި ދުވަހެވެ. އާއެކެވެ. އަޅުގަނޑުމެން އެބޭކަލަކަށްޓަކައި ލޯބިވާ ނަބިއްޔާ ދުނިޔެ ދޫކުރެއްވި ދުވަހު އުފާ ކުރުމަށް ޔަހޫދީންނާއި ނަޞާރާއިން އަޑީގައި ތިބެގެން އިސްލާމްދީނުގެ ޞައްޙަ ތަޢުލީމުން ބޭރު ފާޠިމީން ލައްވާ މި ނުބައި ކަންތައް އަޅުގަނޑުމެންނަށް ޒީނަތްތެރިކޮށްފައި ދައްކައިފިއެވެ.\nއަދި އަޅުގަނޑުމެން މުސްލިމުން މިދަނީ ލޯމަރާލައިގެން އެމީހުންގެ ފަހަތުންނެވެ. އެފަދަ މީހުންނާ ތަބާވެ އެމީހުންގެ ފަހަތުން އަޅުގަނޑުމެން އަޅާ ކޮންމެ ފިޔަވަޅަކީ މާތްވެގެންވާ އިސްލާމްދީނާ ދުރަށް އެޅޭ ފިޔަވަޅަކަށް ނޫނީ ނުވެއެވެ.\nލޮބުވެތި އަޚުންނާއި އުޚްތުންނޭވެ! މައްކާގެ މުޝްރިކުން ބުނިފަދައިން ނުބުނާށެވެ. އެބައިމީހުން ބުންޏެވެ.\nبَلْ وَجَدْنَا ءَابَاءَنَا كَذَلِكَ يَفْعَلُوْنَ (الشعراء: ٧٤)\n[[ އެހެނެއްކަމަކު އަހަރެމެންގެ ކާބަފައިން އެކަން ކުރަނިކޮށް އަހަރެމެން ދުށީމެވެ.]]\nއެބައިމީހުން ބުދުތަކަށް އަޅުކަންކުރުމުން އެއްކިބާ ވުމަށް މުޙައްމަދު ޞައްލަﷲ ޢަލައިހި ވަސައްލަމް ގޮވާލެއްވުމުން އެމީހުންގެ ޖަވާބަކަށް ވީ މިފަދައިންނެވެ.\nބުއްދިވެރި އަޚުންނާއި އުޚްތުންނޭވެ! މަޑުމައިތިރިކަމާއެކު ޙަޤީޤަތް ހޯދުމަށްޓަކައި ޙައްޤު ލިބިގަތުމަށް ކިޔާށެވެ. ވަކި ގޮތަކަށް ސިކުނޑި ބައްޓަން ކުރުމަށްފަހު އެ ސިކުނޑިއާ އެއްގޮތަށް ޤުރުއާނާއި ސުއްނަތް ފުރޮޅާލަން މަސައްކަތް ނުކުރާށެވެ.